
Moto:
Oarba ignoranță ne înșală.
O! Bieți muritori, deschideți ochii bine!
(Leonardo da Vinci)

În cartea sa, Codul lui da Vinci, Dan Brown afirmă că Leonardo da Vinci a inserat în mod intenționat în pictura sa indicii care, descoperite și interpretate corect, dezvăluie adevărul despre Isus. Deși este un truc literar convenabil, nu a fost dovedit niciodată faptul că da Vinci ar fi introdus dinadins în lucrările sale simboluri care urmau a fi descifrate în viitor de către o generație iluminată. Astfel, intenția acestei cărți nu este aceea de a dezlega codul lui da Vinci, întrucât suntem convinși că nu există unul. Ne referim pe alocuri la codul lui da Vinci, însă în cea mai mare parte îl vom numi codul lui Brown, deoarece credem că la originea acestui cod stă domnul Brown, nicidecum Leonardo.





Capitolul 1


Dacă tot ceea ce știm despre Isus se dovedește a fi fals, atunci unde se află adevărul?
În ce rezidă „codul” pe care își întemeiază prezumțiile Codul lui da Vinci – și de ce ar fi importantă cunoașterea acestuia?



Până să fie codul adus în discuție, Arcul Divin și cercul sunt dispuse potrivit dreptei măsuri.

Un cod menit să agite spiritele

„Cu alte cuvinte, replică britanicul, aproape tot ce ne-au învățat părinții și strămoșii noștri despre Isus este fals. Așa cum sunt și poveștile despre Sfântul Graal.” (Dan Brown, The Da Vinci Code)



Tot ceea ce am știut vreodată privitor la Isus Hristos este fals.
Să fie oare cu putință?
Leigh Teabing, specialist în domeniul străvechilor indicii de natură să conducă la descoperirea Sfântului Graal și fost istoric al Societății Regale Britanice, își stabilește noua reședință în Franța cu intenția de a cerceta nemijlocit bisericile în care s-ar putea găsi urmele Graalului. Descendent multimilionar al Primului Duce de Lancaster, locuiește acum într-un castel din secolul al XVII-lea mărginit de cele două lacuri ale proprietății moștenite.
Se cuvine să mai amintim un lucru în ce-l privește pe Leigh Teabing: el nu există.
Teabing este unul dintre personajele imaginare care populează fulminantul best-seller semnat de Dan Brown, Codul lui da Vinci. Lectură savuroasă, romanul, căruia autorul îi imprimă un ritm alert punctat de suspans, a ocupat încă de la momentul lansării primul loc între cele mai bine vândute cărți conform topului publicat în New York Times și s-a instalat curând în fruntea tuturor listelor din Statele Unite, ajungând să fie tradus în peste patruzeci de limbi. Un an mai târziu, Codul lui da Vinci înregistra vânzări de peste șase milioane de exemplare cartonate. Este limpede, așadar, că, alături de protagonistul lui Brown, Robert Langdon, ficționalul Leigh Teabing dispune de toate mijloacele pentru a-și face cunoscute pe larg convingerile referitoare la Isus Hristos.
Dan Brown, pe de altă parte, este cât se poate de real. Iar ideile pe care le avansează cu privire la creștinism, prin intermediul lui Langdon, al lui Teabing și al celorlalte personaje din cartea sa, izbutesc să nască în cugetul multora îndoieli cu privire la adevărul a ceea ce crezuseră până nu demult despre Isus.
Rămâne, acum, să distingem faptele de ficțiune.

Să fi fost, oare, Isus căsătorit si să fi avut un copil cu Maria Magdalena?

Codul lui da Vinci debutează cu o crimă înfiorătoare săvârșită în Muzeul Luvru din Paris. Poliția cere ajutorul lui Robert Langdon, profesor de simbologie religioasă la Harvard, sperând astfel să dezlege misterioasele semne din preajma cadavrului. Fie pe trup, fie în jurul lui sunt presărate enigme, care – o dată lămurite de Langdon și de Sophie Neveu, specialista în criptografie din cadrul departamentului de poliție – conduc la o serie de indicii ce stau ascunse, în văzul tuturor, taman în operele lui Leonardo da Vinci.
Langdon află că Jacques Sauniere, custodele asasinat de la Luvru, nu fusese doar bunicul înstrăinat al lui Neveu, ci, totodată, Mare Maestru al unei vechi societăți însărcinate cu păstrarea unui secret a cărui eventuală dezvăluire ar pune în primejdie însăși existența Bisericii creștine. Sauniere murise hotărât să păstreze tăcerea asupra locului în care s-ar afla dovada Sfântului Graal.
Gonind nebunește pe străzile Parisului, refugiindu-se pe moșia exotică a lui Teabing ori zburând spre Londra la bordul unui avion neautorizat, Langdon și Neveu caută mereu să fie cu un pas înaintea poliției franceze, a unui ucigaș albinos și a omului din umbră care orchestrează toată această aventură sângeroasă în căutarea Graalului. O succesiune de alte simboluri complexe și enigme îi ajută pe Langdon și pe Neveu să descopere, în cele din urmă, cu emoție, locul în care se află Graalul.

Marea mistificare

Pe tot parcursul romanului, Robert Langdon o instruiește pe Sophie Neveu în privința codului – ca modalitate de a identifica „adevăratul” Sfânt Graal. Aflăm, deci, că Graalul nu este nici pe departe ceea ce ne-am fi putut închipui. Graalul, potrivit lui Langdon, ascunde un secret de o asemenea gravitate încât, o dată adus la cunoștința oamenilor, ar face ca însuși creștinismul, în ceea ce înseamnă el astăzi, să dispară. Autorul Dan Brown vrea să ne convingă, însă, prin intermediul protagonistului său, Langdon, că nu este vorba despre un obiect. Iar nenumărații săi ocrotitori n-au murit doar pentru a feri de intruziuni locul tainic unde s-ar afla acest simbol religios. Substanța însăși a Graalului ca atare stă în miezul acestui mister. Ni s-a dat de înțeles până acum că Sfântul Graal – dacă va fi existat – este potirul din care a băut Hristos la ultima Sa cină și pe care, mai apoi, Iosif din Arimateea l-a umplut cu sângele vărsat pe cruce. Dacă e să dăm crezare, însă, personajelor lui Dan Brown - Langdon și Teabing – adevăratul Graal, dincolo de a fi un lucru, este o persoană.
Maria Magdalena a fost Potirul cel Sfânt. Ea a fost cea care a purtat descendența regală a lui Isus Hristos. (267)

Există destui cititori ai Codului lui da Vinci ale căror convingeri referitoare la adevărata identitate a lui Isus s-au văzut zguduite din temelii.

Brown afirmă că Maria Magdalena și Isus au avut relații sexuale și au zămislit un copil împreună.
După moartea lui Isus, gelozia ucenicilor a determinat-o pe Maria să-i părăsească și, luându-și copilul, să caute adăpost într-o comunitate evreiască din Franța. Există, în acest sens, mărturii bine documentate, potrivit lui Brown, mărturii păzite cu strășnicie încă de pe vremea Cruciadelor prin eforturile unei organizații secrete cunoscute drept Stăreția Sionului. Trimiterile la acest secret se pot regăsi disimulate, de-a lungul istoriei, în picturile și desenele lui da Vinci și ale altor artiști câtă vreme știm cum și unde să căutăm.
Asemenea teorii sunt departe de a fi originale. De fapt, Brown se referă, în Codul lui da Vinci, tacit la o serie de alte cărți pe aceeași temă. Dintre acestea, se evidențiază mai cu seamă volumul Holy Blood, Holy Grail, publicat în 1982 de Michael Baigent, Richard Leigh și Henry Lincoln. (Leigh Teabing, numele personajului ficțional al lui Brown, este o anagramă derivată din Baigent și Leigh.) Ipoteza conform căreia Isus a avut un copil, sau mai mulți, cu Maria Magdalena e veche de secole. Ce ne îndeamnă, așadar, să o repunem acum în discuție? Ce sens are strădania de a sparge „codul” lui da Vinci?

Isus: iubit și tată?

Dintre milioanele de cititori ai romanului Codul lui da Vinci, mulți l-au perceput exclusiv ca pe o poveste captivantă plină de aventuri misterioase. Acțiunea e densă – capitolele se încheie, aproape fără excepție, în coadă de pește, stimulându-i pe lector să meargă mai departe. O carte în care Langdon și Neveu urmează mereu să rezolve câte o nouă enigmă poate fi cu greu lăsată din mână. Iar Brown nu face decât să recurgă la rețeta clasică a romanului de aventuri: personaje neverosimile proiectate pe fundalul unui decor exotic, fie și lipsit de perspectivă, în măsură să dea viață unei narațiuni menite să trezească atât interesul bărbaților, cât și al femeilor, fapt confirmat statistic prin proporția apartenenței de gen a celor care au cumpărat și citit cartea până în prezent. Numeroși dintre acești cititori au trecut deja la următorul volum din vraful celor care-și așteaptă rândul pe noptieră.
Se vor fi găsind, cu toate acestea, și destui cititori ai cărții lui Brown ale căror convingeri referitoare la adevărata identitate a lui Isus s-au văzut zguduite din temelii. Aceștia sunt cei care, punându-și sub semnul îndoielii credința, se lasă atrași în hățișul amorf al unor prezumții bizare prezentate ingenios ca fiind puncte de vedere istorice în cuprinsul amăgitor al unei ficțiuni.
Codul spart al lui da Vinci se adresează celor care au căzut în ispita de a problematiza „codul” lui Brown insinuat între rândurile romanului său. Se adresează celor care își pun acum întrebări în legătură cu tot ce au învățat despre Isus. Celor care își spun: „Credeam până nu demult că Isus este Fiul lui Dumnezeu, dar pesemne că m-am înșelat. La urma urmei, se pare că n-a fost decât un om ca toți oamenii.” În numele lor, dar și al Său, nu ne putem îngădui să rămânem indiferenți.
Lui David Klinghoffer îi este limpede, potrivit întâmpinării sale din Național Review, riscul pe care îl comportă povestea lui Brown:

În Codul lui da Vinci este pus la bătaie nici mai mult, nici mai puțin decât însuși creștinismul tradițional… Întemeietorul creștinismului are de la Maria Magdalena o fiică, Sara. Dacă această teorie ar fi adevărată s-ar surpa o serie de credințe fundamentale ale creștinilor.

Dacă s-ar dovedi adevărată. O mențiune crucială. Câtă vreme Dan Brown ar născoci, pur și simplu, un scenariu cu accente vădit fanteziste, reacția noastră ar deveni de prisos. Însă Brown afirmă cu tărie că scrierea sa se bazează pe fapte reale. În cadrul unui interviu prezentat în emisiunea The Today Show la NBC, Brown pleda în sprijinul autenticității materialului folosit:
Matt Lauer: Cât din această carte se bazează pe realitate, referindu-ne la lucrurile care s-au întâmplat aievea?
Dan Brown: Absolut tot. Evident, Robert Langdon ține de ficțiune, însă toate picturile, arhitectura, ritualurile și societățile secrete – toate acestea sunt realități istorice.

Brown insistă asupra caracterului faptic al lucrării sale nu fără un motiv. Intenția sa e aceea de a impune o nouă mentalitate.

„Unul dintre aspectele pe care mă strădui din răsputeri să-l confer cărților mele este învățarea”, declara Brown într-un interviu acordat revistei Bookpage. „O dată încheiată lectura unei cărți, fie că-ți place ori nu, vei fi învățat o grămadă de lucruri.” Iată, așadar, că romancierul Brown se erijează deopotrivă în profesor. Și, asemeni atâtor profesori pricepuți, își începe lecția prin a pune în discuție ceea ce părea să fie până la un moment dat indiscutabil.

•  A avut Isus relații sexuale cu Maria Magdalena?
•  Este Biblia noastră un construct al capriciilor politice ale lui Constantin?
•  Le-a pus Biserica gând rău femeilor?
•  A fost Isus „votat” ca fiind divin la Conciliul de la Niceea?

Ne putem, oare, ralia cu onestitate unor asemenea idei? Cunoaștem, în fond, o sumedenie de fapte istorice în măsură să demonstreze falsul oricăreia dintre aceste afirmații. Brown, pe de altă parte, își are propriile concepții în ce privește istoria și gradul ei de credibilitate:

„Este interesant de remarcat”, spune Brown, „că încă de la primele izvoare scrise ale lumii, istoria a fost scrisă de către «învingători» (acele societăți și sisteme de credințe care au ieșit biruitoare și au supraviețuit).
Numeroși istorici cred acum (la fel ca și mine) că atunci când dorim să stabilim acuratețea istorică a unui concept, ar trebui întâi să ne punem o întrebare mult mai profundă: Cât de exactă din punct de vedere istoric este istoria însăși?”

Istorie sau impostură?

Brown declară că toate datele preluate în Codul lui da Vinci au caracterul unor „fapte istorice”.

Punând fie și numai această singură întrebare, Brown invalidează tot ceea ce înseamnă fapt istoric tradițional și surpă întreg temeiul pe care s-au clădit veacuri la rând. Cât de exactă este istoria?
Avem, aici, de a face cu expresia unei problematici fundamentale recurente în societatea postmodernă și, în același timp, cu ecoul întrebării lui Pilat în fața omului nevinovat pe care urma să-l condamne la moarte: „Ce este adevărul?” (Ioan 18:38).
Refuzând ideea posibilității unui adevăr obiectiv, raportarea noastră la lume își pierde orice reper. Și nu ne mai rămâne, astfel, decât să plutim într-o permanentă derivă pe întinsul unui ocean al confuziei și îndoielii. Din perspectiva publicului contemporan, orice metodă de consemnare și rescriere a istoriei se dovedește acceptabilă. Brown contestă în bună parte viziunea consacrată asupra istoriei pornind de la argumentul că Biserica este cea care a impus-o. Iar istoria, firește, este scrisă de cei puternici, de învingători. La rândul lui, însă, declară că toate datele preluate în Codul lui da Vinci au caracterul unor „fapte istorice”. Cine sunt, așadar, noii „învingători” a căror viziune Brown o împrumută pentru a-și confirma realitatea istorică?

Care este relevanța „codului” în raport cu noi și cu Credințele noastre?

Acești învingători sunt, evident, cei care îi confirmă speculațiile referitoare la Isus, Maria Magdalena și învățăturile Bibliei. Își formulează convingerile prin intermediul simbolurilor, al mesajelor abil strecurate în alcătuirea cutărui tablou și al unor documente antice percepute, încă de la momentul redactării, ca neavând nicio valabilitate. Numeroase dintre așa-zisele „fapte” pe care Brown le invocă drept mărturii în sprijinul teoriilor sale se pot dovedi cu ușurință a fi false. Ceea ce urmărim cu precădere în cuprinsul acestei cărți nu se referă la sublinierea tuturor erorilor – deloc puține la număr – pe care le comite Brown în Codul lui da Vinci, dar socotim că anumite informații, incluse sub forma unor note marginale în capitolele următoare, pot fi de un real interes.
Principalul obiectiv al lucrării noastre implică două dimensiuni. Ne propunem, mai întâi, să descifrăm „codul” propriu-zis diseminat de Brown în substratul narațiunii sale. În ce constă acest cod? Pe ce căi poate fi el identificat în lumea de astăzi? Care este relevanța acestuia în raport cu noi și cu credințele noastre? Codul lui Brown, după cum se va vedea, este de departe mai primejdios în sfera integrității spirituale decât închipuitul cod al lui da Vinci.

În al doilea rând, câteva precizări referitoare la legenda Sfântului Graal ar fi, din punctul nostru de vedere, cât se poate de oportune. Cititorii noștri vor fi, probabil, surprinși să afle că noi, Jim Garlow și Peter Jones, credem în „Sfântul Graal”. Cu atât mai contrariant, așadar, va părea să spunem că, în acest sens, Dan Brown nu e departe de adevăr. Pe parcursul cărții se va dezvălui nu doar ce este Graalul, ci și unde se află el astăzi.
Vom recurge, în acest demers, la ajutorul propriului nostru personaj literar, Carrie Williams. Carrie se confruntă, asemeni oricăruia dintre noi, cu nenumărate îndoieli. Cititorul se va recunoaște, probabil, în ea ori, bunăoară, în vreunul dintre celelalte persoane întâlnite pe parcursul poveștii. Întrebările pe care și le pune Carrie au rolul de a ne atrage atenția asupra propriilor întrebări cu privire la codul a cărui examinare o vom întreprinde aici.
Înainte de a porni la drum, anumite resurse auxiliare s-ar dovedi, fără îndoială, utile în tentativa de spargere a codului lui Brown. Ar fi recomandabil, prin urmare, să existe la îndemână un volum din Codul lui da Vinci. Tot atât de necesară ar fi o Biblie. Contează mai puțin versiunea – referințele se vor face, în continuare, folosindu-se o serie de traduceri binecunoscute; orice i se pare mulțumitor cititorului e binevenit. La sfârșitul excursului nostru, editorul a anexat un ghid de lectură gândit ca instrument în clarificarea unor aspecte prezentate în această carte – fapt care se poate realiza fie individual, fie, preferabil, în cadrul unui grup de dezbatere.
Adresele înșiruite mai jos trimit la pagini de internet în măsură să ofere informații care nu și-au găsit locul în cuprinsul acestei lucrări. Oricine este călduros invitat să le parcurgă în ideea că, astfel, vor putea găsi explicitări mai cuprinzătoare ale vreunuia sau altuia dintre aspectele luate aici în discuție.
Să vedem, așadar, cum ajunge să fie spart codul lui da Vinci?

www.jimgarlow.com 
www.cwipp.org
www.breakingthedavincicode.com


Capitolul 2


Să fie, oare, adevărat că uniunea fizică dintre bărbat și femeie constituie unica modalitate de „a ajunge la gnosis – cunoașterea divinului”? (328)

Să fie, oare, adevărat că Biserica „a defăimat” de-a lungul veacurilor uniunea sexuală dintre bărbat și femeie ca pe un „act rușinos”? (139)

Să fie, oare, adevărat că Biserica a demonizat sexul, căutând astfel să înlăture o posibilă amenințare la adresa autorității ei? (329)



În lipsa unei interpretări adecvate, mesajul „Codului” – fie și numai sub aspectul ideilor referitoare la sex – relevă o aneantizare progresivă a Arcului Divin.

A doua dintre cele mai bune idei ale lui Dumnezeu

Credincioșii… își reprimau acum impulsurile sexuale firești și le considerau lucrarea diavolului… (139)



„Hai să mergem în camera mea, Carrie. Colegul meu nu este acolo, dar mai lipsește doar o oră.”
„Dar e atât de frumos aici afară, Daniel. De ce nu putem să ne plimbăm pur și simplu, sau să stăm un pic la soare?”
„Fiindcă, spuse el într-o șoaptă răstită, nu putem face aici lucrul la care mă gândesc eu.”
„Nu cred că sunt pregătită chiar acum pentru asta, Daniel.”
Mâna lui alunecă în jos pe șoldul lui Carrie, trăgând-o spre el. „Haide. Credeam că voi, astea de la Studiile Feminine, sunteți adeptele libertății sexuale. Ia-o ca pe un studiu opțional de aprofundare la unul dintre cursurile tale.”
Carrie nu făcu niciun efort să-și țină cumpătul. Desprinzându-se din îmbrățișarea lui Daniel, se întoarse spre el și îl privi drept în ochi. „Ascultă, și ascultă bine. Dacă noi, «astea» de la Studiul despre Femei, am învățat ceva, este faptul că nu trebuie să fim niște «păpuși pentru băieți». Nu am fost așezată pe pământul ăsta ca să îți poți face tu poftele. Trupul meu îmi aparține și nu îți voi permite să te folosești de el.”
„Uite ce e, Carrie”, spuse Daniel, fără să caute măcar să păstreze un ton discret al vocii, „nu am spus că ești păpușa mea. Și te respect cu adevărat. Doar că am avut impresia că împărtășim aceleași sentimente unul față de celălalt. Iar majoritatea celor pe care îi cunosc și care au parte de astfel sentimente se bucură de ele manifestându-și-le într-un anume mod.”
Carrie păși un timp alături, în tăcere, apoi zări o bancă liberă. Se așeză, lăsându-i loc lui Daniel, pentru a se așeza lângă ea, însă el rămase în picioare. „Daniel, nu îți pretind să înțelegi, însă eu caut ceva mai mult decât… desfătarea fizică. Eu caut pe cineva care să-mi desfete inima – presupun că putem vorbi despre sufletul meu. Iar făcând doar sex, ei bine, după câte știu eu, se pare că nu obții acest lucru.”
Daniel oftă și se așeză lângă Carrie. Își întinse picioarele și o cuprinse cu brațul de după umeri. „E interesant că spui asta”, spuse zâmbind. „Tocmai săptămâna trecută a fost la noi un profesor invitat de la Corneli, care a vorbit despre sex într-o manieră la care nu mă gândisem până atunci. Tipul ăsta spunea că ar trebui să privim sexul ca pe ceva mistic și spiritual. Zicea că bărbații pot atinge un anumit nivel al experienței divinității numai în unirea cu o femeie. Ceva despre «sacrul feminin».”.
Carrie se uită la Daniel, incitată de spusele lui. Asta căuta – experiența unui anumit nivel al divinității. Însă dintr-o singură privire își dădu seama că pentru Daniel acestea erau niște simple vorbe.
„Deci, ce zici? Vrei să experimentezi divinul?” Zâmbetul său afectat îl făcu să semene mai degrabă cu un adolescent de șaisprezece ani și mai puțin cu un student de douăzeci și unu. Carrie își dădu seama că era momentul să lase totul în urmă.
„Daniel, mi-a făcut plăcere să stăm de vorbă în săptămânile acestea din urmă. Însă nu cred că suntem potriviți unul pentru altul. Cred că ar trebui să…”
Ultimele ei cuvinte se pierdură în timp ce Daniel sări în picioare și porni cu pași mari pe trotuar. Îi strigă înapoi peste umăr: „Te părăsesc! Mă auzi? Eu sunt cel care te-a părăsit pe tine!”
Carrie simți deodată că i se face frig. Se ridică și se îndreptă cu pas obosit spre dormitor.

Cea care îi era colegă de cămin în acest semestru, Jen, rareori se nimerise în cameră în același timp cu ea, așa încât, practic, nu ajunseseră să se atașeze una de alta. La întoarcere, Carrie fu surprinsă să o găsească pe Jen stând la biroul ei. Mânca dintr-o salată cumpărată de-a gata de la magazin.
„Bună, Carrie. Credeam că ai ieșit la o plimbare să te bucuri de vremea de afară.” Își îndesa mâncarea în gură cu o iuțeală care făcea ca profilul ei minion să se dilate.
„Nu”, oftă Carrie. „Tocmai m-am despărțit – dacă se poate spune așa – de Daniel. După cum se pare, se gândea numai la sex.”
„Mmm…”, spuse Jen, cu gura plină. „Spune-mi ceva nou. Care dintre băieți nu e interesat doar de sex?”
Era la Jen ceva care pe Carrie o liniștea. Deschise o sticlă de cola dietetică și se așeză. „Când ai avut ultima dată un prieten, Jen?”
Jen înghiți o furculiță încărcată cu salată înainte de a răspunde. „Niciodată. Nu-mi plac băieții.” Carrie râse. Nu mai auzise expresia: „Nu-mi plac băieții” de pe vremea școlii primare, în Connecticut. O întrebă pe Jen dacă fusese vreodată părăsită de un băiat. „Nici vorbă, niciodată”, răspunse Jen. „Nu am avut niciodată un prieten și nici nu voi avea. Am aflat de la o vârstă fragedă că sunt alcătuită diferit.
Găsesc că sexul frumos e, hm… mai frumos. Asta nu înseamnă că toate relațiile pe care le-am avut cu fetele au fost perfecte. M-am despărțit de Tamra, ăăă… de Sfântul Valentin. Ea a plecat, eu am rămas. Cred că am să fac o pauză înainte de a-mi găsi din nou pe cineva.”
Carrie nu ar fi trebuit să fie șocată. La urma urmei, în cadrul Studiilor Feminine, urmase și cursul Lesbianismul: O reînviere culturală. Avusese multe discuții cu cei aflați în grupa ei, care se declaraseră de orientare homosexuală. I-a acceptat, însă habar nu avusese că de trei luni este colegă de cameră cu o astfel de persoană. „Nu știai că sunt lesbiană, așa-i?”, întrebă Jen. „Te-ai gândit vreodată că nu e necesară prezența unui bărbat în viața ta? Porți în tine tot ceea ce ai nevoie pentru a fi desăvârșită.”
„Ce vrei să zici?”, întrebă Carrie.
„Sacrul feminin. Cercul perfect. Completitudine. Desăvârșire.”
Carrie se lăsă pe spate când auzi această expresie pentru a doua oară în aceeași zi.
„Uite”, continuă Jen, „am o carte care explică lucrurile mai bine decât mine. Și e o lectură plăcută Se numește Codul lui da Vinci. E un roman, însă nu-i doar ficțiune. Există mult adevăr în el. De fapt, fac parte dintr-un grup de lectură în care se discută despre cartea asta. Poți veni cu mine, dacă vrei.”
Carrie nu mai citise o carte în afara bibliografiei necesare de aproape patru ani. A-și petrece timpul citind un roman i se părea o idee bună. Mai bună decât să resping avansurile unora ca Daniel, se gândi.



„Poți conta pe mine”, spuse Carrie. „Dar, mai întâi, spune-mi mai multe despre sacrul feminin.”
Codul lui da Vinci e departe de a fi un roman erotic. Subiectul acestuia, însă, se leagă în mod precumpănitor de sex.
Vom descoperi în cursul lecturii trimiteri tot mai numeroase la presupusa represiune sexuală exercitată de Biserică. Aflăm, apoi, despre anumite ritualuri sexuale care îi îngăduie omului să ajungă la adevărata cunoaștere a lui Dumnezeu. Și sfârșim prin a percepe Biserica din perspectiva necredincioșilor: o Biserică avidă de putere până într-acolo încât să considere ca ilicit un act altminteri firesc și agreabil înlesnit de Dumnezeu spre deplina mulțumire a ființelor umane.

MUZEUL LUVRU

Luvrul din Paris, Franța, a fost inaugurat în 1793, în ideea de a-i oferi omului de rând posibilitatea de a lua contact cu marea artă creată de-a lungul istoriei. Între exponate, se găsesc picturi și sculpturi provenind încă din secolul al VI- lea î.Hr.
Muzeul este găzduit într-un palat datând din secolul al XIII-ea. în fața intrării principale, se ridică piramida proiectată de I.M. Pei, pe care o alcătuiesc 675 de panouri din sticlă.
Trei sunt lucrările de artă cele mai admirate la Luvru: statuile Venus din Milo, Victoria din Samothrace și capodopera lui da Vinci, Mona Lisa.
Mulți turiști trec în grabă pe lângă celelalte 300.000 de opere doar pentru a ajunge în fața acestora.
Mona Lisa este cea mai vizitată pictură din lume, peste cinci milioane de oameni din întreaga lume venind în fiecare an să o vadă. Tabloul este expus în spatele unui geam blindat.

Să fie, oare, adevărat că uniunea fizică dintre bărbat și femeie constituie unica modalitate de „a ajunge la gnosis – cunoașterea divinului”? (328)
Să fie, oare, adevărat că Biserica „a defăimat” de-a lungul veacurilor uniunea sexuală dintre bărbat și femeie ca pe un „act rușinos”? (139)
Să fie, oare, adevărat că Biserica a demonizat sexul, căutând astfel să înlăture o posibilă amenințare la adresa autorității ei? (329)

În ultimă instanță, Codul lui da Vinci nu reprezintă altceva – prin forța concluziei „mai puțin logice” pe care o sugerează – decât o invitație la așa-zisul sex lipsit de prejudecăți, sustras parametrilor stabiliți de Dumnezeu. Iată unul dintre factorii determinanți ai popularității de care se bucură Codul lui da Vinci: încuviințarea nesperată ca oamenii să-și poată satisface toate dorințele fără a-și asuma nicio obligație și fără a se mai teme că vor fi trași la răspundere. O asemenea „libertate” se plătește, din nefericire pentru lumea de astăzi, scump.
Ceremoniala Hieros Gamos a lui Brown nu are nimic de a face cu vreo uniune sacră. Este vorba, pur și simplu, despre libertinajul sexual ca atare reformulat în termenii pseudoreligioși ai neopăgânismului. O primă ilustrare a acestui fapt ni se oferă cu prilejul episodului în care Robert Langdon le vorbește unor studenți de la Harvard despre descoperirea „divinității” în timpul actului sexual. Tinerele femei prezente la curs par să fi înțeles interpretarea „religioasă” a lui Langdon. Bărbații, pe de altă parte, nesfiindu-se să facă, deloc subtil, paradă de masculinitatea lor, își dau coate chicotind infantil. La urma urmei, observă Langdon, nu sunt încă decât niște băieței.
De fapt, Brown recurge aici, prin intermediul personajului său, Langdon, la modalitatea filosofică a cazuisticii. Este vorba, în cazuistică, despre un raționament abil conceput și prezentat astfel încât să ofere o justificare a anumitor opțiuni individuale.
Băieții din sala de curs nu sunt, totuși, atât de ignoranți și de imaturi pe cât ar vrea Brown să credem. Reacția lor dovedește o înțelegere care pătrunde dincolo de vorbăria din jurul unor ritualuri sau logici sofisticate. Le este foarte limpede motivul pentru care orice întâlnire romantică trebuie să-și găsească deznodământul în pat! Langdon i-a ajutat doar să-și îmbogățească arsenalul de „texte” menite să sucească mințile fetelor naive, și încă pornind de la o motivație de natură religioasă.

Ritualul păgân Hieros Gamos nu are nimic de a face cu vreo uniune sacră.

Despre sex: ce a avut dumnezeu în gând?

Sexul e un dat universal. Suntem cu toții ființe sexuale. Întâia descriere a oricăruia dintre noi (fie la naștere, fie, mai devreme, prin intermediul ecogramei) este de natură sexuală: „e băiat” sau „e fată”. Încetăm pentru totdeauna, o dată veniți pe lume, să mai corespundem ipostazei generice de „făt” și devenim un „el” sau o „ea” în funcție de genul specific: masculin ori feminin.
Bărbați sau femei, suntem deopotrivă îndatorați aceleiași experiențe: în afara fertilizărilor „în vitro”, cu toții am văzut lumina zilei în urma unui contact sexual. A fost nevoie de actul pasional consumat între un bărbat și o femeie pentru ca ființa noastră să prindă viață. Împreunarea sexuală este mijlocul prin care, asemenea celor mai multe specii de animale, am fost plămădiți să ne reproducem. Activitatea sexuală, în condițiile în care rasa umană caută să supraviețuiască, nu e nicidecum facultativă. Să fi fost, însă, sexul menit exclusiv procreării? A urmărit Dumnezeu și altceva înzestrându-ne cu dorințe sexuale?
Răspunsul e, dincolo de orice îndoială, afirmativ! Rațiunea existenței noastre fizice și afective este indiscutabil mai complexă. Relația sexuală și plăcerea pe care o presupune aceasta sunt parte dăruită de Dumnezeu a prototipului nostru fizic, afectiv și spiritual. S-a întâmplat, însă, ca de atâtea ori în cazul lucrurilor gândite spre bucuria ființei, să înjosim bunele planuri ale lui Dumnezeu, răstălmăcindu-le. Așa încât ajungem ca, din pricina opțiunilor noastre, să târguim belșugul desfătării și al mulțumirii în schimbul durerii, al dezamăgirii și – în ultimă instanță – al înstrăinării de Dumnezeu.

Între agape și eros

(Jim): Mi-am scris teza de masterat pe tema grecescului agape aflat în opoziție cu eros. Codul lui da Vinci bagatelizează adevărata dragoste atunci când spune că: „Rose (…) este, totodată, anagrama numelui Eros, zeul grec al iubirii carnale” (p. 272). Potrivit lui Brown, „Roza a fost dintotdeauna un simbol esențial al sexualității (…) trandafirul înflorit seamănă cu organele genitale feminine – caliciul prin care întreaga omenire a prins viață.” (p. 272). (O rectificare este necesară. Nu întreaga omenire a prins viață astfel. Adam și Eva au fost creați de Dumnezeu. Aici nu e vorba de o scăpare din partea lui Brown. Este semnificativ faptul că, astfel, el neagă rolul Creatorului, un aspect important în înțelegerea „codului”.)
Nicio femeie nu își dorește, dacă e onestă cu sine însăși, să fie iubită doar erotic, precum în cazul lui eros – doar pentru aspectul ei exterior. Fiindcă, astfel, s-ar simți mereu vulnerabilă în fața următoarei femei frumoase care ar trezi interesul iubitului. Eros iubește doar pentru ceea ce poate obține de la o persoană. Atunci când nu mai are nimic de câștigat, dragostea de tipul eros dispare. Nicio ființă umană normală nu își dorește să fie tratată în acest fel.
C.S. Lewis scrie în The Four Loves despre acest gen de sentiment egoist, bazat pe sex:

Este vorba despre o plăcere a simțurilor; adică un fenomen care are loc înăuntrul trupului unui om. Folosim o expresie nefericită atunci când spunem despre un desfrânat hăituindu-și prada pe străzi că „dorește o femeie”. Ca să fim exacți, în niciun caz nu dorește o femeie. El caută o plăcere, iar pentru a o putea obține, femeia se dovedește a fi, întâmplător, un instrument necesar. Cât de mult îi pasă de femeie se oglindește în atitudinea lui față de ea la cinci minute după ce și-a satisfăcut dorința (atunci când aruncă pachetul, după ce a fumat ultima țigară)

Ce femeie și-ar dori să fie iubită exclusiv în această manieră, a eros-ului? Ce femeie și-ar dori să fie pachetul gol de țigări bun de aruncat? Și totuși, potrivit afirmațiilor lui Brown din Codul lui da Vinci, acesta ar reprezenta modelul cel mai înalt al iubirii. Păgânism tipic. Fără o legătură între Creator și creatură, nu avem nicio rațiune pentru a prețui oamenii. Adoptând teza lui Brown, femeile vor participa, în cel mai bun caz, la o reciprocă satisfacere a dorinței aflate sub semnul eros-ului. Ei bine, acest lucru este cel puțin antispiritual, dacă nu antifeminin. Reduce sexualitatea doar la latura sa fizică.

În adâncul său, fiecare femeie – de fapt, fiecare om – râvnește să fie iubit cu o iubire agape: adică, să fim iubiți pentru că avem o valoare; să fim iubiți întrucât suntem făpturi create de Dumnezeu. El ne iubește cu această iubire agape, iar noi avem datoria de a ne iubi unii pe alții în același fel. Biblia, Biserica și tradiția creștină, cu stăruința lor în a ne iubi semenii cu dragostea de tip agape, pun preț pe oameni în virtutea ideilor de demnitate și respect.

Se pronunță Biblia împotriva sexului?

S-ar crede, cel puțin din punctul de vedere al lui Brown, că atât Sfânta Scriptură, cât și Biserica se pronunță ferm împotriva sexului. Cât de riguros istoric este Langdon atunci când îi dă de înțeles credulei Sophie că Biserica osândește sexul? Înainte de a examina perspectiva Bisericii, să vedem mai întâi cum se situează Biblia în raport cu acest subiect.
Avem în față două cărți: una este captivantul roman al lui Dan Brown; cealaltă este Biblia. Ambele vorbesc, într-un fel sau altul, despre sex. Fără a constitui mesajul central al nici uneia dintre ele, acesta joacă în ambele un rol semnificativ. Se pot regăsi în Biblie numeroase concepte fundamentale cu privire la sex și la manifestările sexuale. Aceeași Biblie, izvorul întregului adevăr al Bisericii, abundă în trimiteri sublime la bucuria sexuală pe care o trăiesc alături bărbatul și femeia. Putem spune, de fapt, că Biblia sprijină chiar ideea unei plăceri sexuale depline. În Geneza 26:8, Isaac este surprins „jucându-se” cu nevastă-sa. Proverbe 5:18–19 invită, îndeajuns de explicit, la trăirea plină de încântare a relației sexuale dintre soț și soție. Iar Cântarea Cântărilor (Cântarea lui Solomon) din Vechiul Testament are toate trăsăturile unui poem de dragoste, al cărui erotism pregnant se evidențiază prin cele mai diverse expresii cu încărcătură sexuală.

De fapt, Biblia sprijină chiar ideea unei plăceri sexuale depline.

Noul Testament cuprinde trimiteri de factură mai puțin poetică la activitatea sexuală. Totuși, în 1 Corinteni 7:1–6, Pavel arată că nici soții, nici soțiile nu mai sunt stăpânii propriilor trupuri; că, dimpotrivă, trupul soțului aparține soției, iar cel al soției aparține soțului. Cu alte cuvinte, aceștia se cuvine să-și caute satisfacția în reciprocitatea unei relații trupești întemeiate pe dragoste. Mai mult, căsătoria trebuie ținută în toată cinstea, iar patul nespurcat (vezi Evrei 13:4).
Preocupările sexuale și plăcerea care le însoțește sunt normale, previzibile și recomandabile în cadrul unei căsnicii.

Codul lui da Vinci susține că Biserica reprezintă marele opresor al ideii de sex.


Biblia oferă atât Bisericii în ansamblu, cât și fiecărui credincios în parte principii aplicabile tuturor situațiilor de viață. Cu toate acestea, Brown alege să ignore învățăturile pozitive ale Bibliei cu privire la modalitățile de exprimare sexuală, preferându-le o orgie ritualică (Hieros Gamos) ca formă supremă de împlinire fizică și spirituală. Iar astfel, nu face decât să devalorizeze neprețuita experiență de care ne-a vrut vrednici Dumnezeu.

Se pronunță Biserica împotriva sexului?

De-a lungul istoriei, comportamentul sexual a constituit, într-adevăr, una dintre dificultățile majore pe care aveau să le întâmpine bisericile creștine. Pastorul obișnuit, preocupat de soarta turmei asupra căreia veghea, s-a văzut deseori în situația de a fi nevoit să găsească o soluție de ieșire din impasul la care s-a ajuns din pricina unor manifestări sexuale inadecvate. Imoralitatea sexuală, cu toate victimele ei colaterale, are consecințe dintre cele mai nebănuite. Chiar și apostolul Pavel, ca păstor al Bisericii din Corint, a trebuit să dea de capăt unei împrejurări de ordin sexual întru totul nedorite atunci când s-a descoperit că unul dintre membrii comunității întreținea relații sexuale cu mama sa vitregă. Nu e de mirare, așadar, că unii pastori își doresc, uneori, ca Dumnezeu să nu ne fi creat cu libidouri atât de puternice.
Putem spune, însă, că Biserica se pronunță împotriva sexului? Potrivit Codului lui da Vinci, Biserica reprezintă marele opresor al ideii de sex. Brown afirmă că „uniunea sexuală sacră dintre bărbat și femeie, prin care cei doi deveneau un tot spiritual… fusese defăimată, considerată un act profan, rușinos” (139). Defăimată de către cine? Brown susține că de vină este Biserica Catolică. Dar din ce motiv?
Motivul, spune Brown, l-a reprezentat „ «reeducarea» credințelor păgâne, feministe” (138). Robert Langdon o lămurește pe Sophie:

„Pentru Biserica începuturilor creștine”, îi explică Langdon pe același ton blând, „ «utilizarea» actului sexual ca un mijloc de a comunica direct cu Dumnezeu constituia o amenințare serioasă pentru puterea și autoasumata ei poziție de unic intermediar între om și divinitate. Din motive lesne de înțeles, Biserica a făcut tot ce a putut pentru a demoniza dragostea fizică și a o ostraciza ca pe un act dezgustător și păcătos. Iar celelalte religii majore ale vremii au procedat la fel.” (329)

Teoriile avansate de personajele romanului lui Brown se inspiră masiv dintr-o serie de alte lucrări. Una dintre acestea este The Templar Revelation, semnată de ocultiștii Lynn Picknett și Clive Prince. Picknett și Prince par să fi influențat în bună măsură modul de gândire al lui Brown referitor la Dumnezeu și la sex:

Sexul era – și în multe cazuri încă mai este – considerat acceptabil doar între aceia a căror unire presupunea procreația. Din această cauză nu există un concept creștin care să definească sexul exclusiv ca plăcere, și cu atât mai puțin – precum se întâmplă în tantrism sau alchimie – ca pe o cale de iluminare spirituală.

Are Brown dreptate în ce privește viziunea Bisericii asupra sexului? Circumscrie el în mod exact concepția despre sex a creștinismului istoric? Răspunsul la aceste întrebări este de departe mai complex decât se străduie să ne convingă autorul Codului lui da Vinci.
În vreme ce Biblia exaltă bucuria și desfătările manifestării sexuale maritale, scrierile unora dintre figurile proeminente ale Bisericii timpurii, curând după perioada biblică (100 d.Hr.), se dovedesc tributare influențelor culturale și tendințelor contradictorii în modul de înțelegere al vremii cu privire la acest aspect.

•  Religiile păgâne ale istoriei au încurajat haosul, atât de prețuit în Codul lui da Vinci, al promiscuității sexuale fără stavile.
•  Unii creștini fac exces de zel și acordă o importanță exagerată ascetismului, făcând apel la un drastic sacrificiu de sine. Astfel, unii dintre părinții Bisericii primare au susținut virginitatea și celibatul în detrimentul căsătoriei.
•  Abătându-se de la învățătura biblică, unele biserici ale începuturilor creștine au îmbrățișat ideea abstinenței în căsătorie: necesitatea înfrânării sexuale chiar și între soți.
•  Altele au afirmat că sexul între soț și soție trebuie să aibă un singur scop, acela al procreării, în opoziție cu uniunea și plăcerea care însoțesc manifestarea sexuală de concepție biblică în cadrul căsătoriei.

Toate aceste puncte de vedere contravin și dăunează, într-o mai mare sau mai mică măsură, ideii biblice potrivit căreia relația sexuală dintre soț și soție își găsește îndreptățirea. Sunt autori ai acestor începuturi în cugetul cărora subiectul avea să provoace adevărate seisme morale. Augustin, de pildă, în prolifica sa operă, șovăia (în parte și din pricina regretului profund pe care îl încerca la gândul imoralității sale precreștine) între a denunța pe un ton acuzator orice manifestare sexuală și a afirma răspicat rolul benefic al căsătoriei. Alți Părinți timpurii ai Bisericii au văzut în căsătorie o virtute, pornind de la ideea că, în cadrul acesteia, cuplul devenea partenerul lui Dumnezeu în actul de creație. Iulian de Eclana, într-o polemică aprinsă cu Augustin pe marginea acestui subiect, a pus în evidență o temă în mod distinct biblică – anume faptul că interacțiunea sexuală dintre soț și soție este prin însăși natura ei bună de vreme ce a fost creată de Dumnezeu.

S-a săvârșit „Păcatul Originar” prin sex?

Codul lui da Vinci se raportează inexact la concepțiile Bisericii timpurii în ce privește sexualitatea. O serie de compartimentări unilaterale au darul de a-i crea cititorului o impresie cu totul eronată, umbrindu-i perspectiva asupra largii diversități de opinii pe care le-au exprimat de-a lungul timpului numeroși gânditori și scriitori – între care s-au interpus nu doar spații geografice ci, deseori, veacuri – hotărâți să înfrunte, pe de o parte, haosul sexual al păgânismului, și, pe de altă parte, excesele ascetismului rigid.
O asemenea reprezentare deviantă o constituie afirmația lui Langdon potrivit căreia sexul a fost identificat cu „păcatul originar”. Se întâmplă, așadar, o dată în plus, ca aberația să fie preluată drept normă. Dacă unii dintre Părinții timpurii ai Bisericii au nutrit convingerea falsă cum că păcatul originar a fost unul și același lucru cu sexul, majoritatea celorlalți au fost departe de a împărtăși acest mod de gândire, în ciuda a ceea ce și-ar propune Codul lui da Vinci să ne dea de înțeles (138–139). Și chiar dacă anumiți Părinți ai Bisericii par să fi avut o viziune contrară învățăturii biblice referitoare la experiența unei vieți sexuale depline, motivația lor poate să fi izvorât (fie și în condițiile unei înțelegeri precare) din preocuparea onestă față de bunăstarea spirituală a comunității. A atribui, în mod arbitrar și superficial, toate aceste idei unor motive de ordin politic, spunând că n-au fost decât mijloace de manipulare a celorlalți, nu e decât rezultatul unei logici viciate și al unor generalizări stereotipice.

Sexul ca „Moment Divin”

Surprinzător, Codul lui da Vinci are dreptate în privința uneia dintre caracterizările pe care le face manifestării sexuale. Brown nu greșește atunci când menționează „caracterul divin” sau „divinitatea”
actului sexual. El susține că trăirea cunoașterii lui Dumnezeu are loc în uniunea sexuală (328). Rațiunile de la care pleacă, însă, sunt neîntemeiate.
Biblia arată limpede din ce motiv uniunea sexuală dintre soț și soție instituie un moment divin. Creându-i pe bărbați, Dumnezeu a dat viață unor entități în măsură să-i releve doar parțial natura. Tot astfel, creându-le pe femei, și-a dezvăluit, iarăși, doar în parte trăsăturile deplinătății Sale. Ni se spune, cu toate acestea, că am fost creați după chipul și asemănarea lui Dumnezeu (vezi Geneza 1:26–27). În ce măsură poate fi acest lucru adevărat câtă vreme bărbații tind să se identifice mai curând cu dimensiunea masculină a lui Dumnezeu pe când, în același timp, femeile tind să se recunoască în caracteristicile feminine atribuite lui Dumnezeu?
Dumnezeul Bibliei, dincolo de faptul că este invocat ca Tată care este în Ceruri, nu are gen – nici organe sexuale, nici cromozomi X sau Y. Dumnezeu este Duh (vezi Ioan 4:24), iar taina Persoanei Sale depășește orice putere de înțelegere a ființei umane. Iată sensul – în termenii naturii Sale spirituale – pe care îl adoptă Biblia atunci când ne descrie ca fiind creați „după chipul Său” (Geneza 1:27). El este Persoana din care derivă „person(al)itatea” noastră, fie că suntem bărbați ori femei.

Sexualitatea și spiritul nostru sunt în mod profund întrepătrunse.

Acest lucru nu presupune nicidecum că Dumnezeu ar reprezenta o coincidență între masculinitatea și feminitatea umane. Nu-l putem descrie ca pe un androgin. Dumnezeu este Cel care a creat genurile masculin și feminin; nu acestea îl definesc pe El. Și întrucât ne-a creat, din anumite temeiuri, „bărbați și femei”, a fost firesc ca, în universul creat, să se recurgă la modalități de expresie menite să-i reflecte în diversitate propriul caracter. Așa încât, cu toate că Biblia se referă cel mai adesea la Dumnezeu prin intermediul unor substantive ori pronume de gen masculin (precum „Tată” sau „El”), sunt cu putință și ipostazieri ale Sale în imaginea unei mame ocrotindu-și copilul ori, bunăoară, a unei păsări strângându-și puii sub aripi (vezi Matei 23:37; Isaia 49:15).
Genul masculin în sine îl reprezintă doar parțial pe Dumnezeu. Genul feminin în sine reprezintă doar parțial spectrul Său de particularități. Comuniunea sexuală într-un „singur trup” (Geneza 2:24) dintre un bărbat și o femeie e menită să-i dea o expresie întrucâtva întregitoare. Iată un aspect crucial al uluitoarei forțe, al magnetismului inimaginabil exercitate de sex. El se face, astfel, ecoul identității profunde din miezul ființei noastre – o expresie, pe cât cu putință, mai cuprinzătoare a sferei infinite de trăsături ale lui Dumnezeu.
În această dimensiune spirituală a plăcerii și a impulsului de manifestare sexuală constă sacralitatea actului. Rezultatul uniunii dintre bărbat și femeie nu are nimic de a face cu vreo obscură entitate androgină. Bărbații rămân pe mai departe, în toată vigoarea lor, masculini. Iar femeile, la rândul lor, rămân pe mai departe, în toată splendoarea lor, feminine. Spre deosebire de fascinația păgână față de androginism, Biblia afirmă nedezmințit admirabilele diferențe dintre masculinitate și feminitate.

Un îndreptar al lui Dumnezeu privitor la experiența deplină a sexualității

Sexualitatea și spiritul nostru sunt în mod inexplicabil și profund întrepătrunse. Suntem – în esență – ființe spirituale, create după chipul și asemănarea lui Dumnezeu. Prin urmare, sexualitatea noastră derivă deopotrivă din aceeași esență – faptul este inevitabil câtă vreme natura noastră depășește limitele simplei animalități. (Dacă sexualitatea ar constitui un dat exclusiv fizic, atunci înseși animalele, după felul lor, de parte femeiască ori bărbătească, ar fi trebuit socotite ca fiind create după chipul și asemănarea Sa.) Iată de ce sexualitatea nu poate fi percepută ca o dimensiune vag tangentă caracterului nostru uman, străină spiritului. Și iată, totodată, în ce constă gravitatea de a ne perverti latura sexuală fie că e vorba despre propriul nostru comportament ori despre lucruri care ni se întâmplă nouă în acest sens. Și, tot astfel, se explică de ce aberații precum homosexualitatea, zoofilia, pedofilia și transsexualitatea se dovedesc, ca ofense aduse lui Dumnezeu, într-atât de vătămătoare. Toate aceste opțiuni impietează, într-un fel sau altul, asupra reprezentării depline a chipului lui Dumnezeu din însăși definiția noastră.
Însă pentru ca actul de manifestare sexuală în relația dintre un bărbat și o femeie să fie întru totul reprezentativ pentru sfera de trăsături ale lui Dumnezeu, cele două genuri se cuvin reunite în totalitate – ceea ce presupune o unitate nu doar la nivel fizic, cât mai cu seamă de ordin afectiv, spiritual și psihologic. O atare unitate se prelungește dincolo de senzualitatea momentană – ea se construiește pe parcursul unei vieți întregi. Iar această comuniune unică de ființă își găsește cea mai limpede expresie în ceea ce numim legământul căsătoriei.

De veghe asupra unui lucru bun

Departe de a osândi sexualitatea, Dumnezeu a stabilit o serie de exigențe al căror scop este nu doar acela de a o proteja, ci și de a face din ea un izvor de neștirbită bucurie. Întrucât este Însuși creatorul naturii noastre sexuale. El știe prea bine în ce măsură ne este ea mai mult sau mai puțin prielnică. El știe ce poate aduce, pentru o clipă, plăcere, iar apoi, pe termen lung, suferință. Știe, pe de altă parte, cum se poate dobândi o mulțumire netrecătoare. În consecință, Dumnezeu a făcut cunoscute căile prin mijlocirea cărora oamenii au a se bucura pe deplin de virtuțile fascinante ale acestui dar.
Ferite de primejdii sunt, așadar, (1) heterosexualitatea și (2) monogamia. Heterosexualitatea mediază plenitudinea dobândită în urma coincidenței pe care o realizează ipostazele complementare ale masculinului și femininului. Înțelegerea procesului necesită, evident, mai puține constatări de mare profunzime. Iar când cele două anatomii distincte ajung să se completeze reciproc, se deschid posibilități inaccesibile altor forme de manifestare sexuală (homosexualitatea, pornografia, zoofilia ș.a.). Monogamia devine, apoi, esențială dacă ținem la siguranța unei iubiri autentice, ocrotite, construite, vii și întemeiate. O asemenea iubire contrastează izbitor cu relațiile în serie viciate de poftele trupești pe care le stârnesc atracția superficială și iresponsabilă, relații eșuate în traume afective și izolare.

Departe de a osândi sexualitatea, Dumnezeu a stabilit o serie de exigențe pentru a o proteja.

Există un teritoriu între aceste hotare unde cuplul poate trăi experiența deplină a satisfacției sexuale. E vorba despre căsătorie. Și nu ne referim, aici, la orice fel de căsătorie. Această țară a făgăduinței este aceeași cu căsătoria într-un „singur trup” îndreptățită pe temeiuri biblice.

Căsătoria într-un „singur trup”

În primul capitol din Geneza, observația „lucrul acesta era bun” apare de șase ori. Plămădind făptura, Dumnezeu avea să declare că toate „erau foarte bune” (v. 31). Nu doar bune, așadar, ci „foarte bune”. Iată, însă, că în Geneza 2:18, tonul se schimbă: „nu este bine”. După toate aprecierile pozitive de mai înainte, cum se face că dăm, din senin, peste ceva ce „nu este bine”? Pe scurt, omul n-a fost gândit să fie singur. Nici măcar Dumnezeu Însuși nu este singur – n-ar avea cum să fie, chiar și în lipsa oricărei alte ființe create. Asta întrucât El este Tată, Fiu și Duh. „În numele Tatălui, al Fiului și al Sfântului Duh” nu reprezintă doar o binecuvântare dată cu prilejul slujbei religioase. Mai presus de orice, constituie afirmația esențială a propriei sale „comunități” ori „relații” din Sine. Însuși Dumnezeu se află „în” relație. Iar noi am fost făcuți potrivit acestui tipar. Suntem, la rândul nostru, creați cu necesitatea de a trăi permanent într-un context relațional.

Dumnezeu a creat, așadar, umanitatea cu nevoia de se raporta la comunitate, de a interacționa cu semenii. Mai mult, a întâmpinat dorința de intimitate profundă a oamenilor îngăduind uimitoarea contopire fizică, afectivă și spirituală dintre soț și soție în actul sexual. Aceasta este experiența deplină a trăirii sexuale. Voința lui Dumnezeu a fost aceea ca bărbatul și femeia să devină „un singur trup” (Geneza 2:24); cu alte cuvinte, „unul” în toate privințele: din punct de vedere fizic, psihologic, afectiv, intelectual și spiritual.
La nivel mental și afectiv, o relație monogamă nu poate fi decât sănătoasă. Un studiu recent efectuat la Universitatea de Stat Ohio arată că, atât mental, cât și sexual, căsătoria se dovedește neîndoielnic benefică. Descoperirea sociologilor este aceea potrivit căreia „în decursul unei perioade de referință stabilite la cinci ani simptomele depresive s-au atenuat simțitor în cazul celor care s-au căsătorit sau și-au păstrat relația maritală spre deosebire de situația celibatarilor, a persoanelor divorțate ori a cuplurilor trăind în concubinaj. Starea de sănătate mentală a celor recăsătoriți a înregistrat, de asemenea, o evoluție satisfăcătoare, chiar dacă rezultatele n-au fost tot atât de convingătoare pe cât s-au dovedit în cazul celor aflați la prima căsătorie. Până și depresivii ale căror căsnicii au sfârșit prin a fi mai puțin fericite s-au prezentat mai bine decât celibatarii.”
Nu e nimic greșit în a spune că, afectiv vorbind, căsătoria reprezintă un factor terapeutic. Dumnezeu a conceput legământul căsătoriei ca pe un mijloc de a-i asigura individului un reper fundamental. E firesc, așadar, ca împlinirea sexuală să aibă loc cu adevărat în contextul unei relații așezate pe făgașul sigur al unei vieți întregi. Acestea fiind spuse, ne putem întoarce la unul dintre marile și tragicele neajunsuri ale efortului pe care îl depune Langdon în a legitima o înțelegere antibiblică și păgână a realității. Pentru că, în ultimă instanță, o asemenea perspectivă nu le aduce oamenilor decât suferință – și, încă, din plin; iar efectele acesteia, dincolo de sexualitate, se resimt la nivelul fie și celui mai neînsemnat aspect al vieții.

A doua dintre cele mai bune idei ale lui Dumnezeu

(Jim): Sunt pastor într-o comunitate religioasă extraordinară din zona San Diego. Totodată, călătoresc mult, țin prelegeri la diverse întruniri și am scris mai multe cărți. Cu toate acestea, e cât se poate de adevărat faptul că o singură propoziție pe care am scris-o mi-a adus mai multă notorietate decât toate cărțile mele adunate la un loc și, sincer, mai multă decât mi-am dorit vreodată.
Cu câțiva ani în urmă, am fost solicitat să trimit câteva cugetări care urmau să fie incluse într-o cărticică. Am trimis aproximativ douăzeci de maxime celui care se ocupa de volumul respectiv. Au trecut lunile. Uitasem de acest proiect editorial.
Apoi, într-o zi, am primit prin poștă micuța culegere de aforisme în volum broșat. Am aruncat imediat o privire prin ea să văd dacă autorul introdusese vreunul din enunțurile mele. După ce am răsfoit în grabă de câteva ori cartea, am tras concluzia că niciuna dintre cugetările mele nu „își găsise locul” între paginile ei. Eram pe punctul de a lăsa cartea din mână când mi-am zărit numele pe o pagină. Acolo, deasupra numelui meu, cu caractere mari, îngroșate, ocupând o pagină întreagă (la fel ca toate celelalte), am putut citi cuvintele: Sexul este ideea lui Dumnezeu, și, după mântuire, este cea mai bună idee pe care a avut-o. Ca să fiu sincer, am fost cam șocat. Dintre toate gândurile pe care le trimisesem, acesta era singurul care reușise să între în acea cărticică de maxime. Mă cam îngrozea gândul că tot ceea ce va reține istoria în legătură cu mine va fi o afirmație despre sex.
În acel moment, doi dintre copiii mei, cei mai mari – care erau pe atunci la vârsta adolescenței – au intrat în cameră. S-au arătat interesați de ce citeam. Când au văzut că tatăl lor va rămâne în istorie datorită unei maxime despre sex, au izbucnit în râs. Li se părea foarte amuzant.
Reacția mea a fost: „Nu, nu voi rămâne prin asta. Nimeni nu va sesiza. Nimeni nu va citi vreodată cărticica asta”. Fapt care nu i-a oprit din râs. Erau încântați să mă vadă un pic stânjenit – mai ales că era vorba despre sex.
Au trecut o lună sau două. Uitasem din nou de maxima respectivă. Apoi, într-o zi, răsfoiam o revistă, iar pe bordura din stânga, pentru a fi văzut de toată lumea, era citatul meu despre sex. În decurs de aproximativ o lună, a mai apărut într-o revistă. Între timp, unii dintre prietenii mei din țară îl remarcaseră, rupseseră respectivele foi din reviste și mi le trimiseseră prin poștă. Una dintre scrisori îmi spunea concis: „Jim, ai exagerat de mult timp liber la dispoziție!”.
Cu trecerea anilor, am învățat să „îmi port maxima” ca pe un titlu de onoare. De ce? Fiindcă este adevărat. Sexul este ideea lui Dumnezeu, iar după mântuire, este cea mai bună idee pe care El ne-a împărtășit-o. Mă bucur că am scris acea propoziție, chiar și numai pentru a-mi aminti mie însumi de acest minunat dar pe care Dumnezeu ni l-a făcut. În mod cert, nu se rușinează de darul Său!
În lipsa unei interpretări adecvate, mesajul „Codului” – fie și numai sub aspectul ideilor referitoare la sex – relevă o aneantizare progresivă a Arcului Divin.


Capitolul 3


Să fie, oare, adevărat că Biserica a încercat să suprime cultura matriarhală?

Să fie, oare, adevărat că Biserica a vânat și a ucis peste cinci milioane de femei pe parcursul a trei veacuri de „reeducare” brutală? (139)

Să fie, oare, adevărat că Biserica urmărește, până și în ziua de astăzi, să le demonizeze și să le asuprească pe femei?

Să fie, oare, adevărat că „Isus a fost primul feminist din istoria omenirii?” (265)



Iar o interpretare inadecvată a acestei secțiuni presupuse de cod determină aneantizarea unei alte dimensiuni a Arcului Divin.

Femeile sunt de departe mai sacre și mai feminine decât ni se sugerează prin „Sacrul Feminin”

„…Constantin cel Mare și succesorii săi au convertit omenirea de la organizarea matriarhală la creștinismul patriarhal, prin intermediul unei propagande care devaloriza sacrul feminin și elimina pentru totdeauna divinitatea feminină din religia modernă.” (138)



„De ce nu pot să mă îmbrac în rochie la petrecere?”, se tângui micuța Carrie, în vârstă de nouă ani.
„Pentru că rochiile sunt pentru fete”, răspunse Nancy Williams, începând un nou pachet de țigări.
„Dar eu sunt fată!”, strigă Carrie.
„Nu, nu ești. Ai depășit faza asta. Acum ești o tânără femeie. Iar femeile nu mai sunt obligate să poarte rochii. Ele pot purta orice ce le place.” Vocea aspră nu se potrivea cu trăsăturile femeii, care în general puteau fi descrise ca frumoase.
„Ei bine, mie îmi plac rochiile.” Carrie își arăta deja caracterul încăpățânat moștenit de la mama sa. „Iar dacă pot purta ce îmi place, vreau să îmbrac rochița roz cu scoici desenate.”
Mama puse jos țigara proaspăt aprinsă și se întoarse către fiica ei, încercând să-și păstreze calmul. „Carrie, tu știi ce înseamnă Emanciparea Femeilor?”
Carrie scutură din cap. Nu înțelegea termenul, însă, cumva, își dădea seama că are legătură cu interdicția de a-și purta rochița preferată la petrecere.
„Emanciparea Femeilor”, continuă mama ei, „se referă la tot ceea ce înseamnă eliberarea femeilor după sutele – miile – de ani în care li s-a spus ce să facă. Sute de mii de femei s-au ridicat în întreaga lume, spunând: «Suntem femei. Nu suntem sclavele bărbaților». Dacă ești femeie nu înseamnă că ești obligată să porți rochii doar pentru a-i impresiona pe băieți. Poți să iei niște blugi și niște adidași, întocmai ca ei.”
„Dar nu sunt o sclavă, mamă. Am doar nouă ani. Și îmi place să port rochițe. Mă simt drăguță în ele și…”
„E doar o impresie de-a ta că te simți «drăguță», pentru că bărbații te-au făcut să crezi asta. Femeia emancipată decide de una singură ce înseamnă «drăguță». Nu avem nevoie de bărbați pentru a hotărî în locul nostru.”
Carrie își ridică privirea spre mama sa și întrebă cu o voce stinsă: „De aceea nu mai stă tati cu noi? Fiindcă tu ești «emancipată» și nu mai ai nevoie de el?”
Nancy Williams luă țigara din scrumieră și trase un fum prelung înainte de a răspunde. „Așa e, Carrie. Am fost bună pentru tatăl tău atâta timp cât am făcut totul după voia lui. Când am descoperit că pot să gândesc singură, s-a înfuriat și a plecat. Vezi tu, pur și simplu nu suporta o femeie care gândește singură.”
Carrie clipi de câteva ori, pentru a se întoarce în prezent. Jen conducea discuția din seara asta pe marginea Codului lui da Vinci. Expresia „pericolul reprezentat de femeile liber-cugetătoare”, de la pagina 138 a cărții, o transportase cu aproape cincisprezece ani înapoi, pe vremea copilăriei sale. Jen citise acest pasaj ca introducere la discuția serii: Atât de negru renghiul pentru om.
„Cinci milioane de femei au fost torturate și ucise de Biserică, într-un interval de trei sute de ani. Cinci milioane de femei!”
„Dar cum au putut permite să se întâmple așa ceva?”, întrebă Amanda. Carrie o știa pe Amanda din primul an, când urmaseră împreună un curs de istorie universală. „Adică, oamenii de bună credință nu au protestat? Cu siguranță au existat manifestări de dezaprobare.”
Această întrebare fu primită la unison cu mișcări aprobatoare din cap.
„Aha”, exclamă Jen, cu un ușor zâmbet pe buze. „În asta constă «negrul renghi pentru om». Biserica, formată chiar din acei oameni despre care credem că ar lua atitudine și ar pune capăt unei astfel de nebunii, a fost aceea care a dus la bun sfârșit aceste execuții. Biserica i-a convins pe adepții săi creduli că dacă o femeie dă dovadă de orice fel de inteligență – dacă știe cum să vindece o rană, de exemplu; sau dacă poate rezolva o ecuație matematică – este în mod obligatoriu o vrăjitoare. Bisericii îi era teribil de frică să nu își piardă puterea în favoarea femeilor care întâmplător erau mai deștepte decât ea.
E exact cum spune Langdon aici, la pagina 138: «… primii capi ai Bisericii Creștine au „jucat un renghi” omenirii, răspândind minciuni care defăimau natura feminină, înclinând balanța în favoarea celei masculine». Acesta este «negrul renghi pentru om».”
Amanda interveni din nou. „Și auziți ce spune Langdon, după aceea, la aceeași pagină: «Confreria crede că împăratul Constantin cel Mare și succesorii săi au convertit omenirea de la organizarea matriarhală la creștinismul patriarhal, prin intermediul unei propagande care devaloriza sacrul feminin și elimina pentru totdeauna divinitatea feminină din religia modernă»”.
Măi, să fie, își spuse Carrie în gând. Deci iată de la cine a pornit asuprirea femeilor: Biserica. Codul lui da Vinci o ajuta să înțeleagă ceea ce se preda în cadrul orelor de la Studiile Feminine. Abia aștepta să se întoarcă în dormitor, ca să poată citi mai departe.



Ori de câte ori aduce vorba despre femei, Codul lui da Vinci renunță la subtilitate. Brown își formulează teza cât se poate de răspicat: Creștinismul le-a oprimat și le-a ucis pe femei. Păgânismul le-a afirmat valoarea. Autorul nostru greșește, însă. Amarnic. Dacă există o carte al cărei neajuns major îl constituie însuși caracterul de „pură ficțiune”, atunci ne referim, fără îndoială, la Codul lui da Vinci.
Pe de altă parte, sunt aspecte în cuprinsul acestei cărți anevoie de trecut cu vederea. Strategia eficientă de a strecura ici-colo câte un „fapt” verificat și intervențiile unor personaje care pretind că afirmă adevărul situează romanul lui Brown atât în afara faptelor, cât și a ficțiunii. Avem de a face, aici, cu o „facțiune” – o poveste adusă cu iscusință din condei în așa fel încât un anume fond documentar tendențios selectat să dubleze anumite afirmații de-a dreptul aberante (de genul celei potrivit căreia Biserica ar fi ucis cinci milioane de femei pe parcursul așa-zisei vânători de vrăjitoare); aceste afirmații sunt asimilate, în desfășurarea acțiunii, unor locuri și momente reale, fapt menit să accentueze impresia de plauzibilitate. Totul se rezumă, în cele din urmă, la un uluitor și deopotrivă eficace demers propagandistic de natură să creeze cititorului o percepție deformată asupra realității.

Teza romanului e cât se poate de limpede: Creștinismul le-a oprimat și le-a ucis pe femei. Păgânismul le-a afirmat valoarea.

Citind Codul lui da Vinci, am fost tentați, inițial, să spunem: „Nimeni nu va lua în serios asemenea baliverne; la urma urmei, nu e decât literatură.” Ne-am înșelat. Am presupus că oamenii vor înțelege că această carte e o lucrare de ficțiune și o vor trata ca atare. Prin alcătuirea ei „facțională”, însă, lucrarea devine o sursă cu deosebire influentă în sprijinul unui cod ale cărui implicații în realitatea vremurilor pe care le trăim nu sunt deloc neglijabile.
Să fie, oare, adevărat că Biserica a încercat să suprime cultura matriarhală?

Să fie, oare, adevărat că Biserica urmărește, până și în ziua de astăzi, să le demonizeze și să le asuprească pe femei?

Să fie, oare, adevărat că Biserica a vânat și a ucis peste cinci milioane de femei pe parcursul a trei veacuri de „reeducare” brutală? (139)

Să fie, oare, adevărat că Biserica urmărește, până și în ziua de astăzi, să le demonizeze și să le asuprească pe femei?

Să fie, oare, adevărat că „Isus a fost primul feminist din istoria omenirii?” (265)

Mesajul pe care îl ascund semnele acestui cod, cel puțin în secțiunea asupra căreia se oprește capitolul de față, nu e cu nimic inedit ori surprinzător: Brown dă glas unor acuzații răvășitoare la adresa unei Biserici (respectiv, a persoanelor care o reprezintă) vinovate de a le fi desconsiderat pe femei în ideea că acestea s-ar afla în cârdășie cu Satana. Apoi născocește o conspirație pusă la cale din rațiuni discriminatorii și răstălmăcește realitatea astfel încât să poată demonstra că, odinioară, culturile feminine păgâne s-ar fi dovedit cu mult superioare culturilor iudeo-creștine de astăzi. Astfel, Brown ignoră cu bună știință, în folosul propriei sale teze, perspectiva biblică asupra femeilor.

Să fi pus la cale creștinismul o conspirație menită să le subjuge pe femei?

Nu vom susține că Brown greșește întru totul atunci când susține că femeile au avut de suferit, în anumite circumstanțe, un tratament injust din partea celor care se pretindeau a fi creștini. Ni se pare, însă, cu totul neavenită tehnica acestuia de a sublinia precumpănitor aberațiile în detrimentul principiilor creștine normative, întemeiate biblic.
Creștini fiind, suntem nevoiți să recunoaștem cu tristețe că s-au săvârșit asemenea păcate în istoria Bisericii. Iar aceste păcate nu pot fi, pur și simplu, măturate sub covor. Recunoaștem că, în rândurile Bisericii, se găsesc și oameni nedemni, deseori chiar păcătoși. (Jim): Vorbind în fața unei numeroase congregații, am întrebat, la un moment dat: „Se găsește printre voi vreun bărbat care să nu fi profitat de o femeie în viața lui ori să n-o fi nedreptățit într-un fel sau altul?” Nimeni n-a ridicat mâna. Eram cu toții, într-un fel sau altul, vinovați.

Mitul matriarhatului

Brown scrie: „Constantin cel Mare și succesorii săi au convertit omenirea de la organizarea matriarhală la creștinismul patriarhal…” (138). Punându-și imaginația în slujba obiectivului propus, autorul închipuie o epocă matriarhală premergătoare orânduirii patriarhale.

Recunoaștem că, în rândurile Bisericii, se găsesc și oameni nedemni, deseori chiar păcătoși.

Înainte de a lua în discuție acuzațiile formulate împotriva creștinismului, să ne oprim o vreme asupra distincției matriarhal vs. Patriarhal într-un plan istoric de ansamblu. Întreaga istorie umană, fie seculară, fie biblică, a fost cârmuită mai curând de bărbați decât de femei. În ciuda faptului că au existat numeroase figuri feminine predominante de-a lungul istoriei seculare sau biblic-creștine, majoritatea conducătorilor au fost bărbați.
Referitor la vechile societăți matriarhale, Steven Goldberg, șeful Catedrei de Sociologie din cadrul Colegiului Municipal, Universitatea Municipală New York, scrie:

Ideea este că poziția de autoritate și de conducere este, ca dintotdeauna, asociată cu bărbatul în toate societățile și acest lucru îl am în vedere atunci când spun că patriarhatul este universal și că matriarhatul nu a existat niciodată… Teoriile care avansează ipoteza unei forme matriarhale de organizare a societății într-o „perioadă timpurie a istoriei” au avut un oarecare sens, chiar dacă acesta era neclar, până când s-a constatat că descoperirile din ultimii 50 de ani nu au reușit să aducă nici cea mai mică dovadă a existenței unor astfel de societăți matriarhale, demonstrând incapacitatea tuturor acestor teorii de a rezista la proba confruntării cu realitatea. Dintre miile de societăți studiate în acest secol… [acestea] au fost fără excepție patriarhale… [Margaret] Mead o recunoaște: „Este adevărat… că toate afirmațiile făcute cu atâta ușurință despre societățile conduse de femei sunt nonsensuri. Nu avem niciun motiv să credem că ele ar fi existat vreodată.”

Argumentele lui Goldberg sunt limpezi. Nu există „nicio mărturie, cât de neînsemnată” potrivit căreia s-ar putea vorbi despre civilizații timpurii cârmuite de femei. Bărbații, conform renumitului antropolog Margaret Mead, „au ținut frâiele tuturor societăților pe care le cunoaștem”. Dispunem, iată, de opiniile a doi dintre cei mai apreciați cercetători, care afirmă că n-a existat nicicând o societate matriarhală. Cum ar fi putut, prin urmare, Constantin să o convertească la o orânduire patriarhală?

Ce gândire filosofică le acordă femeilor un statut cu adevărat privilegiat?

Brown sugerează că națiunile păgâne au știut să afirme valoarea femeilor. Se confirmă acest fapt în realitate? Adevărul este că femeile antichității păgâne nu erau nicidecum văzute ori tratate tot atât de bine pe cât se străduie Langdon să o convingă pe Sophie.

Înainte de venirea lui Hristos, femeile erau privite cu precădere ca ființe de rang inferior.

Lucrarea de referință a lui Alvin Schmidt, Under the Influence: How Christianity Transformed Civilization, arată că, înainte de venirea lui Hristos, într-o epocă a păgânismului dominant, femeile erau privite cu precădere ca ființe de rang inferior. În Grecia, India și China femeilor li se refuzau orice drepturi, considerându-se că acestea intră în proprietatea bărbatului. Filosofii greci ai vremii împărtășeau, cu privire la femei, concepția tipică a necreștinilor. Aristotel afirma că o femeie se situează, ca valoare umană, undeva între un bărbat și un sclav. Iar Platon era de părere că bărbatului care trăise în lașitate îi este sortită reîncarnarea într-o femeie.
Femeile Greciei antice – mai cu seamă nevestele – intrau în categoria păturii de jos. Nevestei îi era interzis să pășească afară din casă neînsoțită. Nu i se îngăduia să comunice cu oaspeții, cerându-i-se să rămână în odăile care i se rezervau în casele antice grecești (gynaeceum). Pe de altă parte, o hetaera (curtezană) avea voie să se expună în văzul lumii alături de un bărbat căsătorit.
Femeia ateniană de rând avea statutul social al unui sclav. Lipsită de educație, nu i se permitea să vorbească în public. Marea virtute a femeii, chiar și acasă, era tăcerea. Se presupunea, totodată, dincolo de atributul inferiorității, că femeia reprezintă izvorul tuturor relelor, ceea ce o făcea nevrednică de încredere.
Apariția creștinismului a adus o prefacere radicală în destinul femeilor. Până și învățații păgâni ai Romei antice sunt de acord că noua mentalitate a constituit un punct de cotitură în ce privește libertatea și demnitatea femeilor.
Oriunde a prins rădăcini creștinismul, fie în antichitate, fie în epoca modernă, s-a impus și respectul față de femei. Până la contribuția misionarilor creștini, infanticidul selectiv în funcție de sex reprezenta o practică obișnuită în China păgână a anului 1880. Nou-născuții de sex feminin erau văzuți ca un factor de risc și deveneau, în consecință, indezirabili. Pe parcursul ultimelor două secole, însă, datorită influenței exercitate de creștinism, atitudinea față de femei s-a îmbunătățit simțitor peste tot în lume. Datorită acestei influențe s-a renunțat, de pildă, în China la obiceiul pe care îl aveau femeile de a-și înfășa încă de la vârste fragede laba piciorului astfel încât, oprindu-i forțat creșterea, să dobândească aspectul de așa-zisă delicatețe deosebit de atractivă în ochii bărbaților. Periculoasa tradiție provocase nu de puține ori cangrene, amputări inutile și, uneori, chiar moartea.
În India, practica suttee a încetat o dată cu intervenția creștinismului. Se aștepta din partea unei bune soții hinduse să-și urmeze soțul în moarte pe rugul funerar chiar și dacă ar fi avut, tânără fiind, toată viața înainte. „Văduvele copile” fuseseră, de asemenea, parte a culturii hinduse păgâne în cadrul căreia venerarea zeițelor ocupa un loc aparte. Fetele în cauză erau pregătite să devină prostituate ale templului. Amy Carmichael a făcut tot ce i-a stat creștinește în putință pentru a le sustrage pe fete acestei practici încercând, astfel, să-i pună capăt.

Marea vânătoare de vrăjitoare din Europa

Cu toate acestea, Brown propune o imagine întru totul deformată prin intermediul personajelor sale din Codul lui da Vinci. Conform opiniei formulate de profesorul Langdon, creștinismul se dovedește a fi în mod violent antifeminin. Langdon menționează atrocitățile săvârșite în timpul Evului Mediu pe parcursul unei perioade cunoscute drept „Marea Vânătoare” sau, pur și simplu, „Arderea”. Se rememorează, cu acest prilej, hotărârea Bisericii Catolice, stimulată îndeosebi de apariția unei cărți intitulate Malleus Maleficarum sau Barosul vrăjitoarelor, în a porni o adevărată cruciadă împotriva femeilor care, stigmatizate fiind ca vrăjitoare, i-ar fi putut periclita poziția de autoritate.

În categoria „vrăjitoarelor”, Biserica includea toate femeile învățate, preotesele, țigăncile, misticele, iubitoarele naturii, tămăduitoarele și, în general, orice femeie „suspect de interesată de natură”… În decursul celor trei sute de ani de vânătoare a vrăjitoarelor, Biserica arsese pe rug cinci milioane de femei. (139)

Brown își întemeiază ipotezele luând ca referință o serie de cercetări perimate, a căror credibilitate, ținând nu mai puțin seama de caracterul lor tendențios, s-a dovedit până la urmă îndoielnică.
Jenny Gibbons, în articolul „Recent Developments in the Study of The Great European Witch Hunt”, scrie: „Numeroase materiale publicate în revistele păgâne conțin, de cele mai multe ori, informații inexacte cu privire la «Perioada Arderilor pe Rug», fapt care se datorează, înainte de toate, raportării preponderente la o sumă de cercetări depășite.”
Spune ea mai departe: „În condițiile în care cunoștințele noastre referitoare la «Perioada Arderilor» au ca sursă literatura păgână populară, se poate spune că aproape tot ceea ce știm este fals.”
Brown se referă, de pildă, la Malleus Maleficarum dând de înțeles că lucrarea ar fi fost redactată de către un oficial al Bisericii Catolice. În fapt, Biserica a respins, la apariția cărții, procedurile legale sugerate de autori, interzicându-le câțiva ani mai târziu. Tribunalele seculare, iar nu Biserica, au fost cele care au luat drept reper Malleus Maleficarum.
Tribunalele seculare, nu cele bisericești, au pronunțat majoritatea sentințelor capitale. Persoanelor găsite vinovate de vrăjitorie Biserica le rezerva îndeobște pedepse nonletale, cum ar fi excomunicarea ori, bunăoară, postul cu pâine și apă vreme de un an.
„Autorii populari”, spune Gibbons, „au afirmat sus și tare că Marea Vânătoare, departe de a fi fost un simplu acces de panică, a constituit o tentativă deliberată a creștinismului de exterminare a religiilor rivale.” De acest fapt încearcă Brown să ne încredințeze. Și asta vrea să arate atunci când se referă la „campania brutală de «reeducare» a credințelor păgâne, feminine” (138).
Gibbons continuă: „Știm, astăzi, că nu există absolut nicio mărturie în sprijinul acestei teorii. În perioada de maximă influență a Bisericii (între secolele al XI-lea și al XIV-lea), au existat foarte puține cazuri ale unor vrăjitoare condamnate la moarte. Persecuțiile au înregistrat o anvergură epidemică abia ulterior Reformei, atunci când Biserica Catolică își pierduse statutul de autoritate morală incontestabilă în Europa.”
Le revine misionarilor creștini meritul de a fi stăruit pe lângă regate și tribunale în vederea emiterii unor legi menite să înlăture eventualele acuzații de vrăjitorie care s-ar fi putut aduce unor bărbați sau femei. Acești misionari argumentau că asemenea acuzații sunt întru totul nefondate, convinși fiind că oamenii nu dețin puterile oculte de a săvârși faptele puse pe seama vrăjitoarelor. „Sinodul Sf. Patrick din secolul al V-lea, de exemplu”, scrie Gibbons, „hotăra: «Orice creștin încredințat că vor fi fiind pe lume vampiri, carevasăzică vrăjitori, să fie afurisit; oricine va răspândi o asemenea faimă unui om nu va fi primit în Biserică până ce nu va grăi el însuși că se leapădă de păcatul său.»”
Să ne oprim, apoi, asupra estimărilor referitoare la numărul femeilor ucise pe parcursul Marii Vânători. Se presupune că acesta ar varia de la câteva sute de mii la nouă milioane. Brown optează pentru cifra de cinci milioane. Cercetările moderne confirmă, însă, o dată în plus, că nu poate fi vorba de așa ceva.
„La extremele mișcărilor feministe și oculte”, scrie Robin Briggs, cercetător al Universității Oxford, „s-a înrădăcinat mitul potrivit căruia, în Europa, au fost arse pe rug până la nouă milioane de femei acuzate de vrăjitorie; un genocid, s-ar părea, mai curând decât un genocid. Estimarea respectivă supraevaluează exponențial datele reale ale problemei cu un factor de aproximativ 200, întrucât cele mai rezonabile dintre estimările moderne sugerează că ar fi avut loc, probabil, 100.000 de procese, între 1450 și 1750, încheiate cu 40.000 până la 50.000 de execuții, avându-i, într-o proporție de 20 până la 25, în cauză pe bărbați.” Gibbons invocă, la rândul ei, argumentele altor doi cercetători, Brian Levack și Ronald Hutton, care sunt de acord cu numărul propus de Briggs în privința celor efectiv condamnați la moarte pentru vrăjitorie. Chiar și așa, cercetătorii Ross Clifford și Philip Johnson exprimă în mod convingător punctul de vedere al majorității creștinilor cu o gândire statornic biblică: „Nicio crimă nu este justificabilă, fie și să se fi ajuns doar la 40.000 de victime… atât procesele Inchiziției, cât și execuțiile de la Salem n-au fost decât o pângărire monstruoasă și întru totul aberantă a demnității umane.” Mai presus de orice, firește, dincolo de crasele exagerări în privința arderii pe rug a așa-ziselor vrăjitoare, creștinii trebuie să admită că nicio motivație posibilă nu justifică săvârșirea fie și numai a unei singure execuții.
În concluzia eseului său, Gibbons arată: „Suntem puși, neopăgânii de astăzi, în fața unei situații de criză. În contextul noilor contribuții documentare, istoricii și-au revizuit teoriile referitoare la acest aspect. Spre deosebire de noi. S-a creat, prin urmare, un clivaj uriaș între perspectiva academică și cea păgână «comună» în ce privește concepția referitoare la vrăjitorie… Preferăm să ocolim textele academice întrucâtva aride care includ rezultatele pertinente ale unei cercetări riguroase inspirându-ne mai degrabă din senzaționalismul ieftin al unor autori porniți să se joace cu sentimentele noastre.” Gibbons scria aceste rânduri în 1998, cu aproape cinci ani înainte de apariția Codului lui da Vinci. Preocuparea eseistei, care nu ezită în a-și afirma deschis credința păgână, este aceea de a identifica în cuprinsul anumitor scrieri informațiile capabile, printr-o instrumentată inducere în eroare, să pună Biserica într-o lumină mai sumbră decât s-ar cuveni în privința Marii Vânători.

Adevărul referitor la statutul pe care îl conferă biblia femeilor

Dacă pe Dan Brown l-ar fi interesat cu adevărat să preia informații credibile în legătură cu punctul de vedere creștin referitor la femei, ar fi avut oricând la îndemână documentul pe care îl constituie Biblia. Iată, în continuare, câteva ilustrări din Vechiul Testament.
Aflăm, din Geneza, că partea bărbătească și, deopotrivă, partea femeiască și-au dobândit identitatea, simțul propriei valori, în temeiul relației cu Creatorul lor, făcuți fiind după chipul lui Dumnezeu (Geneza 1:27).
Codul lui da Vinci denaturează, în repetate rânduri, textul biblic, afirmând că Eva a mâncat din fructul oprit; așa ar fi adus ea, femeia originară, păcatul în lume. Cu toate acestea, în Geneza 2, capitol în măsură să ofere mai multe detalii legate de Creație decât Geneza 1, îndemnul de a nu mânca din pomul cunoștinței binelui și răului este adresat bărbatului, lui Adam, înainte ca femeia să fi fost plămădită (Geneza 2:16–18, 22). Actul fundamental de nesupunere din Geneza 3 a constat în incapacitatea bărbatului de a-și ocroti, cârmui și spori cum se cuvine propriul cămin. N-a fost, așadar, doar păcatul unei femei. A fost, înainte de toate, păcatul unui bărbat. Vădindu-și lașitatea, Adam caută să arunce vina pe Eva („femeia”, Geneza 3:12) și chiar pe Dumnezeu („pe care mi-ai dat-o”, Geneza 3:12). Eva, la rândul ei, a fost părtașă. Așa încât, firește, Dumnezeu le cere socoteală amândurora (Geneza 3:9–19).
Apostolul Pavel scoate și mai limpede în evidență acest aspect. El spune că păcatul a intrat în lume printr-un singur om, respectiv bărbatul Adam (Romani 5:17).

Femei proslăvite în Vechiul Testament

Următoarele exemple dau o imagine lămuritoare în privința atitudinii pe care o manifestă Vechiul Testament față de femei.
Estera nu s-a sfiit să-l înfrunte pe regele însuși, un gest care atrăgea îndeobște după sine moartea. Curajul ei a avut drept rezultat salvarea unei rase întregi (Estera 1–10).
Rut și-a dovedit în același timp loialitatea, agerimea și iscusința. A rămas, după moartea soțului, alături de soacra ei, sprijinind-o în vremuri de strâmtorare. S-a umilit astfel încât să-și asigure, sieși și soacrei sale, traiul zilnic. S-a arătat, apoi, supusă, căsătorindu-se cu un străin care avea, în cele din urmă, să devină ocrotitorul plin de dragoste al lui Rut și al familiei acesteia (Rut 1–4).
Debora a fost soție, mamă și judecător în Israel (Judecători 4). Proverbe 31 aduce un elogiu femeii, afirmându-i priceperea de a răspunde cum se cuvine solicitărilor copleșitoare ale comunității în calitate de conducătoare, întreprinzătoare, soție și mamă. Capitolul pune în lumină calitățile pe care, potrivit imaginii biblice, ar trebui să le prezinte în mod exemplar femeia:

•  Are mâini harnice (v. 13, 19) și minte înțeleaptă (v. 13–31)
• Se pricepe la manufactură (v. 13, 24); import (v. 14); organizarea muncii (v. 15); investiții imobiliare (v. 16); agricultură (v. 16); muncă fizică (v. 17); afaceri profitabile (v. 16, 18, 24); o etică a muncii (v. 15, 18); lucrul „manual” (v. 19); ajutor social și milostenie (v. 20); planificare, administrare și organizare (v. 21); și modă (v. 21–22).
•  Când vorbește, se exprimă limpede, iar cuvintele ei sunt pline de miez. (v. 26).
•  Este o dăscăliță, o predicatoare (v. 26).
•  Nu se sfiește să-și îndeplinească îndatoririle de gazdă – și o face chiar bine (v. 27).
•  Nu e de mirare că e ocupată – foarte ocupată (v. 27).
•  Îi place să fie mamă și își crește cu mare succes copiii (v. 28).

Se poate desprinde de aici ideea unei represiuni a femeii?

Femei proslăvite în Noul Testament: Genealogia lui Isus

Noul Testament consemnează, întâi de toate, „Cartea neamului lui Isus Hristos” (Matei 1:1–16). Dacă ar fi să-i dăm crezare ficționalului Robert Langdon, Noul Testament trebuie să-și fi dobândit cunoscuta alcătuire ca urmare a mașinațiunilor unui grup de șoviniști misogini. Așa stând lucrurile, cum se face că acești presupuși membri ai elitei masculine au îngăduit să li se atribuie, în cuprinsul genealogiei, un rol într-atât de semnificativ femeilor, o opțiune dintre cele mai stranii câtă vreme un tablou genealogic tipic al acelor vremuri nu i-ar fi amintit decât pe bărbați? Dacă mai marii creștinătății timpurii ar fi fost atât de infami pe cât sugerează Codul lui da Vinci, atunci nu și-ar fi găsit locul aici nicio femeie. Și, totuși, sunt cinci. Cine sunt aceste cinci femei?

• Tamar – o femeie de două ori văduvă și care a avut relații sexuale cu socrul ei – a fost prima femeie menționată (Geneza 38:11–30)
•  Rahav era prostituată în orașul Ierihon (Iosua 2:1).
• Rut era o femeie de caracter (Rut 2:11)
•  Soția lui Urie, Bat-Șeba, a rămas în amintire ca femeia care a avut o aventură cu regele David (2 Samuel 11:1–27)
•  Ultima femeie din genealogia lui Hristos este, după cum se poate bănui, Maria, mama lui Isus (Matei 1:16). Se presupune că, având între treisprezece și cincisprezece ani, în cadrul unei comunități restrânse, Maria a rămas însărcinată – înainte de căsătorie și, în mod miraculos, fără a avea raporturi sexuale. Imaculata concepție este o doctrină fundamentală în religia creștină, însă ceea ce este important de remarcat e faptul că rolul mamei a primit atâta cinstire încât numele ei să fie amintit într-o listă care, de obicei, cuprinde doar numele tatălui.

Dacă Biserica, de-a lungul timpului, ar fi fost atât de antifeminină pe cât i-au dat de înțeles Sophiei profesorul Langdon și Leigh Teabing, atunci ar fi avut, fără îndoială, grijă să înlăture din Scripturi pasajele menite spre cinstirea femeilor.
Exemplele nu se opresc, însă, la Maria, mama lui Isus.

Alte femei proslăvite în Noul Testament

Întâiul om căruia Isus avea să-i descopere faptul că El este Mesia a fost o femeie, și nicidecum una oarecare. Femeia în cauză divorțase nu mai puțin de cinci ori și trăia în concubinaj. În plus, era o samariteancă, drept care Isus putea fi acuzat, o dată ce contravenise anumitor exigente de ordin rasial, că nesocotește cutumele vremii (Ioan 4:17–26).
Când Maria (sora Martei și a lui Lazăr) a ales să asculte învățăturile lui Isus (un drept rezervat, la acea vreme, bărbaților), lăsând pe seama Martei îndeletnicirile „femeiești”, Isus a îndreptățit mai curând atitudinea acesteia, mustrând-o, în schimb, pe cealaltă (Luca 10:41–42).
În pofida obișnuințelor vremii, comunității care îl însoțea pe Isus în călătoriile Sale i se alăturase, totodată, un grup de femei. Aceste femei aveau chiar și să-i sprijine financiar lucrarea duhovnicească (Luca 8:1–3).
Cartea Faptelor îl reține pe apostolul Petru citând din Vechiul Testament, unde se spune că „fiii și fiicele voastre vor profeți” (Ioel 2:28).
Pavel, pe care feministele îl acuză atât de frecvent cum că ar fi misogin, declară în mod categoric că ambele sexe sunt egale înaintea lui Hristos. Nici partea bărbătească, nici partea femeiască nu sunt mai presus una față de cealaltă din punctul de vedere al lui Dumnezeu (Galateni 3:28).
Urmând controversatului îndemn „nevestelor, fiți supuse bărbaților voștri” (Efeseni 5:22), Pavel formulează, cu numai trei versete mai târziu, cea mai dificilă cerință adresată vreodată unui bărbat: „Bărbaților, iubiți-vă nevestele cum a iubit și Hristos Biserica și S-a dat pe Sine pentru ea” (Efeseni 5:25). Cu alte cuvinte, soțului i se cere să-și jertfească până și viața pentru soție.
Nu trebuie să uităm, de asemenea, că Biblia susține fără preget cauza nenumăratelor femei care, fără a-și fi asumat vreodată roluri publice, au rămas în anonimat slujindu-l, însă, cu credincioșie pe Dumnezeu prin dăruirea lor ca mame și soții.
Confirmarea supremă a aprecierii de care se bucură femeia în Noul Testament vine din faptul că unei femei – categorie căreia i se interzicea, după obiceiul vremii, să depună mărturie în fața unei curți de judecată – i-a revenit privilegiul de martoră a celei mai importante vești din întreaga istorie biblică sau creștină: învierea propriu-zisă, concretă, fizică a lui Isus din morți (Matei 28:1; Marcu 16:1; Luca 24:10). Validitatea creștinismului însuși atârnă de consfințirea acestui eveniment crucial, iar cinstea supremă de a-l face cunoscut lumii i-a fost atribuită, iată, unei femei.
În lumina tuturor acestor mărturii, va trebui să admitem că afirmația potrivit căreia Sfânta Biblie a fost concepută ca un instrument de represiune a femeilor denotă, pur și simplu, o lectură neatentă a acesteia.
Biblia arată, dimpotrivă, că Dumnezeu le prețuiește în mod vădit pe femei, atitudine pe care s-ar cuveni să o adopte orice creștin.

EVANGHELIA LUI TOMA

Codul lui da Vinci încearcă să acrediteze ideea că Evangheliile Gnostice au afirmat valoarea femeilor acolo unde Noul Testament le disprețuia. Totuși, pasajul următor din Evanghelia Gnostică a lui Toma ne înfățișează un tablou diferit.
Misoginism Gnostic Simon Petru le-a spus: „Maria [probabil Magdalena] să plece din rândul nostru, căci femeile nu sunt demne de a trăi”. Isus a zis: „Eu însumi o voi îndruma pentru a face din ea bărbat, ca și ea să se prefacă într-un spirit viu, asemeni bărbaților voștri. Căci orice femeie care se va preface în bărbat va intra în împărăția cerurilor” (Evanghelia lui Toma, rostirea 114).

Femeile în viziunea bisericii timpurii

Brown adaugă: „Primii capi ai Bisericii Creștine au «jucat un renghi» omenirii, răspândind minciuni care defăimau latura feminină, înclinând balanța în favoarea celei masculine.” (138). Să fie, oare, adevărat?
În vreme ce Biblia ca atare și, personal, Isus nutresc un profund respect față de femei, se cuvine să amintim că, între secolele al III-lea și al V-lea, unii conducători ai Bisericii – între care Tertulian, Chiril din Ierusalim, Ieronim și Augustin – au formulat, într-adevăr, opinii potrivnice femeilor. Ecoul acestor idei a continuat să reverbereze prin intermediul unor autori precum Toma d’Aquino, de pildă, chiar și în perioada ulterioară Reformei. Asemenea puncte de vedere contravin, însă, spiritului biblic și învățăturilor lui Isus. Ele nu fac decât să creeze un renume stânjenitor creștinismului. Din fericire, s-au văzut invalidate prin tomuri întregi de afirmare pregnantă a valorii feminine, dar și prin activitatea susținută a unui număr uriaș de femei a căror lucrare spirituală s-a dovedit cu deosebire rodnică pe parcursul atâtor veacuri de creștinism.
Scrierile părinților Bisericii timpurii pot fi percepute, în funcție de ceea ce dorim să scoatem în evidență, dintr-un unghi pozitiv ori negativ. Nediscriminarea de gen e ilustrată în scrierile unor autori precum:

•  Clement din Alexandria: „Femeia nu are o natură, iar bărbatul alta. Ci natura lor este aceeași.”
•  Ciprian: „Îndurarea lui Hristos… a fost împărțită în mod egal la toți – fără deosebire de parte bărbătească ori femeiască… ani… ins.”

Nu poate fi contestat faptul că s-au găsit, pe de altă parte, autori ai epocii mai puțin înclinați să afirme valoarea femeilor. Unele scrieri de început, spre exemplu, le-au socotit răspunzătoare pentru incapacitatea bărbaților de a-și stăpâni pornirile sexuale. Au fost, apoi, scriitori care n-au pregetat să susțină că femeia n-ar trebui să-și depășească atribuțiile de mamă și gospodină. Am fi întru totul lipsiți de probitate negând existența acestui curent de gândire.
Ceea ce nu justifică, însă, obsesiva raportare a feminismului radical contemporan la aceste teze, agravându-le în mod disproporționat implicațiile, și instituirea, drept urmare, a unei întregi teologii feministe care pornește de la ideea că, în stadiul său primar, creștinismul a fost esențialmente misogin. Factura resentimentară a unui astfel de limbaj în descrierea de ansamblu a creștinismului timpuriu relevă, eufemistic spus, o perspectivă inoportun generalizantă și lipsită de pertinență istorică. Iar Codul lui da Vinci se face promotorul tocmai acestor afirmații „antifeminine” inexacte menite să inducă în eroare.

Remarcabila contribuție a femeilor în istoria Bisericii

Brown pare să ignore, totodată, aportul impresionant al femeilor pe parcursul întregii istorii bisericești.

•  Perpetua: Această femeie în vârstă de douăzeci și șase de ani, mamă a unui nou-născut, împreună cu sclava sa, Felicia, a arătat un curaj fără egal atunci când au fost martirizate pentru credința lor, în martie 205.
•  Monica (331–387): A exercitat o profundă influență asupra lui Augustin – ca mamă – rămânând una dintre cele mai influente personalități ale creștinătății.
•  Clara: Renunțând la bogăție pentru a-l urma pe Hristos, a înființat în 1212 ordinul „Sărmanelor Clarise”, prezent acum în șaptezeci și șase de țări.
•  Caterina de Sienna: Născută în 1347, a fost activistă, conducătoare religioasă, binefăcătoare, sfătuitoare și consilieră a celor mai puternici lideri politici și ecleziastici.
• Katerina von Bora: Fără ea, Martin Luther nu ar fi devenit niciodată inițiatorul Reformei Protestante de la 1500.
• Susanna Wesley: Al douăzecilea copil în familia sa, a născut, la rândul ei, nouăsprezece copii. A fost o strălucită gânditoare și teologă, fiind, totodată, sfătuitoarea, confidenta și mentora în materie de teologie a lui John Wesley, liderul marii Redeșteptări Evanghelice de la 1700.
•  Catherine Booth: Predicatoare mai puternică decât soțul ei, William, este cofondatoare, alături de el, a Armatei Salvării, la sfârșitul secolului al XIX-lea în Anglia.

Personalități puternice, aceste femei au izbutit să câștige, asumându-și responsabilitatea de conducători, respectul tuturor.

Personalități puternice, aceste femei au izbutit să câștige, asumându-și responsabilitatea de conducători, respectul tuturor, iar contribuția lor la istoria creștinismului s-a dovedit a fi neprețuită.

Presupunând, însă, că Robert Langdon are dreptate, n-ar trebui să existe nicio consemnare a vreunei lucrări săvârșite de femei în istoria Bisericii. Câtă vreme premisa de la care pornește Codul lui da Vinci este corectă, implicarea femeilor în activitatea duhovnicească ar fi devenit cu neputință în condițiile politicii opresive adoptate de „Constantin și succesorii săi”. O dată ce codul lui da Vinci își confirmă valabilitatea, cum se explică referințele mai sus amintite?
Mai relevant ar fi, probabil, să întrebăm: dacă Brown nu se înșală, iar Biserica a căutat în mod sistematic să dea o turnură malefică influenței exercitate de femei în lucrarea duhovnicească, ce rămâne de spus în privința tuturor marilor prezențe feminine de-a lungul istoriei, trecute ori prezente, a căror formidabilă înrâurire a contribuit din plin la bunăstarea spirituală a atâtor oameni?

A fost Isus întâiul feminist?

Creștinismul, după cum am văzut, se pronunță ferm în favoarea femeilor. Biserica, oricât de predispusă erorilor umane de judecată, a evoluat semnificativ în direcția ocrotirii femeii și a respectului față de demnitatea acesteia. De unde, așadar, presupusul caracter antifeminist al creștinismului și, implicit, al Bisericii?
Prima conferință dedicată drepturilor femeii din America a fost găzduită, în 1848, de biserica metodistă din Seneca Falls, New York. Cu prilejul celei de a 150-a aniversări, în 1998, a avut loc o festivitate de celebrare a evenimentului. Știrile referitoare la această împrejurare apărute în presa națională, însă, au omis să menționeze rolul jucat de Biserică în organizarea acestei prime conferințe. Poate și pentru că feminismul timpuriu avusese trăsăturile unui feminism biblic, întemeiat pe viziunea scripturală asupra femeilor: întru totul distinct față de feminismul radical și păgân de astăzi.
Ironic este faptul că Leigh Teabing, personajul lui Brown, e parțial îndreptățit să afirme că „Isus a fost primul feminist” (265). Isus, așa precum arătam mai devreme, a pus neîndoielnic în lumină rolul și valoarea femeilor. Brown, însă, îl reinterpretează pe Isus ca pe un adorator al păgânului „sacru feminin” din speculațiile lui Robert Langdon într-o evidentă luare în deriziune a tot ceea ce înseamnă cercetare competent recunoscută și credibilă.
Să fi fost Isus întâiul feminist? Se poate spune și așa câtă vreme se înțelege de aici că Isus a fost întotdeauna de partea marginalizaților, a părăsiților, a asupriților, a deznădăjduiților. Lui Isus i se datorează, nicidecum lumii păgâne, tendința de înnoire a atitudinii față de femei.
Afirmând egalitatea în drepturi a femeilor, Isus a osândit, totodată, păcatul șovinismului masculin. Același lucru trebuie spus și în ceea ce-i privește pe apostolii care i-au urmat. Dincolo de toate acestea, se mai cuvine amintit un fapt. Isus știa, pe de altă parte, că Dumnezeu, Creatorul, i-a plămădit, ca o încununare a lucrării Sale, pe oameni, bărbați și femei, cu diferențele lor specifice. Iată admirabilul echilibru pe care Biblia caută să-l mențină și pe care l-a dorit Isus Însuși – superba diferență, însă indiscutabila egalitate dintre bărbați și femei.

Infamia șovinismului

(Jim): Atunci când Robin Morgan – prima feministă radicală pe care am auzit-o vreodată vorbind – a sosit la Seminarul Teologic Princeton, pe vremea studenției mele aici, în anii ’70, i-a ignorat dinadins pe toți bărbații prezenți care au ridicat mâna vrând să pună întrebări. Întrucât, spunea ea, „solidaritatea feminină trebuie să cunoască sentimentul puterii”. Este aceeași femeie care a afirmat: „Eu cred că «a urî bărbatul» este un fapt vrednic de cinste.”
Nu, „a urî bărbatul” nu este un fapt vrednic de cinste. Dimpotrivă, este un fapt cât se poate de infam. Tot astfel precum este disprețul față de femei. Șovinismul este greșit, indiferent că îl manifestă femeia ori bărbatul. O femeie care profită de un bărbat nu este mai bună decât un bărbat care profită de o femeie. Ambele împrejurări sunt injuste. Ambele sunt nebiblice. Ambele sunt necreștine. Codul lui da Vinci adâncește prăpastia dintre sexe, înălțând femeia în detrimentul bărbatului, fapt care este tot atât de degradant pe cât este să dai câștig de cauză bărbatului în defavoarea femeii.
Brown stârnește ce e mai rău în noi toți, prin întrebarea nevinovată a Sophiei: „Vrei să spui că Biserica Creștină urma să fie fondată și condusă de o femeie!” (p. 265). Nu, Biserica Creștină nu urma să fie fondată și condusă de o femeie. Urma să fie fondată și condusă atât de bărbați cât și de femei – persoane care nu sunt separate de restricții culturale ce le impun să fie bărbați sau femei, ci care îl acceptă pe Isus Hristos (Galateni 3:28). Biserica nu a fost și nu este o „afacere de-a bărbaților”. Și nu este nicio „afacere de-a femeilor”. Ea trebuie condusă de către oameni care îl urmează pe Dumnezeu.
Contrar Codului lui da Vinci, Biblia, în particular, și creștinismul, în general, nu sunt împotriva femeii. Spre deosebire de acestea, Codul lui da Vinci manifestă implicit și explicit sentimente îndreptate împotriva bărbatului.
Ce intenții stau în spatele planurilor lui Dan Brown? Viziunea păgână asupra lumii este cea care neagă și deturnează un adevăr biblic fundamental: Bărbații și femeile au fost creați egali, dar diferiți.

Iar o interpretare inadecvată a acestei secțiuni presupuse de cod determină aneantizarea unei alte dimensiuni a Arcului Divin.


Capitolul 4


Să fie, oare, adevărat că natura divină a lui Isus a fost stabilită în urma votului exprimat de episcopi? (250)

Să fie, oare, adevărat că Biserica timpurie a deturnat mesajul lui Isus, învăluindu-l într-o aură de divinitate? (250)

Să fie, oare, adevărat că Isus n-a fost decât „un profet, un muritor… un om extraordinar, însă doar un om”? (249)



O interpretare inadecvată a codului, acolo unde tăgăduiește caracterul divin al lui Isus, determină aneantizarea unei alte dimensiuni a Arcului Divin.

Isus – cine a fost el cu adevărat?

„Mulți erudiți afirmă chiar că Biserica acelor începuturi l-a confiscat pe Isus deturnându-i mesajul uman…”, deturnându-i mesajul universal, învăluindu-l într-o aură impenetrabilă de divinitate și folosindu-i pentru a-și spori propria putere.” (250)



Evan Taylor era întocmai genul de om pe care nu ar fi trebuit să-l aibă drept prieten Carrie. Era inteligent (deci, se temea, probabil, de o femeie care ar fi constituit o amenințare la adresa inteligenței sale), sigur pe sine (fără îndoială că manipula femeia, determinând-o să-i facă voile) și – cel mai rău lucru dintre toate – era creștin (făcea parte dintre opresorii originari ai femeilor). Cu toate acestea, într-un fel sau altul, el și Carrie deveniseră, dacă nu prieteni apropiați, cel puțin îndeajuns de amici încât să-și permită să se amuze unul pe seama celuilalt.
„Așadar, ai căzut în capcana lui da Vinci, nu?”, întrebă liniștit Evan, în timp ce se întorceau de la cursul practic de franceză la care se înscriseseră amândoi. „De-acum, de fiecare dată când vei vedea Mona Lisa, îți vei pune întrebarea dacă nu e cumva, într-adevăr, însuși artistul în travesti.” Spusese acest lucru pe un ton prefăcut blând.
„Nu-mi pasă câtuși de puțin de acele părți ale cărții”, spuse Carrie, întrebându-se de ce se simțea obligată să ia o atitudine defensivă. „Da Vinci, recunosc, a fost un tip ciudat. Ceea ce mă depășește pe mine este cum de se poate ca tot ceea ce cred creștinii despre Isus să fie în totalitate eronat; însă acum am o imagine mult mai clară despre Isus, după ce am citit cartea lui Brown.”
„Așa deci, acum domnul profesor Langdon îți predă teologia, nu-i așa?”
„Nu-mi fac speranțe că o persoană de convingerile tale va accepta adevărul”, ripostă Carrie. „Însă este adevărat. L-ați ridicat pe Isus la rangul de zeu, în timp ce toată ideea asta este rezultatul unei manevre politice a lui Constantin.”
Evan, păstrându-și zâmbetul, răspunse: „Mă surprinzi, Carrie. Înveți teologie dintr-un roman. Urmează să-mi spui că te poți pregăti pentru examenul de barou citindu-i pe Grisham.”
Carrie se gândi o clipă la spusele lui, apoi trecu la o altă abordare. „Atunci, cum rămâne cu Sinodul de la Niceea? Știi tu, acolo unde Constantin a supus la vot natura divină a lui Isus. Fapt care se regăsește într-o mulțime de cărți teologice, nu numai în Codul lui da Vinci”. Zâmbi, satisfăcută de replica ei.
„Ei bine”, spuse Evan, „admit că a existat un Sinod la Niceea și da, ai dreptate, Constantin era împărat în acea vreme. Restul…”
„Deci”, rosti Carrie, încercând să-și stăpânească profunda nemulțumire, „vrei să spui că tot mai crezi că Isus a fost divin?”
„A fost și este”, spuse Evan. „Ține minte, noi, creștinii, sărbătorim Pastele – Hristos înviat din morți.”
Carrie făcu o vreme câțiva pași în liniște, înainte de a răspunde: „Dar istoria este de partea lui Dan Brown, nu? Adică, adepții lui Isus au crezut înainte de Sinodul de la Niceea că El a fost divin? Și cum rămâne cu votul lui Constantin? Cum poți crede cu adevărat că un om, care a murit cu două mii de ani în urmă, este încă viu?”
Zâmbetul inundă chipul lui Evan asemeni unui răsărit de soare. „Mă bucur că pui aceste întrebări, Carrie. Chiar mă bucur. Uite o bancă. Hai să stăm jos și să vorbim.”



Cine a fost, de fapt, Isus?
De răspunsul la această întrebare va depinde modul nostru de raportare nu doar la ideile pe care le vehiculează Codul lui da Vinci, cât, în ultimă instanță, la propria noastră existență. Întrucât, acceptând că Brown ar avea dreptate atunci când afirmă că Isus n-a fost decât un simplu om, orice dezbatere pe tema cărții sale și-ar pierde numaidecât rostul. Dacă, însă, Isus reprezintă o realitate aflată dincolo de orice s-ar încumeta să afirme Brown, dacă Isus are, într-adevăr, o natură desăvârșit divină (fie și în lipsa colaborării cu împăratul Constantin), atunci va trebui să admitem că tot ceea ce ține de învățătura lui Isus cu privire la viață și veșnicie este, deopotrivă, adevărat. Totul depinde, încă o dată, de răspunsul la această întrebare.
Să fie, oare, adevărat că natura divină a lui Isus a fost stabilită în urma votului exprimat de episcopi? (250)
Să fie, oare, adevărat că Biserica timpurie a deturnat mesajul lui Isus, învăluindu-l într-o aură de divinitate? (250)
Să fie, oare, adevărat că Isus n-a fost decât „un profet, un muritor… un om extraordinar, însă doar un om”? (249)

Întrebarea de răspântie a vieții

De ce au fost atât de convinși discipolii lui Isus de natura Sa divină, cât a trăit El pe pământ? Când au ajuns la această concluzie? La un moment dat, Isus i-a întrebat pe însoțitorii săi: „Cine zic oamenii că sunt Eu…?” (Matei 16:13–20). Este un moment cheie în viața lui Isus. Folosind un mod de exprimare specific zilelor noastre, această scenă s-ar desfășura în felul următor:
Isus îi adună în jurul Lui, într-o zi, pe discipolii Săi și îi întrebă: „Băieți”.
„Da?”, răspunseră ei.
„Ați citit în Jurnalul de Ierusalim rubrica de opinii, împreună cu scrisorile sosite la redacție. Cine cred ei că sunt Eu?
„Deh, Isuse”, începu unul dintre ei, „unii spun că, din moment ce verși lacrimi atunci când cuvintezi, ești bătrânul Ieremia, înviat.”
„Da”, interveni altul, „dar alții cred că, de vreme ce ai făcut atâtea minuni, ești chiar Ilie, întors la viață.”
„Mai există o teorie care circulă pe-aici despre Tine”, zise altul, întrerupându-l pe cel de dinainte.
„Și care ar fi ea?”, întrebă Isus.
„Păi, fiindcă predicile tale sunt foarte sincere și directe, alții cred că ești unul dintre proorocii care propovăduiau acum șapte sute de ani, reîntors la viață.”
„Foarte interesant”, spuse Isus gânditor. „Dar ceea ce vreau să știu cu adevărat este următorul lucru: Voi, prieteni, cine credeți că sunt?” Se făcu liniște. Isus nu-i pusese niciodată până acum într-o situație atât de dificilă.
Petru luă primul cuvântul – așa cum făcea adesea. Însă de data aceasta nu mai fu prilej de stinghereală pentru prietenii săi. De fapt, năvalnicul Petru era acum relativ reținut. Începu nesigur. „Eu știu cine ești Tu!”
„Cine?”, întrebă blând Isus.
„Tu ești…”, Petru se opri, apoi, își rosti rar gândul până la capăt, căpătând treptat încredere: „… Hristos – Mesia, Însuși Fiul cel adevărat al lui Dumnezeu!”
Rămaseră toți, vreme îndelungată, în tăcere. Isus privi țintă la Petru, apoi își plimbă privirea pe fiecare dintre cei unsprezece prieteni apropiați care se aflau cu El în acea zi. Toți cunoșteau istoria acelor oameni care se pretindeau a fi mesia. De-a lungul a patru sute de ani scurși între perioada cea mai recentă a Vechiului Testament și începutul Noului Testament, au existat numeroși indivizi care au susținut că sunt mesia. Fiecare nou mesia trezea speranțe în cei care credeau în el. Apoi dispărea. Iar acești presupuși mesia erau însoțiți de un întreg cortegiu de speranțe și vise năruite. Prin urmare, era Isus încă unul din aceștia? Va dispărea și El, la fel ca și ceilalți?
După un răstimp, care li se păru interminabil, El rosti: „Ai dreptate, Petru. Însă nu ai fi putut ajunge la acest adevăr numai studiind și cercetând Vechiul Testament. Dumnezeu, Tatăl Meu, ți-a comunicat acest lucru, pe o cale nemijlocită, prin inspirație, astfel încât cuvântul tău să fie piatra de temelie a Bisericii Mele, cea care va spune lumii cine sunt Eu cu adevărat.”
De data aceasta rămase tăcut mai mult timp. „Așadar”, spuse El, „nu mai e un secret. Știți acum cine sunt. Iar pornind de la acest adevăr, de la realitatea acestui fapt, că sunt Hristosul, Mesia – Fiul Dumnezeului Celui Viu – voi dezlănțui o forță de nestăvilit. Se va numi Biserica. Va fi mai puternică decât însuși iadul. Însă trebuie să vă rog ceva.” Cuvintele Lui rămaseră suspendate în aer. Nu mai spuse, pentru un moment, nimic.
„Ei?”, spuse unul dintre prieteni, vrând să spargă tăcerea.
„Nu spuneți nimănui – cel puțin nu încă – despre faptul că sunt Dumnezeu, că sunt Hristos, că sunt Mesia. Nu încă.”
Ce face Brown cu această discuție dintre Isus și ucenicii Săi? Ce face cu această piatră pe care a fost zidită Biserica vreme de două mii de ani? Ce are de spus în legătură cu acest adevăr esențial atât de drag astăzi celor ce îl urmează pe Hristos?

Muritor de rând ori Mesia?

Se vor fi găsind cititori impresionați de argumentele pe care Codul lui da Vinci le invocă împotriva creștinismului biblic. Trebuie să admitem, într-adevăr, că dacă Isus n-a fost decât un muritor de rând, iar conversația de mai devreme rămâne o simplă ficțiune, atunci vestea cea bună a creștinismului nu va rodi nicicând în inimile noastre, iar Biblia nu valorează nici cât hârtia pe care a fost tipărită.
Dat fiind, însă, că nicio veste bună nu e de prisos, o minimă ezitare ar fi binevenită înainte de a hotărî că mesajul creștin e zadarnic, câtă vreme nu dispunem, firește, de temeiuri solide în a proceda ca atare. Pentru a răspunde gravelor învinuiri formulate în Codul lui da Vinci, avem nevoie de răbdare. Uluitoarea devălmășie, cu ample consecințe, a unor generalizări referitoare la Isus se cere întâmpinată riguros pe parcursul următoarelor capitole.
Să ne oprim, pentru început, asupra fundamentalei aserțiuni a lui Brown potrivit căreia „Biserica acelor începuturi l-a confiscat [propriu-zis] pe Isus, [îndepărtându-l de primii Săi adepți], deturnându-i mesajul [uman] (…), învăluindu-l într-o aură impenetrabilă de divinitate… pentru a-și spori propria putere.” (250).
Pentru a înțelege rațiunile acestei afirmații, trebuie să întrebăm:

1. Cine au fost „primii adepți” de care amintește Brown?
2. Unde se regăsește acest „mesaj uman” originar și în ce constă el?
3. Cine alcătuia „Biserica acelor începuturi” care l-a confiscat pe Isus, îndepărtându-l de primii Săi adepți?
4. Când a avut loc denaturarea acestui mesaj?
5. Când a fost Isus „învăluit în divinitate”?

Întâii adepți „gnostici”

Codul lui da Vinci acordă o deosebită importanță „sulurilor secrete” descoperite în 1945, așa-numitele texte gnostice de la Nag Hammadi. Vom examina mai pe larg impactul acestei descoperiri în capitolul 7. E suficient, deocamdată, să știm că Brown, adoptând poziția unei categorii marginale de cercetători dedicați subminării creștinismului biblic (și, mai cu seamă, a grupului cunoscut sub numele de Seminarul Isus), avansează ipoteza potrivit căreia „primii adepți” au fost, în fapt, așa-zișii gnostici, nicidecum autorii Noului nostru Testament.
Cine au fost acești gnostici? Pe scurt, gnosticii porneau de la ideea că fiecare creștin este un „hristos”, ceea ce îi conferă din principiu un caracter „divin”. Prin urmare, Isus a fost un hristos divin exclusiv în acest sens, dincolo de orice interpretare unică, supranaturală. Brown susține că acești „primi ucenici” gnostici le sunt premergători celor pe care îi asociem îndeobște cu Isus – Petru, Iacov, Ioan și ceilalți. Pentru ca teoria lui Brown să se confirme, Petru și restul ucenicilor din Noul Testament trebuie să fi răstălmăcit scrierile presupușilor discipoli gnostici ai începuturilor.

Mesajul uman originar

Prezumtivul lor mesaj uman s-ar regăsi într-unul dintre aceste texte gnostice, respectiv Evanghelia lui Toma, precum și în documentul ipotetic „Q”, al cărui conținut a rămas până astăzi necunoscut. Ambele scrieri se susține că ar fi fost redactate la o dată anterioară Evangheliilor din Noul Testament. Din cuprinsul acestora lipsesc, pe de altă parte, orice învățături privitoare la moartea, învierea trupească și natura divină ale lui Isus, care ajunge, astfel, să fie interpretat ca un soi de „guru” uman, altminteri profund spiritual, asemenea lui Buddha, a cărui preocupare s-ar fi limitat la propovăduirea ideii de dreptate în această lume. În ce măsură sunt aceste documente vrednice de încredere? Rămâne de văzut.

Cine alcătuia Biserica timpurie propusă de Brown?

Gnosticii susțin că ipostaza nou-testamentară a lui Isus ar reprezenta o contrafacere.

„Biserica timpurie” de dată ulterioară, conform teoriei lui Brown, îi avea ca membri pe apostolii binecunoscuți – între care Petru, Ioan, Matei și Pavel – care au scris Noul Testament și care, pesemne, și-ar fi impus propria versiune de interpretare în detrimentul imaginii originare, umane, gnostice a lui Isus. Acești apostoli au promovat, în speță, varianta „ortodoxă” a unui Isus care a murit pentru păcatele lumii, s-a ridicat din morți, a lăsat în urmă un mormânt gol și a fost Dumnezeu întrupat. Gnosticii afirmă că această ipostază a lui Isus ar reprezenta o contrafacere.
Din punctul de vedere al cercetătorilor moderni care aderă la perspectiva gnostică, bănuita contrafacere a căpătat, fără îndoială, întâietate atunci când creștinii „ortodocși” mai sus amintiți au decis să-și consemneze convingerile în Evangheliile biblice, punând, astfel, în umbră textele originale și adevărata istorie a lui Isus, hotărâtor în acest sens fiind faptul de a-i fi atribuit acestuia o natură divină. În virtutea semnificației cu totul aparte conferite termenului „divin”, specifice Bisericii, Isus este unicul mijlocitor între Creatorul divin transcendent și umanitatea păcătoasă – o minciună, precum lasă să se înțeleagă Codul lui da Vinci.
Ne vom opri asupra argumentelor din jurul documentului „Q” și al Evangheliei lui Toma în capitolul 7, acolo unde va fi scos în evidență caracterul cu deosebire speculativ al acestei interpretări. Capitolele 8 și 10 vor lua, pe de altă parte, în discuție convingerile gnostice, urmând să demonstrăm că ele constituie o denaturare târzie a creștinismului primar – o viziune, indiscutabil, diametral opusă acestuia.
Fie și în lipsa unei aprofundări, însă, e limpede încă de pe acum că modul în care Brown înțelege evenimentele creștinismului timpuriu se dovedește anacronic.

Toate la timpul lor

Cele mai vechi scrieri creștine, redactate între aproximativ 48 și 60 d.Hr., i se datorează apostolului Pavel. Toți cercetătorii și istoricii de incontestabilă autoritate confirmă acest fapt și sunt, fără excepție, de acord că Pavel a fost o figură istorică, un contemporan al lui Isus, care, rabin convins fiind, i-a cunoscut îndeajuns de bine pe primii creștini încât să urmărească, la început, exterminarea lor. Spre sfârșitul anilor ’30, s-a convertit la creștinism, a devenit un apostol de primă mărime și a fost, în cele din urmă, executat pentru credința sa în 66 d.Hr. Din porunca lui Nero. Niciun alt fapt al creștinismului timpuriu nu este mai temeinic confirmat și general acceptat în rândurile detractorilor și ale susținătorilor deopotrivă.

Dacă există o anume persoană istorică în măsură să determine în ce a constat credința primordială a Bisericii și cum l-au perceput întemeietorii acesteia pe Isus, atunci nu poate fi vorba decât despre Pavel.

În plus, scrierile lui Pavel constituie însăși coloana vertebrală a Noului Testament. De vreme ce viața și lucrarea duhovnicească ale lui Pavel se suprapun începuturilor istorice ale mișcării creștine, apostolul oferă cea mai credibilă perspectivă asupra credinței celor mai timpurii ucenici ai lui Isus.
Cercetători, precum cei din cadrul Seminarului Isus, și povestitori, precum Dan Brown, încearcă să ne sugereze următorul fapt: „primii ucenici gnostici” au crezut într-un Isus muritor (nondivin). Acești ucenici și-au scris „evangheliile” zugrăvindu-l pe Isus ca pe un om cumsecade, un învățător moral, însă nicidecum divin. S-a întâmplat, însă, ca ucenicii respectivi să piardă, într-un fel sau altul, controlul asupra „propriului” lor Isus, ajuns acum în posesia unui grup uzurpator (Brown folosește, aici, dramaticul termen „a deturna”) al acestei secte în plină dezvoltare, pe numele ei creștinism, care n-a ezitat să dea o reinterpretare radicală vieții, mesajului și misiunii lui Isus. Acest grup originar de gnostici avea să-și piardă, ulterior, orice urmă până la mijlocul celui de-al doilea secol.
Cu toate acestea, Pavel, prolificul autor dedicat lui Isus și Bisericii, a omis, se pare, să facă vreo mențiune referitoare la acești „credincioși gnostici ai începuturilor”.
Argumentul gnostic, așadar, are prea puțin de a face cu cercetarea istorică pertinentă; el aparține mai curând unei ficțiuni în sprijinul căreia nu poate fi adusă nicio mărturie acceptabilă.
Istoricitatea de netăgăduit a lui Pavel și a scrierilor sale năruie definitiv punctul de vedere exprimat în Codul lui da Vinci. Pavel afirma limpede că se raportează la apostolii premergători lui, numindu-i, aici, în mod specific, pe Petru, pe Ioan și pe Iacov, fratele lui Isus (1 Corinteni 9:5; Galateni 1:19; 2:8–9).
Avea să spună chiar, în jurul anului 50 d.Hr., că de la acești oameni primise Evanghelia începutului (1 Corinteni 15:3–5), amintindu-i o dată în plus pe Petru în condițiile în care va relua, de fapt, un citat al anilor ’30 unde se sublinia importanța absolută a morții și învierii lui Isus. Îi numea pe acești oameni „stâlpi” (Galateni 2:9), cu alte cuvinte, martorii de temelie, nemijlociți (1 Corinteni 15:5), pe care și-a clădit Isus Biserica (Matei 16:15–18; Efeseni 2:20).
Dacă există o anume persoană istorică în măsură să determine în ce a constat credința primordială a Bisericii și cum l-au perceput întemeietorii acesteia pe Isus, atunci nu poate fi vorba decât despre Pavel. Apostolul Pavel spunea că propovăduiește întocmai ceea ce propovăduiseră acești întemeietori (1 Corinteni 15:11).
Altfel spus, ceea ce a propovăduit Pavel coincide întru totul credinței nutrite, încă de la începuturi, de Biserică. O dată lămurite afirmațiile lui Pavel cu privire la Isus, ni se relevă numaidecât natura convingerilor precumpănitoare în rândul adevăraților primi ucenici ai Săi – fapt confirmat în temeiul unor mărturii istorice solide, în pofida oricăror teorii speculative.

Învăluit în divinitate

Când a fost Isus învăluit în divinitate? Răspunsul e simplu: încă dintru început. Întâii ucenici, după cum arată Pavel, au crezut și au propovăduit faptul că Isus a fost un om, născut dintr-o mamă umană (Galateni 4:4). În același verset, însă, Isus e numit Fiul lui Dumnezeu în sensul absolut al naturii Sale divine. Pentru a înlătura orice dubiu, Pavel l-a descris, în fapt, pe Isus ca având „chipul lui Dumnezeu” (Filipeni 2:6). Scria aceste rânduri la începutul anilor ’50. Și mai semnificativ este că a recurs, aici, la un citat imnic de factură vădit iudaică având a fi atribuit, dincolo de orice îndoială, celei mai timpurii perioade a Bisericii apostolilor din Palestina (Filipeni 2:5–11).

Este cât se poate de limpede că divinitatea lui Isus n-a fost o „născocire” a secolului al IV-lea.

Dacă adăugăm acestor două texte ale primelor începuturi din istoria Bisericii maturele afirmații ale lui Pavel în privința divinității lui Isus – pasaje precum Romani 1:3 („Fiul Său [al lui Dumnezeu]”), 1 Corinteni 8:6 („un singur Domn: Isus Hristos, prin care sunt toate lucrurile”) și Coloseni 1:15–16 („El [Hristos] este chipul Dumnezeului celui nevăzut… prin El au fost făcute toate lucrurile”), devine cât se poate de limpede că divinitatea lui Isus n-a fost o născocire a secolului al IV-lea. Biserica, la începuturile sale, a nutrit nedezmințit convingerea că Isus a avut o natură desăvârșit divină.

Ce spunea Isus despre sine însuși?

Ce i-a învățat Isus pe ucenicii Săi în ceea ce-l privește?

Dacă Pavel are dreptate, Evangheliile reprezintă cea mai veche consemnare a vieții trăite de Isus pe pământ.
Pavel îi cunoștea pe Petru, pe Iacov, pe Ioan și pe ceilalți apostoli, întâii adepți ai lui Isus și martorii nemijlociți ai lucrării Sale. El stă chezaș pentru faptul că afirmațiile lor constituie unica și autentica mărturie în acest sens. Evangheliile apostolilor cuprind înseși învățăturile lui Isus referitoare la Sine. Ce i-a învățat Isus pe ucenicii Săi în ceea ce-l privește? Iată, în continuare, doar câteva dintre revendicările propriei Sale divinități?

•  Le-a îngăduit celorlalți să-l numească Hristos (Matei 16:15-20; 26:63–64).
•  A afirmat că poate ierta păcate (Matei 9:2–6; Luca 7:47–48).
•  Nu i-a împiedicat pe ceilalți să-l numească Fiul lui Dumnezeu (Matei 14:33).
•  A făgăduit că va învia din morți (Matei 20:18–19; 27: 62–63).
•  A afirmat că El este judecătorul suprem al vremurilor din urmă (Matei 25: 31–46).

Cine și-ar da viața pentru o minciună?

Cei ce vor fi văzut The Passion of the Christ, copleșitorul film regizat de Mel Gibson, își pot face o imagine extrem de grăitoare în privința neînchipuitelor cazne la care a fost supus Isus înainte de moarte. Cruzimea torturii li s-a părut până și romanilor, maeștri ai unor asemenea execuții, de o brutalitate înfiorătoare. Ce l-ar împinge pe un om „cumsecade” să se lase astfel osândit? Dacă Isus n-a crezut despre Sine că este divin, de ce nu și-a mărturisit impostura, evitând calvarul?
Oamenii care l-au urmat pe Isus în viață, l-au urmat deopotrivă și în moarte. Aceștia, la rândul lor, s-ar fi putut scuti de suferință consimțind că Isus n-a fost decât un om. Au refuzat, însă. Conform tradiției orale a Bisericii timpurii, iată cum și-au găsit sfârșitul unii dintre ucenicii lui Isus:

•  Iacov, fiul lui Zebedei, a fost decapitat.
•  Simon Petru a fost crucificat la Roma. Se spune că, la cererea sa, a fost crucificat cu capul în jos, spunând: „Nu sunt demn să mor precum a murit Isus”.
•  Pavel a fost decapitat de Nero, în anul 66 d.Hr.
•  Ștefan a fost lapidat de gloată în anul 38 d.Hr.

Sunt doar câțiva dintre martirii hotărâți să nu tăgăduiască divinitatea lui Isus. Dacă ar fi admitem că adepții lui Isus nu l-au considerat a fi Fiul lui Dumnezeu, dacă o asemenea învățătură n-a fost decât o contrafacere a secolului al IV-lea, atunci toți acești oameni au murit în zadar.

Pe neașteptate divin?

Să ne întoarcem, acum, la aserțiunea din Codul lui da Vinci potrivit căreia Isus nu și-a dobândit caracterul divin mai devreme de 325 d.Hr., când Constantin, din rațiuni politice, i-a manipulat pe anumiți episcopi să „voteze” adevărul de credință al divinității lui Isus. În sprijinul mărturiilor pe care le prezintă Pavel și scrierile Bisericii timpurii vin multe alte confirmări ale acestei naturi divine. Ele demonstrează că, anterior cu mult Sinodului de la Niceea, mai marii Bisericii fuseseră încredințați de caracterul divin al lui Isus. Iată, mai jos, o serie de note ilustrative în acest sens (datările sunt aproximative):

•  Ignatiu: „Dumnezeu însuși s-a manifestat în formă umană” (105 d.Hr).’
•  Clement: „Se cuvine să vă gândiți la Isus Hristos ca la Dumnezeu” (150 d.Hr).
•  Iustin Martirul: „Părintele universului are un Fiu. Iar El este... chiar Dumnezeu” (160 d.Hr.).
•  Irineu: „El este Dumnezeu, fiindcă numele Emanuel arată aceasta” (180 d.Hr.).
•  Tertulian: „...Hristos, Dumnezeul nostru” (200 d.Hr.).
•  Origen: „Nimeni nu trebuie să se arate indignat că Mântuitorul este deopotrivă Dumnezeu...” (255 d.Hr.).
•  Novațian: „...El nu este doar om, ci și Dumnezeu...” (235 d.Hr.).
•  Ciprian: „Isus Hristos, Domnul si Dumnezeul nostru” (250 d.Hr.).
•  Metodiu: „...Cu adevărat El a fost și este... cu Dumnezeu și Dumnezeu Însuși...” (290 d.Hr.).
•  Lactanțiu: „Credem că El este Dumnezeu” (304 d.Hr.).
•  Arnobiu: „Hristos a săvârșit toate acele minuni... în numele Dumnezeirii (305 d.Hr.).

Ce s-a întâmplat, de fapt, cu prilejul Sinodului de la Niceea?

Teabing, personajul lui Brown, glosează cu fervoare pe marginea Sinodului Niceean în vreme ce o dăscălește pe Sophie cu privire la Isus:

„Credința că Isus este «Fiul lui Dumnezeu» a fost propusă în mod oficial și votată în cadrul Sinodului de la Niceea.”
„Stai puțin! Cu alte cuvinte, caracterul divin al lui Isus a fost rezultatul unui vot?!”
„Un vot destul de strâns, pot să spun.” (249–250)

Votul a fost de 316 la 2. Pare, totuși, să nu fi fost un vot într-atât de strâns.

Asemenea concilii, rânduite să limpezească aspecte doctrinare importante, reprezentau evenimente deloc neobișnuite în perioada timpurie a creștinismului. Citim, de pildă, în Fapte 15 despre o adunare a conducătorilor bisericești care urma să decidă atitudinea cuvenită față de Neamuri, Însemnătatea sinoadelor consta în efortul de a păstra calea bunei credințe și de a preveni, astfel, răspândirea unor învățături false.
Deviantă a fost, de pildă, în 318 d.Hr., concepția lui Arie cum că Isus ar fi o ființă creată, asemeni tuturor celorlalți oameni, iar nu „Fiul lui Dumnezeu unul-născut”. Împotriva lui s-ar pronunțat Alexandru, episcopul Alexandriei, care a denunțat erezia lui Arie în cadrul unui conciliu local din 321 d.Hr. Arie s-a văzut, astfel, obligat să se mute în Palestina, unde a continuat să-și pună în circulație învățătura. Dacă s-ar fi rezumat la a-și promova ideile în rândurile propriilor săi adepți, convocarea unui sinod n-ar mai fi fost necesară. Însă Arie a început să trimită epistole bisericilor, susținând pe mai departe că Isus este o ființă creată. Dezbaterea a căpătat, pe parcursul următorilor ani, anvergură, ceea ce avea să atragă, în cele din urmă, inevitabil atenția împăratului, Constantin.
Ultimul lucru pe care și-l dorea Constantin, care izbutise să-și consolideze cârmuirea în Imperiul Roman, era o eventuală destabilizare regională. Știa prea bine că o disensiune majoră în interiorul Bisericii creștine n-ar fi constituit decât un alt factor de dezechilibru în teritoriu, așa încât a decis să înlăture orice divergențe. A reunit, prin urmare, peste 300 de episcopi de pe tot întinsul imperiului și, mai cu seamă, din Orient. (Faptul ar fi trebuit să se dovedească de folos cauzei lui Arie câtă vreme influența ideilor sale se făcuse resimțită cu deosebire în această zonă.) Episcopii au călătorit mii de kilometri pentru a ajunge la Constantinopol, unde avea să aibă loc întrunirea. Trupurile multora dintre ei încă purtau semnele torturilor pe care fuseseră nevoiți să le îndure pentru credința lor.
Arienii și-au făcut numaidecât cunoscută teza doctrinară care tăgăduia, fără înconjur, divinitatea lui Hristos. O teză având să fie vehement respinsă. Episcopii, sub îndrumarea lui Atanasie, au luat în considerare ceea ce propovăduia Biserica primordială prin scrierile Noului Testament. S-a scris, atunci, un crez alternativ, care va sluji drept model Crezului niceean. Crezul îl mărturisește pe Isus în ipostaza Sa divină conform credinței istorice a Bisericii și unei tradiții de trei veacuri până la data sinodului ecumenic.
Noul crez a fost adoptat. S-au exprimat împotriva lui doar două voturi. Pare, totuși, să nu fi fost un vot într-atât de strâns. Biserica suferise vreme de trei secole prigonirile Imperiului Roman. Sinodul de la Niceea a avut loc la numai paisprezece ani după ultimele persecuții ale creștinilor sub împăratul Galeriu. Episcopii Bisericii nu și-ar fi îngăduit niciodată să compromită jertfa de sânge a atâtor frați creștini. Ar fi ales, fără îndoială, să sufere încă trei veacuri de opresiune și persecuție decât să se lepede de Domnul lor.

CREZUL NICEEAN

Cred într-unul Dumnezeu,
Tatăl atotputernicul, Creatorul cerului și al pământului, al tuturor văzutelor și nevăzutelor.
Cred într-unul Domn Isus Hristos,
Fiul lui Dumnezeu unul- născut,
care din Tatăl s-a născut mai înainte de toți vecii. Dumnezeu din Dumnezeu,
Lumină din Lumină, Dumnezeu adevărat din Dumnezeu adevărat, născut iar nu creat, de o ființă cu Tatăl, prin care toate s-au făcut. Care pentru noi, oamenii, și pentru a noastră mântuire s-a coborât din ceruri.
S-a întrupat de la Duhul Sfânt
din Maria Fecioara și s-a făcut om.
S-a răstignit pentru noi, sub Ponțiu Pilat, a pătimit și s-a îngropat. A înviat a treia zi, după Scripturi, și s-a suit la cer, șade de-a dreapta Tatălui
și iarăși va veni cu mărire să judece pe cei vii și pe cei morți, a cărui împărăție nu va avea sfârșit.
Cred în Duhul Sfânt, Domnul și de viață dătătorul, care de la Tatăl și de la Fiul purcede; care împreună cu Tatăl și cu Fiul este adorat și preamărit și a grăit prin proroci.
Cred într-una, sfântă, catolică și apostolică Biserică. Mărturisesc un botez spre iertarea păcatelor. Aștept învierea morților și viața veacului ce va veni.

Amin.

În ciuda acestui fapt, Codul lui da Vinci face ca una dintre cele mai sublime moșteniri teologice ale Bisericii antice să apară ca o meschină unealtă de propagandă politică. Că motivația lui Constantin nu a avut neapărat de a face cu aspirația spre o întemeiere a dreptei învățături, ceea ce rămâne, oricum, de stabilit, contează mai puțin. Mărturiile istorice și lumina Scripturii afirmă, mai presus de toate, divinitatea lui Hristos. Apostolii, Biserica persecutată și episcopii niceeni n-au rescris istoria, ci au confirmat-o. Pentru ei n-a fost,
S-a răstignit pentru noi, sub Ponțiu Pilat, a pătimit și s-a îngropat. A înviat a treia zi, după Scripturi, și s-a suit la cer, șade de-a dreapta Tatălui și iarăși va veni cu mărire să judece pe cei vii și pe cei morți, a cărui împărăție nu va avea sfârșit.
Cred în Duhul Sfânt, Domnul și de viață dătătorul, care de la Tatăl și de la Fiul purcede; care împreună cu Tatăl și cu Fiul este adorat și preamărit și a grăit prin proroci.
Cred într-una, sfântă, catolică și apostolică Biserică. Mărturisesc un botez spre iertarea păcatelor. Aștept învierea morților și viața veacului ce va veni.
Amin.


Capitolul 5


Să fie, oare, adevărat că Biserica a rescris istoria astfel încât să impună o versiune unilaterală a credinței? (249–251)

Să fie, oare, adevărat că biserica la care se referă Dan Brown este cea autentică?

Să fie, oare, adevărat că Biserica a cenzurat informațiile referitoare la o eventuală căsătorie dintre Isus și Maria Magdalena, informații, care, o dată dezvăluite, ar duce la năruirea creștinismului? (261, 266)

Să fie, oare, adevărat că Bisericii îi este cunoscut secretul Sfântului Graal, însă a căutat, prin mijloace „cumplite”, săvârșind până și crime, să-l tăinuiască? (285)



Așadar, în schimbul unei Biserici instituite de Isus în temeiul tuturor celor care îi mărturisesc Numele ca Mântuitor și Domn, Codul lui da Vinci propune, în pas cu moda, o sinteză aleatorie de convingeri în substanța cărora nu se regăsesc nici ipostaza reală a lui Isus, nici ideea autentică de mântuire. Se aneantizează, astfel, încă un segment al Arcului Sacru.

Cine rescrie istoria?

„…istoria violentă și plină de falsitate a Bisericii nu putea fi trecută cu vederea. Campania ei brutală de «reeducare» a credințelor păgâne, feministe, se întinsese pe durata a trei secole…” (138)



„Ceea ce nu înțeleg eu este felul cum Biserica a deținut controlul în toți acești ani. Și cum oamenii naivi se duc la biserică săptămână de săptămână, conduși ca o turmă de vite cu belciugele în nas.”
Anume n-a adăugat „ca și tine”. Îi plăcea de Evan și nu voia să și-l îndepărteze.
„Aha, deci despre asta vorbiți la întâlnirile din cercul vostru de lectură în fiecare săptămână. Cum Biserica deține un mare secret pe care trebuie să-l țină ascuns și de aceea a ticluit o minciună sofisticată, încifrată în simboluri și coduri, iar acum se folosește de puterea acestui secret pentru a ne mâna ca pe o turmă? Hm, mi se pare că voi sunteți cei conduși precum niște vite.”
„Ce vrei să zici?”, Carrie îi aruncă o privire aspră, menită să-l pună la punct pe Evan, acesta însă privea în sus spre un stol de gâște care se întorceau din migrare.
„Știi”, spuse Evan, „cu gâtul încă întins înspre cer, „ar trebui să încercăm realmente să ne asemănăm mai mult cu gâștele”. Evan avea ca specialitate filosofia, urmând ca din semestrul următor să se îndrepte către școala de teologie. Totuși, Carrie își dădu seama acum că „discursul” său provenea mai mult din propriile reflecții decât din prelegeri sau (cutremurare!) predici.
„De ce ca gâștele?”
„Păi”, spuse Evan, reluându-și plimbarea, „mai întâi, fiindcă gâștele zboară în formație de V, ajutându-se astfel reciproc să zboare mai departe fără să obosească foarte tare. Când o gâscă bate din aripi, creează un curent de aer în dreptul celei aflate imediat în spatele ei. Când o pasăre iese din formație, descoperă numaidecât că îi este mult mai greu de una singură.”
„Trebuie să fie greu pentru cea din față, neavând pe nimeni care să o ajute cu acel curent de aer.”
„Ei bine, când conducătorul stolului obosește”, continuă Evan, „se retrage în spate și altcineva îi ia locul. Toate acele gâgâituri pe care le auzi sunt ale celorlalte gâște, care o încurajează pe cea din frunte.”
„Da’ știu că îți cunoști orătăniile”, spuse Carrie.
„Și fii atentă.” Evan nu sesiză deloc sarcasmul din vocea lui Carrie. Își folosi mâinile pentru a imita zborul planat al gâștelor. „Dacă una dintre gâște obosește sau este rănită și se lasă înspre pământ, altele două vor părăsi formația și o vor însoți pentru a-i oferi protecție. O dată ce gâsca rănită se însănătoșește, grupul se alătură altui stol, până ce reușește să-și prindă din urmă suratele sau până ajunge la destinație.”
Carrie se răsuci în fața lui Evan și, privindu-l în ochi, încruntată, îi ceru: „Bine. Oprește-te chiar acum. Spune-mi, de când te-ai specializat în zootehnie?”
Evan râse și scutură din cap. „Sincer, Carrie – n-am renunțat încă la filosofie. Doar dacă nu-mi voi pica cu brio examenul din dimineața asta. Despre gâște am învățat de la pastorul meu. El vorbea despre nevoia creștinilor de a se purta asemeni gâștelor unul față de altul.”
„Vrei să spui că la biserica voastră vorbiți despre comportamentul gâștelor în timpul zborului? Credeam că doar psalmodiați, mâncați pâine uscată, beți vin îndoit cu apă și ascultați cum un misogin înfierează imoralitatea sexuală.”
Evan se opri din râs și o pironi cu privirea pe Carrie. „Să stăm jos un moment, vrei?” Cei doi găsiră o ultimă masă liberă în cafeneaua aglomerată. Evan comandă o cafea mare cu frișcă, iar Carrie o cafea cu lapte. „Prin urmare, imaginea ta despre Biserică este cea a unui ritual religios ciudat însoțit de un discurs anticultural?”
„Ori asta”, spuse ea între două sorbituri, „ori o tiradă politică împotriva democraților. Și un om care citește dintr-o carte depășită, creată de om – și subliniez cuvântul om – carte căreia, de la bun început, niciun om cât de cât inteligent nu i-ar acorda credit.”
„M-ai dat gata, Carrie”, exclamă Evan, ridicându-și mâinile în semn că se predă. „Hai, nu te sfii. Spune tot ce ai pe suflet.”
Carrie se înroși și se grăbi să spună: „Iartă-mă. Efectiv nu am gânduri prea bune față de nicio biserică, în momentul ăsta. Mai ales de când am citit Codul lui da Vinci. Știai că Biserica a ascuns timp de secole dovada că Isus și Maria Magdalena au fost căsătoriți și că au avut un copil? Au fost uciși oameni numai pentru a se păstra acest secret.”
„Și ai aflat asta dintr-un roman?”, întrebă Evan.
„Toate lucrurile arătate de autor sunt fapte reale, chiar dacă e vorba de ficțiune”. Cum își termină vorba, Carrie își dădu seama ce ridicol sunase. Spre lauda lui, Evan trecu cu vederea gafa ei.
„Aș vrea să discutăm despre cartea lui Brown și despre viziunea lui asupra Bisericii. Mai întâi, însă, dacă îmi permiți, aș vrea să te invit odată să vii cu mine la biserică. Cred că vei descoperi o realitate puțin diferită față de imaginea pe care ți-ai format-o tu.”
Carrie pufni cu dezgust. „Eu? La biserică? Nu mă prinzi nici moartă într-o biserică.”
„Atunci, poate cu altă ocazie. Bine, să vedem ce altceva te-a mai învățat domnul profesor Langdon.”



Ascunse undeva, există anumite documente care ar face dovada faptului că relatarea biblică a vieții lui Isus contravine realității. Aceste documente, o dată descoperite și expuse, ar fi în măsură să confirme că Isus, fiind doar un muritor de rând, n-a înviat niciodată din morți. S-ar dovedi, totodată, că Isus și Maria Magdalena au fost căsătoriți și au avut copii. Și, tot astfel, ar deveni posibilă identificarea descendenților cu pricina, persoane astăzi în viață. Consemnarea evenimentelor autentic istorice se regăsește, așadar, în cuprinsul acestor documente secrete, potrivit celor afirmate în Codul lui da Vinci – nicidecum în Biblie sau în scrierile părinților.

Să fie, oare, adevărat că Biserica a rescris istoria astfel încât să impună o versiune unilaterală a credinței? (249–251)
Să fie, oare, adevărat că biserica la care se referă Dan Brown este cea autentică?
Să fie, oare, adevărat că Biserica a cenzurat informațiile referitoare la o eventuală căsătorie dintre Isus și Maria Magdalena, informații, care, o dată dezvăluite, ar duce la năruirea creștinismului? (261, 266)
Să fie, oare, adevărat că Bisericii îi este cunoscut secretul Sfântului Graal, însă a căutat, prin mijloace „cumplite”, săvârșind până și crime, să-l tăinuiască? (285)

Să fi plăsmuit Biserica o imagine a istoriei favorabilă sieși?

Leigh Teabing, celebrul istoric din Codul lui da Vinci, conferențiază pe marginea modalității de elaborare a documentelor istorice:

„Istoria este scrisă totdeauna de cei mai puternici. Atunci când se ciocnesc două culturi, cea care pierde este, în cele din urmă, distrusă, iar cea care câștigă scrie cărțile de istorie – cărți care îi glorifică propria cauză și o discreditează pe cea a învinșilor. După cum observa odată Napoleon: «Ce e istoria altceva decât o poveste convenabil ticluită?»” (273)

Să fi existat o conspirație a creștinilor menită să impună „o poveste convenabil ticluită”?

Pe cine ar trebui să credem? Dan Brown, prin intermediul personajelor sale, invalidează Biblia dintr-un condei. Învingătorii sunt, din punctul lui de vedere, cei care scriu istoria, sugerând că, de vreme ce au ieșit victorioși în lupta pentru putere din timpul lui Constantin, creștinii au putut rescrie istoria în avantajul lor. Au scornit, deci, „o poveste convenabil ticluită”. Și ce spune această poveste? Că Isus a avut o natură divină datorită căreia, după moarte, a înviat. Ceea ce, după cum văd lucrurile Langdon și Teabing, nu poate fi demonstrat, așa încât rămâne o mistificare ticluită de „învingători”.

O examinare riguroasă a teoriei propuse în Codul lui da Vinci presupune raportarea la o serie de fapte certe. Ne vom opri în detaliu asupra modului în care a fost alcătuită Biblia pe parcursul capitolului următor. Să reținem, deocamdată, doar atât: numeroși cercetători susțin, cu argumente dintre cele mai convingătoare, că întreg corpusul de cărți ale Noului Testament a fost redactat înainte de 70 d.Hr. Creștinii epocii, după cum am arătat deja, constituiau o minoritate persecutată atât de frații lor iudei, cât și de romani. La vremea când au fost scrise aceste cărți, așadar, ar fi fost cu neputință să vorbim despre o comunitate de „învingători”. Au fost uciși fără milă pentru vina de a-și păstra credința când o simplă dezicere, fie și verbală, de Isus le-ar fi salvat viața. Aceștia să fie, oare, „învingătorii” lui Brown?

Relatarea biblică: toate ale ei, cu bune și cu rele

Dacă autorii Bibliei ar fi căutat să-și creeze o imagine istorică favorabilă, ce i-a determinat să îngăduie în paginile ei atât de multe istorisiri ale greșelilor pe care le-au săvârșit „eroii” acesteia? Biblia consemnează, de pildă, cazuri precum:

•  Adam și Eva, care s-au ridicat împotriva lui Dumnezeu, lăsând să intre moartea în lume (Geneza 3; Romani 5:12–14);
•  Avraam / Avram (Geneza 12:10–20), Isaac (Geneza 26:7–11) și Iacov (Geneza 27), mințindu-i și amăgindu-i pe ceilalți;
•  Moise, săvârșind un omor (Exod 2–11–14) și mâniindu-se (Numeri 20:10–12);
•  David, tăinuindu-și aventura amoroasă pe care o are cu o femeie măritată și trimițându-l pe soțul acesteia la moarte (2 Samuel 11);
•  Solomon, cel mai înțelept om care a trăit vreodată (1 Regi 4:30), dând dovadă de o profundă lipsă de înțelepciune în mai multe împrejurări (1 Regi 11);
•  Petru, deseori impulsiv, comportându-se necugetat (Matei 16.22–23; 17:1–5; 26:33–34, 69–74);
•  Mama lui Iacov și a lui Ioan, doi dintre cei mai apropiați tovarăși ai lui Isus, dovedind egoism prin ambițiile pe care le dovedește atunci când își pune mai presus propriii fii (Matei 20:20–28); și
• Pavel și Barnaba, despărțindu-se din pricina unei neînțelegeri (Faptele Apostolilor 15:36–41).

Dacă s-ar fi intervenit în cuprinsul Bibliei ori s-ar fi procedat la o rescriere a ei astfel încât o anume orientare să aibă câștig de cauză, toate aceste relatări ar fi fost, evident, înlăturate. În locul lor, ni s-ar fi prezentat poveștile de succes ale unor oameni desăvârșiți sub toate aspectele.

Și încă…

Dacă adevărații „învingători”, apți să rescrie istoria în avantajul lor, au fost creștinii, cum se face că în rândul conducătorilor bisericești s-a păstrat memoria unor oameni, la rândul lor, supuși greșelii?

•  Origen a interpretat greșit un text biblic și, drept penitență, s-a castrat.
•  Augustin, cea mai influentă figură în decursul a aproape o mie de ani de istorie a Bisericii, a avut o amantă, a devenit tată și a abandonat un fiu în viața sa de dinainte de a deveni creștin.
•  Ieronim, cel care a tradus pentru prima dată Biblia în întregime, avea o fire foarte arțăgoasă.
•  Pierre Abelard, unul dintre cei mai mari teologi ai Evului Mediu, a avut o aventură amoroasă din care s-a născut un fiu nelegitim.
•  Canon Fulbert, preot al catedralei Notre-Dame în acea vreme, a reacționat în mod exagerat și a cerut ca Pierre Abelard să fie castrat.
•  Martin Luther se îmbăta uneori, iar în astfel de momente spunea lucruri regretabile.
•  John Calvin era prețios și rigid în gândire.
•  John Wesley a avut o căsnicie deplorabilă.
•  Puritanii din Lumea Nouă au avut o atitudine nedreaptă față de Roger Williams și Anne Hutchinson.
•   D.L. Moody și Charles Spurgeon s-au luptat cu depresia.
•   Aimee Semple McPherson, binecunoscuta predicatoare de la începutul anilor 1900, și-a pătat reputația atunci când a dispărut în ceea ce pare a fi fost înscenarea unei răpiri.

Biserica nu caută să ascundă nimic și, prin urmare, nu e nevoită să rescrie istoria. După cum bine observa cineva, Biserica „nu este un muzeu de sfinți, ci un laborator pentru păcătoși”. Oamenii se arată deseori incapabili să urmeze pilda lui Hristos, iar autorii istoriei bisericești – atât cei inspirați ai Bibliei, cât și ceilalți, din trecut sau prezent – se știe că au urmărit mereu să dea în vileag, mai curând decât să ascundă, neajunsurile îndelungatei istorii a Bisericii. Dacă teza avansată în Codul lui da Vinci, potrivit căreia Biserica a rescris istoria, ar fi corectă, atunci relatările tuturor eșecurilor înregistrate de-a lungul acesteia ne-ar fi rămas necunoscute.

Biserica „Nominală”

Brown folosește termenul (cu majusculă) „Biserică” în Codul lui da Vinci ca pe un sinonim al „Romei”. (Vezi, în acest sens, pagina 266.) în ambele cazuri, se referă, de fapt, la Biserica Romano-Catolică. Dat fiind că autorul glisează necontenit și spectaculos în istoria Bisericii timpurii, socotim că ar fi nimerit să întârziem puțin asupra unor amănunte referitoare la procesul ei de instituire. Se vor dezvălui, astfel, o sumă de aspecte semnificative pe care Codul lui da Vinci le ignoră.
Între 100 și 300 d.Hr., creștinii au rămas pe mai departe o minoritate. Guvernul roman avea să se vădească, la început, tolerant, de cele mai multe ori, sau chiar indiferent în privința lor. Însă pe măsură ce influența acestora a devenit mai pregnantă, au luat amploare și persecuțiile. Împăratul roman Nero a poruncit decapitarea lui Pavel și răstignirea lui Petru în 64 d.Hr. Abia în secolul al II-lea urma creștinismul să fie pus oficial în afara legii. Persecuțiile au fost sporadice până în secolul al III-lea, când dregătorii romani, încercând să calmeze spiritele în rândul unei populații cuprinse tot mai mult de neliniște, au inițiat o vastă campanie de represiune a creștinilor. Poporul îi socotea răspunzători pentru numeroasele invazii barbare tocmai pe acești oameni care, afirmând că există un singur Dumnezeu, se pare că-i sfidau pe zeii păgânătății romane.
Persecuțiile s-au intensificat la începutul secolului al IV-lea, sub împărații coregenți Dioclețian și Galerius, care i-au îndepărtat pe creștini din funcțiile guvernamentale și militare, le-au pârjolit bisericile și i-au adus, pentru a-i schingiui și a-i ucide, în arenele publice. Cu toate acestea, în contextul tuturor acestor acte de violență menite să surpe Biserica, numărul credincioșilor lui Hristos a părut să crească proporțional cu cel al victimelor. Nu încape îndoială că oamenii care optau să fie identificați drept creștini își găseau motivația în credința nestrămutată nutrită față de Isus și față de învățăturile Sale radicale. A fost o perioadă, se poate spune, când nu exista nicio rațiune în a te face cunoscut ca adept al lui Hristos.
Nu aceștia au fost învingătorii care să rescrie istoria.

Decizia lui Constantin a avut drept rezultat compromiterea creștinismului autentic

Dincolo de convertire, compromisul

În 312 d.Hr., Constantin avea să fie proclamat împărat al Apusului. I-a recunoscut Dumnezeului creștin meritul de a-l fi sprijin în dobândirea victoriei militare în urma căreia a urcat pe tron. În 313 d.Hr., a avut o întâlnire cu împăratul răsăritean la Milano, acolo unde au hotărât, de comun acord, să manifeste toleranță față de orice religie și, mai cu seamă, față de creștinism. Dacă, în aparență, evenimentul poate fi interpretat ca o izbândă majoră a credinței, în realitate fusese cât pe ce să-i pecetluiască soarta.
Constantin și-a propus să unifice la nivel instituțional Biserica creștină cu Imperiul Roman. În proprietate bisericilor au intrat, drept urmare, pământuri și bani în scopul reconstruirii a ceea ce împărații de mai înainte distruseseră. Biserica a început, astfel, să depindă financiar de guvernul roman nu doar pentru a-și întreține clădirile, ci și pentru a le asigura conducătorilor acesteia veniturile.
Până la 380 d.Hr., creștinismul devenise religia oficială a întreg Imperiului Roman. Dobândirea unui atare statut n-a condus, cum s-ar putea crede, la convertirea sinceră a unor oameni dispuși să își asume, de bunăvoie și în deplină cunoștință de cauză, religia creștină, ci la o redefinire a ideii de creștin în măsură să compromită creștinismul autentic. Mii de oameni s-au declarat (ori au fost nevoiți să se declare), pur și simplu, creștini, fără a avea nici cea mai vagă idee cu privire la ce înseamnă acest lucru. Personajul lui Brown, Robert Langdon, greșește. Creștinismul, pe fondul confuziei ivite în rândul credincioșilor din pricina influențelor păgâne, a avut mai curând de suferit, în acest caz, iar nu păgânismul chipurile strivit sub povara autorității creștine.
Acest val uriaș de păgâni, autointitulați acum creștini, a pus bazele așa-numitei Biserici „nominale” („doar cu numele”). Biserica pe care o ilustrează, în general, Codul lui da Vinci este aceeași cu această Biserică nominală, ai cărei membri au preluat doar numele de „creștin”, fără a conștientiza pe deplin ce semnifică faptul în sine.

Biserica „Profundă”

Adevărații credincioși au fost uluiți să constate fenomenul. Erau oameni – între care mulți purtau încă pe trupuri semnele caznelor la care îi supuseseră romanii – a căror credință în Hristosul viu se dovedea îndeajuns de puternică încât să se ridice deasupra suferinței și a morții. Bărbați și femei care, oricât de mult și-ar fi iubit semenii păgâni și s-ar fi bucurat să-i vadă convertiți, nu voiau să aibă nimic de a face cu zeii acestora. Referindu-ne la această comunitate vorbim despre Biserica „profundă”.
Întemeietorul Bisericii profunde a fost Hristos. Întâia mențiune a ei se face în Matei 16:18, acolo unde Isus îi vorbește lui Petru. Ipostaza ei cea mai semnificativă, însă, se regăsește în cartea Faptelor (2:42–47) din Noul Testament – atunci când aceasta a luat propriu-zis ființă. Biserica profundă se instituie acolo unde oamenii îl primesc cu sufletul deschis pe Hristos, îngăduindu-i deopotrivă să-i izbăvească de păcate și să le îndrume, ca Domn, viața.

Ce înseamnă să fii „creștin”?

O definiție a Bisericii presupune cu necesitate limpezirea noțiunii de „creștin”. Sunt, de pildă, câte unii care afirmă: „Sunt creștin.” Ceea ce vor ei să spună, de fapt, este că nu sunt musulmani, evrei, budiști sau hinduși. O asemenea distincție, însă, nu le conferă numaidecât calitatea profundă de creștini. Nu suntem creștini doar întrucât nu aparținem altei religii. Suntem creștini numai în măsura în care nutrim o credință autentică în Hristos, Mântuitorul și Domnul nostru. A spune, pur și simplu, că ești creștin nu te confirmă neapărat ca atare. A spune, pur și simplu, că ești parte a Bisericii profunde nu te înscrie neapărat în rândurile ei.

Biserica Evului Mediu poate fi învinuită de nenumărate decizii impardonabile.

(Jim): Acum câțiva ani, mă îndreptam spre casă, la San Diego, cu avionul. Lângă mine stătea un tânăr incredibil de musculos. Era nemaipomenit de voinic, de aceea, în cele din urmă, m-am hotărât să-l întreb cum a făcut de a ajuns să fie atât de solid. Am aflat că se pregătea pentru Jocurile Olimpice, urmând să ia parte la proba de aruncare a ciocanului. L-am întrebat de ce mergea la San Diego. Mi-a explicat că venea la Centrul Olimpic de Pregătire, situat în Chula Vista. La aterizarea avionului, am coborât din avion înaintea lui, mi-am recuperat geamantanele de la punctul de bagaje și am ieșit să-l întâlnesc pe cel care avea să mă ducă acasă cu mașina.
Așteptând lângă bordură, am privit spre stânga și am zărit un microbuz de la Centrul Olimpic de Pregătire. Înăuntru ședeau trei indivizi enormi, plini de mușchi, toți pe la douăzeci de ani. Era evident că făceau parte din echipa de aruncare a ciocanului și veniseră în întâmpinarea prietenului lor, cel care stătuse alături de mine în avion. Cunoscându-i numele, am decis să le fac o farsă. M-am îndreptat către cei trei coloși și am spus: „Pe Joe Smith îl căutați?” (Nu e numele lui real.) Au răspuns: „Da”. Am zis: „Eu sunt. Am sosit. Mă bucur mult să vă cunosc!” Am început să le strâng mâinile, entuziasmat, ca și cum aș fi fost coechipierul lor.
O fracțiune de secundă a fost suficient pentru ca ei să realizeze situația. Expresia de pe fața lor a exprimat mai întâi un șoc, pe urmă dezamăgire; apoi, o nanosecundă mai târziu, s-a transformat în ceva de genul: „Ia stai puțin”. Imediat după aceea, și-au dat seama că era o farsă. Au spus: „Nu, nu ești tu – precis nu ești – nu poți fi tu!”
Am replicat imediat, punându-i în încurcătură: „De ce spuneți asta? De ce credeți că nu sunt eu?” Niciunul dintre ei nu a vrut să spună ceea ce era evident: „Pentru că nu ești destul de musculos ca să poți face ce facem noi. Dacă tu faci parte din echipa noastră, mai mult ca sigur nu avem nicio șansă să mergem la Olimpiadă.” Nimeni nu a spus asta. Dar se vedea pe ei că toți gândeau acest lucru.
Există oameni care spun că fac parte din Biserică, însă dacă petreci puțin timp împreună cu ei, descoperi repede că nu îl acceptă pe Isus Hristos ca și Domn și Mântuitor și nu urmează învățăturile Bibliei. Prin urmare, numai spunând că faci parte din Biserică nu devii membru al acesteia, la fel cum nici eu nu am devenit atlet doar spunând că făceam parte din echipa olimpică de aruncare a ciocanului.

Biserica profundă este rugată să-și semnaleze prezența

Codul lui da Vinci se referă, deseori, selectiv la anumite fapte săvârșite în numele Bisericii și care, firește, nu reprezintă spiritul autentic al acesteia. Așa încât, punându-le pe acestea cu precădere în evidență, generalizează culpa, indistinct, la nivelul întregului creștinism. Are Codul lui da Vinci dreptate atunci când afirmă că „Biserica” a comis abuzuri? Da și nu. Răspunsul atârnă de accepția pe care alegem să o dăm Bisericii. Cea nominală nu vede în Hristos un mijloc suficient mântuirii și, evident, nu probează principiile biblice. Decurge, de aici, un comportament contrar credinței și, în consecință, de multe ori abuziv, care se situează consecvent la polul opus Bibliei. Un exemplu grăitor în acest sens îl reprezintă Inchiziția Romano-Catolică a Evului Mediu, vinovată de a-i fi torturat și ucis pe cei care păreau să contravină dogmei ori structurii bisericești la acea vreme.
Trebuie spus următorul lucru: Biserica Evului Mediu poate fi învinuită de nenumărate decizii impardonabile. Nici există nicio justificare. Și nici n-ar trebui să căutăm una. Dar nu ne putem îngădui, totodată, să trecem cu vederea faptul că aceeași Biserică Romano-Catolică îi cuprindea și pe credincioșii adevăratei Biserici, creștini în a căror admirabilă lucrare duhovnicească s-a oglindit strălucitor chipul lui Isus Hristos. Prin urmare, atunci când Brown trimite la „Biserică”, el supune, neglijent, aceleiași judecăți și Biserica profundă a Evului Mediu. Se poate scrie, astfel, un roman plin de suspans. Dar nu și istorie.

ȘARLATANIA PRIORATULUI

Le Prieuré de Sion, potrivit Codului lui da Vinci, este una din cele mai vechi societăți secrete care s-au păstrat până în prezent. Le Prieuré este cea căreia i-a fost încredințată misiunea de a păzi secretul adevăratului Graal, începând din 1099, când Cavalerii Templieri au descoperit sub ruinele Templului lui Solomon o serie de documente de mult pierdute. Leonardo da Vinci a fost Mare Maestru al acestei societăți, spune Robert Langdon, din 1510 până în 1519. Există o singură problemă: întreaga poveste stă sub semnul unei cinice șarlatanii.
Informațiile lui Brown despre Le Prieuré de Sion sunt extrase dintr-o carte apărută în 1982,
Holy Blood, Holy Grail. Autorii lucrării Holy Blood, Holy Grail au la bază documente furnizate de Pierre Plantard, un francez antisemit, care a fost condamnat la închisoare în 1953 pentru fraudă. Plantard, împreună cu alți trei bărbați, a înființat în 1954 un mic club privat, numit Le Prieuré de Sion, după numele unui munte aflat în apropiere. „Cauza” clubului lor era aceea de a susține ideea unor prețuri locative mai mici în Franța. Clubul s-a destrămat în 1957, însă Plantard a păstrat numele acestuia.
În anii ‘60 și ‘70, Plantard a creat o serie de documente care „dovedeau” existența unei descendențe de sânge care pornea de la Maria Magdalena, trecea prin regii Franței, ajungând până în zilele noastre și în cadrul căreia (surpriză!) se regăsea însuși Plantard. A început să folosească numele de Plantard de Saint-Clair, susținând că cei din familia Saint-Clair erau descendenți direcți ai urmașilor lui Isus și Maria.
În 1993, numele lui Plantard a fost legat de un scandal politic care îl implica și pe unul dintre prietenii apropiați ai președintelui de atunci, François Mitterand. Într-unul dintre registrele privitoare la structura de organizare din cadrul Le Prieuré, pe care le deținea Plantard, apărea numele lui Roger-Patrice Pelat în calitate de Mare Maestru.
Chemat în fața instanței pentru a depune mărturie, Plantard, a recunoscut, sub jurământ, că toată acea structură a Le Prieuré este propria sa invenție. Curtea a dispus cercetarea casei lui Plantard, în urma căreia au mai fost descoperite documente care îl declarau pe Plantard ca fiind regele de drept al Franței. Judecătorul i-a dat lui Plantard un avertisment sever și l-a eliberat ca pe un excentric inofensiv. Dacă judecătorul ar fi cunoscut impactul major al înșelăciunii lui Plantard, poate ar fi acționat mai hotărât pentru a cenzura materialele fabricate de acesta. Deși există numeroase cărți și articole care divulgă adevărul din spatele înșelăciunii lui Plantard, acestea nu se dovedesc la fel de interesante ca un roman polițist care descrie o conspirație. Astfel, sunt readuse în atenția a milioane de cititori fanteziile lui Plantard, prin intermediul celor scrise de Dan Brown în cartea sa de ficțiune, Codul lui da Vinci.] (sidebar, pp. 112-113)

Isus și Maria Magdalena

Se cere, în continuare, lămurită problematica relației dintre Isus și Maria Magdalena. Brown caută să ne convingă că, de-a lungul istoriei, Biserica a desfășurat o „campanie de defăimare” menită a o denigra pe Maria Magdalena. Acțiunea, potrivit lui Brown, se subsumează strategiei de ansamblu a Bisericii prin care se urmărea anihilarea cultului închinat „zeiței”. Demonstrația autorului constă într-o speculație bizară pe marginea frescei lui da Vinci, Cina cea de taină, precum și într-o serie de interpretări eronate ale concepției Bisericii referitoare la Maria Magdalena.
Langdon și Teabing, cu o reproducere a frescei lui da Vinci în față, o luminează pe Sophie Neveu în privința Sfântului Graal:

Sophie cercetă nerăbdătoare reproducerea cu privirile:
„Fresca aceasta ne spune ce anume este Graalul cu adevărat?”
„Nu, nu ce anume, șopti Teabing, ci mai degrabă cine. Sfântul Graal nu este un obiect. În realitate este o… persoană.” (253)

Langdon și Teabing îi explică mai departe în ce fel da Vinci, disimulând-o în faimoasa sa frescă, a zugrăvit-o pe Maria Magdalena ca pe unul dintre ucenici. De aici, precum și în baza altor surse pe care cei doi le citează, se deduce că Maria a fost însoțitoarea lui Isus („termenul însoțitoare însemna, pe atunci, tocmai soție”, afirmă Teabing [263]) și că a avut cu El un copil. Pornind de la această ipoteză, aflăm că însăși Maria este Sfântul Graal, pântecele care a purtat descendența lui Isus. În substratul acestui scenariu își insinuează Brown codul – întoarcerea cultului închinat zeiței în cultura contemporană.

Nu există nici o consemnare istorică pertinentă a faptului că Isus ar fi fost căsătorit.

Mai devreme, profesorul Langdon cugetase: „Cei care studiau simbolistica aveau adesea tendința să caute înțelesuri ascunse acolo unde nu exista niciunul.” (185). Observația descrie involuntar cât se poate de sugestiv natura prezumțiilor fanteziste formulate în Codul lui da Vinci cu referire la Maria Magdalena. Teabing îi explică Sophiei Neveu: „Era nevoie ca Maria Magdalena să fie denigrată pentru a-i ascunde periculosul secret – rolul ei de Sfânt Graal.” (260). Se înțelege, astfel, că Biserica a organizat o campanie de defăimare în urma căreia să capete renumele unei prostituate. Langdon avea dreptate să spună: „Toți sunt înnebuniți după conspirații.” (183). Folosind izvoare invalidate (vezi nota marginală), Brown se afundă cu voluptate în tenebrele unei conspirații cum n-a mai fost alta. Nu doar că Maria Magdalena a fost însoțitoarea lui Isus, dar din relația lor avea să rezulte chiar și un copil. O descendență ai cărei urmași se află, astăzi, printre noi. Brown își inspiră masiv presupozițiile din Holy Blood, Holy Grail. Autorii acestei lucrări nonliterare din 1982 merg chiar mai departe în dezvoltarea corespondenței dintre Maria Magdalena și Sfântul Graal:

Dacă ipoteza noastră este corectă, Sfântul Graal ar fi cel puțin două lucruri în același timp. Pe de o parte, ar fi seminția și urmașii lui Isus – „Sang Raal”, sângele „Real” sau „Regal”, ai cărui păzitori au fost desemnați Templierii, înființați de Le Prieuré de Sion. În același timp, Sfântul Graal ar fi, literalmente, recipientul sau vasul care a primit și a purtat sângele lui Isus. Cu alte cuvinte, ar fi pântecele Mariei Magdalena – și prin extensie, Magdalena însăși.

Conform spuselor lui Leigh Teabing, căsătoria Mariei Magdalena cu Isus „este un fapt dovedit istoric” (261).
Nu există nicio consemnare istorică pertinentă a faptului că Isus ar fi fost căsătorit. Niciuna. O dezbatere în jurul acestui subiect nici măcar nu-și găsește rostul. Problema este dintru început falsă, atât din punct de vedere biblic, cât și istoric, în ciuda supoziției cu totul neavenite cum că tradițiile din vremea lui Isus le-ar fi interzis evreilor să rămână celibatari (262).

A fost Maria Magdalena o prostituată?

Tot astfel, nu există nicio mărturie în sprijinul ideii că Biserica a încercat să știrbească reputația Mariei Magdalena, creându-i imaginea unei prostituate. Nicio referire la ea ca prostituată nu provine din Biblie. Iată ceea ce știm despre Maria potrivit consemnării biblice:

•  Șapte draci au fost izgoniți din ea de către Isus (Luca 8:2);
•  A asistat la atrocitatea crucificării (Matei 27:32–56);
•  A fost de fată la înmormântarea lui Isus (Matei 27:57–61);
•  S-a dus, împreună cu alte femei, să ungă trupul lui Isus (Marcu 16:1)
•  A fost prima persoană care l-a văzut pe Isus înviat în trup (Ioan 20:10–18).

Unii au presupus că, de vreme ce numele ei și relatarea privitoare la ea intervine imediat după episodul unei prostituate, cele două personaje reprezintă una și aceeași femeie (vezi Luca 7:36 până la 8:2). O asemenea concluzie, însă, nu poate fi susținută cu argumente biblice. (Majoritatea istoricilor sunt de acord că această percepție avea să fie impusă ca un loc comun în secolul al VI-lea de Papa Grigore I.) Alții au avansat ideea că ea este femeia anonimă prinsă în adulter. Nu avem, nici în acest caz, dovezi care să confirme ipoteza. S-a crezut, apoi, că poate să fi fost o prostituată fie și numai pentru că provenea din Magdala, un ținut deseori asociat cu prostituția. O dată în plus, Biblia nu afirmă nimic de acest fel. Orice apropiere a Mariei Magdalena cu vreuna dintre femeile anonime amintite mai sus trebuie să fi fost rezultatul unei simple presupoziții – ori al unui demers de cercetare prea puțin riguros – din Evul Mediu, probabil, și nicidecum al unei așa-zise campanii de defăimare.
Știm, însă, foarte bine că Maria Magdalena l-a urmat într-adevăr pe Isus. Și mai știm că Isus i-a fost pastor duhovnicesc, așa cum le-a fost, de altfel, altor sute – sau poate mii – de bărbați și femei. Iar, ceea ce este cel mai important, știm că ea a fost cea dintâi persoană care a vestit lumii că Isus înviase din morți. Dincolo de a-i pune în vreun fel la îndoială reputația, Biblia îi rezervă cel mai înalt privilegiu al tuturor timpurilor: aceea de mesager al celui mai important eveniment din istoria omenirii – învierea.
Pe de altă parte, Biblia reține faptul că numeroși dintre oamenii de așa-zisă proastă reputație au crezut în Isus și l-au urmat. Însuși apostolul Matei a fost chemat dintre rândurile „păcătoșilor”, știut fiind că se numărase printre vameșii trădători, categorie foarte probabil inferioară, conform exigențelor sociale iudaice, până și prostituatelor (Matei 9:9–12). Prin urmare, chiar și dacă s-ar fi dovedit că Maria Magdalena a fost o prostituată, la ce „defăimare” ar mai fi putut recurge creștinii biblici? Spre totala nemulțumire a conducătorilor religioși ai vremii, „neprihăniți” pe cât se socoteau, Isus a ales mereu să se înconjoare de cei pe care societatea îi considera proscriși ori inacceptabili.

A tăinuit Biserica secretul Sfântului Graal?

În aparență, Codul lui da Vinci nu e decât un roman de aventuri în căutarea locului tainic în care se află Sfântul Graal. În esență, însă, mesajul acestuia se vrea de departe mai grav – un cod pe care, spărgându-l aici, ne străduim să-l interpretăm ca atare. Să ne oprim, acum, asupra acestei expediții pornite în căutarea Sfântului Graal. Oare caută, într-adevăr, Biserica să păstreze secretul unui asemenea artefact prin mijloace care includ nu mai puțin decât șantajul și crima?
Cei mai mulți dintre noi, dacă e să fi auzit vreodată despre Sfântul Graal înainte de Codul lui da Vinci, ne-am amintit probabil de filmele cu Monty Python sau Indiana Jones, eroi care trăiesc spectaculos aventura acestei căutări a Graalului. Altora li se va fi părând firească asocierea cu legendele arthuriene. Puțini, însă, cunosc originea poveștii.
Folclorul privitor la Graal a început să circule spre sfârșitul secolului al XII-lea și începutul celui de-al XIII-lea. Se vehiculau, în diverse variante, povești în care ipostaza Graalului varia de la vasul umil apărut în viziunea unui pustnic până la potirul fantastic prin mijlocirea căruia se puteau săvârși miracole nemaiauzite. Se spunea, la un moment dat, că Iosif din Arimateea, întemnițat fiind, avea cu sine Graalul, care, vreme de patruzeci și doi de ani, avea să se umple zi de zi în mod miraculos cu mâncare. Alte asemenea istorisiri scot în evidență aceleași calități magice. Poveștile despre căutarea Graalului s-au întrepătruns, apoi, cu legendele Regelui Arthur. Tema va fi abandonată după secolul al XIII-lea, urmând să fie reluată, pe parcursul secolului al XIX-lea, într-un poem al lui Alfred Lord Tennyson (Idylls of the King), precum și în creația muzicală a lui Richard Wagner. Iar cele mai recente dezvoltări aparțin, desigur, cinematografiei secolului XX.
Nu Biserica Romano-Catolică a lansat ideea Graalului, căruia, de altfel, nici nu-i atribuie statutul de relicvă sacră. Enciclopedia catolică, spre exemplu, notează:

Cu excepția lui Helanindus [un istoric care a scris în secolul al treisprezecelea], autorii clericali nu amintesc de Graal, iar Biserica ignoră complet legenda. La urma urmei, aceasta conține elemente pe care Biserica nu le poate accepta. Ele își au obârșia în scripturile apocrife, și nu în cele canonice, iar argumentele în favoarea caracterului sacru al Graalului au fost respinse din pricina extravaganței lor. După cum am văzut, întreaga tradiție privitoare la Graal are origini târzii și, din numeroase puncte de vedere, se află în contradicție cu adevărul istoric.

Și, totuși, Langdon afirmă: „Graalul este, de fapt, străvechiul simbol al feminității, iar Sfântul Graal reprezintă sacrul feminin și divinitatea feminină, simboluri pe care noi le-am pierdut fiindcă Biserica le-a eliminat.” (255).
Codul lui Brown sugerează că Biserica face tot ce-i stă în putință pentru a menține secretul în privința identității Graalului. Nimic mai neadevărat. În realitate, Graalul rămâne – precum a fost întotdeauna – o legendă irelevantă pentru creștinii Bisericii profunde: o poveste insolită, în cel mai bun caz, dar, pentru cei mai mulți dintre noi, o elucubrație.

Da, credem în existența unui Sfânt Graal

Se poate vorbi despre un Sfânt Graal propriu-zis? Nu, nu există un Graal obiectual. Nu există nici vasul magic pe care îl amintesc poveștile medievale, nici potirul simplu, din lemn, pe care îl alege Indiana Jones în The Last Crusade. Tot atât de cert este, în orice caz, că Sfântul Graal nu are nimic de a face, precum ar vrea Brown să credem, nici cu Maria Magdalena, nici cu urmașii ei.
Ne putem referi, însă, la un sens spiritual în care Sfântul Graal devine, așa-zicând, real.
Autorii lucrării Holy Blood, Holy Grail constată, fără să vrea, un adevăr în ce privește legenda Graalului. Acesta, spun ei, este „recipientul sau vasul în care s-a vărsat și s-a păstrat sângele lui Isus”. Și au întru totul dreptate, dacă nu l-ar căuta mereu altundeva. De fapt, Graalul e zugrăvit cât se poate de limpede în fresca lui Leonardo da Vinci, Cina cea de taină. Iată care au fost, atunci, cuvintele lui Isus:

Pe când mâncau ei, Isus a luat o pâine; și, după ce a binecuvântat, a frânt-o, și a dat-o ucenicilor, zicând: „Luați, mâncați; acesta este trupul Meu.” Apoi a luat un pahar, și, după ce a mulțumit lui Dumnezeu, li l-a dat, zicând: „Beți toți din el; căci acesta este sângele Meu, sângele legământului celui nou, care se varsă pentru mulți, spre iertarea păcatelor.” (Matei 26:26–28)

Sfântul Graal este recipientul sângelui lui Isus, vărsat pe cruce de un Om neprihănit spre iertarea păcătoșilor. Însă acest Sfânt Graal nu se reduce la o realitate biologică ori etnică (sămânța fizică a lui Isus, potrivit lui Brown); el reprezintă, mai curând părtășia multiculturală, globală, spirituală a tuturor păcătoșilor iertați, indiferent de particularitățile acestora. Cu alte cuvinte, cei cărora li se dăruiește iertarea prin sângele lui Isus sunt, cu adevărat, Sfântul Graal. Biserica profundă, alcătuită din păcătoșii iertați de orice gen, rasă, nație ori clasă socială, reprezintă Sfântul Graal spiritual.

Biserica ideală în viziunea lui Brown

Ideea cărei Biserici o susține Brown? Scriitorul își anunța deja punctul de vedere în volumul premergător romanului Codul lui da Vinci. Brown ni-l face cunoscut pe Langdon încă din Angels and Demons, alt roman palpitant a cărui acțiune plină de suspans implică un substrat religios. Aici, Langdon încearcă, alături de Vittoria Vetra, să prevină un dezastru la Vatican. Dialogul dintre cele două personaje se oprește, la un moment dat, asupra credinței. Vittoria îi spune lui Langdon:

Credința este universală. Modurile noastre specifice de a o înțelege sunt arbitrare. Unii ne rugăm lui Isus, unii mergem la Mecca, alții studiem particulele subatomice. În cele din urmă, cu toții căutăm adevărul, cel care se află mai presus de noi.

Brown invalidează accepția biblică a Bisericii pentru a o substitui cu propria sa viziune. Să comparăm Biserica lui Isus (acolo unde păcătoșii sunt mântuiți prin jertfa de sânge a Dumnezeului-întrupat-în-om) cu definiția pe care ține să o dea Brown Bisericii ideale: un cadru în care orice om are îngăduința de a face tot ceea ce i se pare nimerit la un moment dat; o instituție care acceptă, indistinct, manifestarea oricărei convingeri. Iată cheia unui alt segment al mesajului pe care îl ascunde codul său.

Așadar, în schimbul unei Biserici instituite de Isus în temeiul tuturor celor care îi mărturisesc Numele ca Mântuitor și Domn, Codul lui da Vinci propune, în pas cu moda, o sinteză aleatorie de convingeri în substanța cărora nu se regăsesc nici ipostaza reală a lui Isus, nici ideea autentică de mântuire. Se aneantizează, astfel, încă un segment al Arcului Sacru.


Capitolul 6


Să fie, oare, adevărat că „Biblia este un produs al omului…”, iar nu al lui Dumnezeu? (247)

Să fie, oare, adevărat că „Noul Testament are la bază «adevăruri» fabricate”? (362)

Să fie, oare, adevărat că „Biblia modernă a fost alcătuită și «corectată» de oameni care urmăreau un țel politic clar – promovarea caracterului divin al lui Isus Hristos și exploatarea în interes propriu a influentei sale”? (251)

Să fie, oare, adevărat că principalul actor al acestei mișcări politice a fost Constantin, care, zice-se, „a comandat și a finanțat scrierea unei noi Biblii, din care a eliminat acele evanghelii ce aminteau de caracterul Lui uman și le-a îmbogățit pe celelalte, care îi accentuau caracterul divin”? (251)



O dată cu Biblia, în menirea ei de Cuvânt al lui Dumnezeu și unică făgăduință a mântuirii, dispare în neant o altă dimensiune a Arcului.

Canonirile Canonului

„Constantin a comandat și a finanțat scrierea unei noi Biblii, din care a eliminat acele evanghelii ce aminteau de caracterul Lui uman și le-a îmbogățit pe celelalte, care îi accentuau caracterul divin. Astfel, primele evanghelii au fost interzise, adunate de pretutindeni și arse.” (251)



Carrie aștepta cu nerăbdare seara de miercuri, chiar mai mult decât sfârșitul de săptămână; discuția pe tema Codului lui da Vinci cu colegii ei studenți era reconfortantă. Însă în seara aceasta, altul era motivul pentru care era atât de emoționată pe măsură ce se apropia ora opt. Evan acceptase să vină împreună cu ea la grupul de lectură. Încercase să se autoconvingă că nu era vorba de o întâlnire, că nu ar fi ieșit niciodată cu un creștin practicant, însă nu-și putea opri bătăile inimii de fiecare dată când se gândea la el.
La ora opt, silueta de doi metri înălțime a lui Evan se strecură pe ușă și se așeză lângă Carrie.
„Sper că nu am întârziat”, spuse el, abia respirând. „A trebuit să fac un comision urgent.”
„Nu, încă nu am început – e în ordine.” Carrie observă că Evan își adusese rucsacul, care părea a fi doldora de cărți.
După câteva minute, Jen intră cu pași mari în încăpere, însoțită de o femeie pe care Carrie o mai văzuse în campusul universitar.
„În regulă, să începem”, spuse Jen. Carrie știa că lui Jen îi plăcea să dețină controlul. „Avem un invitat în această seară. Dr. Susan Campbell predă la universitate și a acceptat cu amabilitate invitația mea de a discuta cu noi despre subiectul de azi. Dr. Campbell este specialistă în Biblie, atât în cea despre care ni s-a spus timp de secole că este unica, cea adevărată, cât și în cărțile care ar fi trebuit incluse, dar nu au fost. Despre acest lucru se vorbește în capitolul 55 din Codul lui da Vinci. Dr. Campbell?”
Jen nu se așeză în față, ci în semicerc, alături de Carrie. Dr. Campbell ocupă locul rezervat conducătorului.
„Sunt atât de bucuroasă, doamnelor – și domnilor” (aici, dr. Campbell făcu un semn din cap către Evan; Jay nu venise în seara aceasta), „că discutăm despre această fascinantă și importantă carte.” Ridică un exemplar al Codului lui da Vinci. „Se citește ca un roman.
Însă aproape că ar putea fi un manual. Presupun că toți ați citit cartea – cel puțin capitolul 55!” Cei prezenți dădură din cap în semn de încuviințare. Dr. Campbell continuă. „Dan Brown a scris lucruri despre care eu vă vorbesc de ani întregi. Am crescut într-o comunitate religioasă conservatoare și citeam des Biblia în anii formării mele. Era un izvor minunat de sprijin și încurajare, îmboldindu-mă la fapte bune față de ceilalți.
Însă, o dată ce am început să studiez modul în care această Carte a fost alcătuită – mi-am luat licența la Smith și am obținut doctoratul la Harvard am realizat cât de falsă și de amăgitoare este. Ceea ce am învățat la școala de duminică despre Biblie este tot atât de adevărat pe cât este luna o roată de cașcaval.”
Carrie se aplecă înainte. Era atât de încântată că avea posibilitatea să asculte un astfel de savant eminent vorbind pe această temă. Tot acest subiect al „canonului” biblic fusese unul deconcertant pentru ea, cel puțin în momentul în care citise despre el în Codul lui da Vinci. Avea certitudinea că dr. Campbell putea să-i dea o explicație lămuritoare.
Conferențiara invitată stătea acum în fața unei table albe, anume pregătită, acoperind-o cu date de sus până jos. Descria situația politică din secolul al IV-lea, atunci când Constantin a urcat pe tron. Nume ca Marcion, Arie și Eusebiu erau scrise alături de aceste date. „Totul a explodat”, spuse dr. Campbell, „la Sinodul de la Niceea. Aici, Constantin împreună cu un grup de episcopi – de genul acelora care se simt bine în bisericile fundamentaliste de azi – au pus la cale ceea ce este cunoscut acum sub numele de canon. Însă, chiar mai importante decât cărțile pe care le-au ales ei sunt documentele pe care nu le-au ales.”
Șterse tabla, scrise deasupra: Evanghelii Gnostice, iar dedesubt începu să înșire o serie de titluri.
„Acestea sunt toate cărțile pe care Constantin și episcopii fundamentaliști le-au dat de-o parte. De ce? Fiindcă ele puneau la îndoială puterea la care râvneau acești oameni. Evangheliile Gnostice spun o poveste total diferită față de ce citim în Biblia acceptată. Sunt cărți care vă arată că aveți în voi puterea de a vă schimba. De a vă naște, realmente, din nou.”
Carrie fu surprinsă să-l vadă pe Evan ridicându-se în picioare, cu rucsacul în mâna stângă. Ce făcea? „Dr. Campbell”, începu el, „îmi dați voie să spun ceva?” Vârî mâna în geantă și scoase un exemplar cartonat al Bibliei.
„Oho”, suspină profesoara. „Cineva a lăsat un fundamentalist în cameră.” Toată lumea izbucni în râs, iar cineva murmură ceva cum că ar trebui să fie dat afară. Carrie rămase tăcută.
„Bine, plec”, spuse el. Carrie se miră să-l vadă încă zâmbind. „Însă aș dori să vă ofer câteva exemplare ale Bibliei, pentru studiul dumneavoastră.” Deschise geanta și scoase un teanc și apoi altul de Biblii cu coperte cartonate și le așeză pe o masă de lângă ușă. „Cred că veți fi uimiți să descoperiți adevărul aici. Dr. Campbell spune că dețineți înăuntrul vostru puterea de a vă schimba; însă atunci când vă veți da seama cât de imposibil este, deschideți această Carte, ca să-l găsiți pe Cel care poate înfăptui acest lucru pentru voi”. Zâmbi către Carrie și plecă.
După câteva momente de liniște stânjenitoare, grupul își reluă discuția. Dr. Campbell remarcă faptul că, deși tânărul care tocmai plecase avea intenții bune, fundamentaliștii erau cel mai mare pericol pentru adevăr și cunoaștere. Le dădu o listă bibliografică ce cuprindea cărți, spunea ea, în măsură să le ofere o imagine asupra persoanei istorice a lui Isus mult mai aproape de adevăr decât cea a Bibliei tradiționale. „Niciun savant adevărat nu acordă Bibliei prea mult credit în zilele noastre”, spuse ea. „Veți vedea, sunt sigură, un portret mult mai realist al lui Isus și vă veți regăsi mult mai limpede în cărți precum Evanghelia lui Toma.”
Jen puse capăt, apoi, întâlnirii, anunțând că săptămâna următoare se vor întâlni în camera ei. „Avem o surpriză pentru voi”, spuse. „Veniți cu mintea și cu sufletul deschise. Cred că veți pleca mai pline de viață ca oricând.”
La ieșire, Carrie observă că nimeni nu lua vreo Biblie. Își puse poșeta pe masă și își îmbrăcă în grabă haina. Apoi, cu băgare de seamă, ca să nu o zărească cineva, luă una dintre Biblii și, mascând-o cu poșeta, se grăbi spre ușă.



Avem în Biblie scrierea cu cea mai largă popularitate din istoria cărții. Tradusă în mii de limbi, milioane de oameni au ajuns astăzi să o citească zi de zi. Tocmai de aceea, dacă afirmațiile referitoare la originile acestei cărți din Codul lui da Vinci se susțin („Biblia este un produs al omului, draga mea! Nu a căzut ca prin minune din cer!” [247]), va trebui să admitem că, nefiind Cuvântul inspirat menit să-l reveleze pe Creator făpturii Sale, Biblia nu este decât o farsă cinică și îndeajuns de iscusită încât să-și fi amăgit vreme de milenii credincioșii.

Să fie, oare, adevărat că „Biblia este un produs al omului…”, iar nu al lui Dumnezeu? (247)
Să fie, oare, adevărat că „Noul Testament are la bază «adevăruri» fabricate”? (362)
Să fie, oare, adevărat că „Biblia modernă a fost alcătuită și «corectată» de oameni care urmăreau un țel politic clar – promovarea caracterului divin al lui Isus Hristos și exploatarea în interes propriu a influenței sale”? (251)
Să fie, oare, adevărat că principalul actor al acestei mișcări politice a fost Constantin, care, zice-se, „a comandat și a finanțat scrierea unei noi Biblii, din care a eliminat acele evanghelii ce aminteau de caracterul Lui uman și le-a îmbogățit pe celelalte, care îi accentuau caracterul divin”? (251)

(Peter): Gândul mă duce cu treizeci de ani în urmă, la un eveniment gravat pe veci în memoria mea. Am intrat cu teamă într-o sală plină de fum, în care se ținea un seminar. La o masă prelungă ședeau treizeci de profesori și studenți de la cursurile postuniversitare, mulți dintre ei curățându-și pipele sau aprinzându-și-le și toți îngrozitor de pronunțat academici. Nu știam, însă că mă aflam într-o încăpere ticsită cu sosiile lui Robert Langdon. Mie, unui tânăr creștin „fundamentalist”, neînzestrat cu pipă, atmosfera respectivă îmi inspira un sentiment de teamă… și situația urma să se înrăutățească. Profesorul care prezida seminarul și-a rotit ochii prin clasă, iar privirea lui a căzut asupra mea. Am înghețat. „Domnule Jones, ești amabil să începi traducerea textului ebraic de la Qumran, pe care l-am distribuit?”
Aceasta a fost prima experiență pe care am avut-o la un seminar în cadrul cursurilor postuniversitare de la Harvard. Curând, mi-am dat seama că mulți dintre acești străluciți savanți erau porniți să submineze credința la care eu țineam atât de mult. Deși nu orice savant cu o gândire liberală ar folosi jargonul lui Teabing, o opinie răspândită (cel puțin printre cei mai radicali) susține că Biblia este un produs al unor oameni ghidați de anumite interese politice. Pentru mine, creștinismul fără Biblie este de neconceput. Timp de două mii de ani, oamenii au considerat „cartea cea bună” ca fiind unicul izvor al creștinismului. Însă acesta era ultimul lucru pe care unii dintre profesorii mei îl acceptau.
Scopul urmărit de cercetarea religioasă liberală obișnuia să fie ascuns în tomuri aride, prăfuite, pe rafturile bibliotecilor universitare. Acum, au ieșit dintr-o dată la lumină printr-un roman captivant, iar în curând vor deveni un film artistic plin de acțiune. Toți cei care au citit Codul lui da Vinci au aflat acum ceea ce aflasem eu într-un mediu academic cu treizeci de ani în urmă. În clipa de față, mulți își pun întrebarea: Este Biblia produsul unei conspirații politice? Întrebarea necesită un răspuns serios.
Este Sfânta Scriptură realitate sau ficțiune?

„Canonul” și semnificația acestuia

Canonul, aici, nu are nimic de a face cu modul în care îl „canonesc” cele mai năstrușnice interpretări.
Sensul de „caznă, trudă, chin” (v. DEX – n. tr.) derivă, în gândirea populară, pe alte căi decât cele propriu-zis canonice. Canonul, ca atare, se referă la lista recunoscută a cărților autentice din alcătuirea Bibliei – atât în ce privește Vechiul, cât și Noul Testament.

Nu știam, însă că mă aflam într-o încăpere ticsită cu sosiile lui Robert Langdon.

Codul lui da Vinci sugerează că această listă ar fi fost întocmită pe parcursul secolului al IV-lea.

Marcion: răgetul șoarecelui

Ne sunt tuturor cunoscute punctele de vedere ale unor conducători bisericești moderni deciși să nege învățăturile majore ale credinței creștine, pe care, altminteri, s-ar fi cuvenit să le promoveze. Marcion (90–160 d.Hr.) din Pont (ținut aflat astăzi pe teritoriul Turciei) a fost unul dintre acești conducători „moderni” ai Bisericii. Acuzat de adulter, a fost excomunicat de episcop (propriul său tată), așa încât Marcion a hotărât să se răzbune pe Tatăl suprem.
Putem spune că Marcion adopta modul de gândire pe care Robert Langdon avea să-l propună studenților săi în Codul lui da Vinci: a te bucura din plin de plăcerea sexuală, oricât de ilicită, dar a născoci, totodată, o anume spiritualitate care să o legitimeze? Dacă așa au stat lucrurile, atunci trebuie să admitem că Marcion și l-a asumat cu maximă seriozitate. A infirmat, prin urmare, obligativitatea căsătoriei, declarând, totodată, că Vechiul Testament – cu legile și cu Dumnezeul acestuia – se dovedește inacceptabil și anacronic. Sună cunoscut? Aceleași voci se fac auzite și în cercetarea teologică de astăzi. Cum bine spunea odată înțeleptul: nimic nou sub soare (Eclesiastul 1:9).
Marcion s-a stabilit în 144 d.Hr. La Roma unde a pus bazele unei comunități alternative. Acolo urma să fie excomunicat pentru erezie doctrinară, întrucât tăgăduise principiile esențiale ale credinței creștine și-și elaborase propria sa Biblie!
Biblia lui Marcion consta în Evanghelia lui Luca și zece dintre epistolele pauline, care fuseseră însă „curățite” de orice influență vechi-testamentară. Marcion recunoștea chiar că toate cărțile pe care le eliminase sau le modificase erau scrise de primii apostoli, fiind acceptate și cinstite de Biserică. Nutrea, însă, pur și simplu, convingerea că, în vreme ce toți ceilalți greșeau, el avea dreptate.
Părinții Bisericii n-au avut nicio îngăduință față de Marcion. Tertulian (160–255 d.Hr.), cu o oarecare doză de umor, l-a numit „șoarecele pontic care, cu blasfemiile sale, a ronțăit Evangheliile… a desființat căsătoria… și l-a rupt în bucăți pe atotputernicul Dumnezeu”. Policarp (69–155 d.Hr.), care îl cunoștea personal pe apostolul Ioan, întâlnindu-l pe Marcion, i-a spus „fiul dintâi al lui Satana”.
E ironic faptul că însuși Marcion ridicase deja problema canonului, cu o sută cincizeci de ani înainte de Constantin. El ne confirmă, astfel, că, în a doua jumătate a secolului al II-lea, circula deja un canon în mare parte identic cu cel al Noului Testament de astăzi. Majoritatea cercetătorilor sunt de acord că Noul Testament era în esență stabilit spre sfârșitul celui de al doilea secol ca o reacție la canonul lui Marcion. Din punctul de vedere al marii majorități a cercetătorilor de orice confesiune religioasă, datarea în secolul al IV-lea a canonului, propusă în Codul lui da Vinci, iese, așadar, din discuție.
Însă nici măcar această datare în secolul al II-lea nu pare îndeajuns de timpurie. A crede că dezbaterea cu Marcion în jurul anului 140 d.Hr. I-a îndemnat pentru întâia oară pe conducătorii bisericești să pună problema Canonului pare greu de crezut. Un reputat cercetător biblic vorbește despre această posibilitate ca despre o „pură speculație”. Marcion a înlăturat în mare parte ceea ce era deja canonic în Biserică, „ronțăind” (ca să folosim termenul lui Tertulian) dintr-o materie deja existentă. Nu Marcion a stabilit Canonul. Istoria acestuia îl reține într-o notă de subsol exclusiv din pricina îndrăznelii uluitoare de a fi căutat să-l invalideze. Răgetul șoarecelui își găsește, iată, ecoul acolo unde Marcion nu și-ar fi putut închipui niciodată: în literatura de consum a unui roman precum Codul lui da Vinci, care lansează bănuiala cum că la temelia Bibliei se află nici mai mult, nici mai puțin decât o adevărată conspirație canonică niceeană.

Canonul în Biblie

Canonul reprezintă o idee prin excelență biblică. Semnificația termenului biblie este aceea de „carte”, iar credința creștină se întemeiază tocmai pe cărți și documente scrise. Iată, așadar, în ce constă antiteza versiunii lui Brown dacă e să ne referim la istoria Bibliei – mișcarea creștină, încă de la primele ei generații, a afirmat răspicat natura biblică a acestei credințe. S-a crezut dintru început într-un canon scris, pornind de la Vechiul Testament; un Canon, mai presus de orice, în mod unic inspirat de Dumnezeu.

Un episcop retras, iată, cere eliminarea lui Dumnezeu din Biblie.

E grăitor faptul că, în excursul său critic la adresa creștinismului timpuriu, Codul lui da Vinci nu face aproape nicio trimitere la Vechiul Testament. Autorii Noului Testament s-au raportat la cel Vechi ca la o autoritate scrisă, divin inspirată, în măsură să le consfințească pe deplin cele mai scumpe convingeri. Isus și apostolii înșiși au luat ca reper Canonul Vechiului Testament pe care Marcion avea să-l conteste mai târziu. Isus spunea că misiunea vieții Sale este aceea de a împlini Vechiul Testament: „Să nu credeți că am venit să stric Legea sau Proorocii [El se referă, aici, la Scriptura Vechiului Testament]… ci să împlinesc.” (Matei 5:17).
Istoria Bisericii începe o dată cu o predică menită să lămurească Scriptura Vechiului Testament (Fapte 2). Petru, cel care a rostit-o în calitatea sa de primul între apostoli și împuternicit al lui Isus, vedea Vechiul Testament ca pe o lucrare inspirată de Duhul lui Dumnezeu și ca pe o confirmare a întregii învățături (2 Petru 1:19–21). Pavel, la porunca Hristosului Înviat, a făcut cunoscut lumii păgâne mesajul autentic creștin și a statornicit Scriptura „insuflată de Dumnezeu” a Vechiului Testament ca izvor cu deplină autoritate a tuturor învățăturilor Bisericii cu privire la sensul lui Isus (2 Timotei 3:16–17). Vechiul Testament a fost primit ca un cuvânt aparte, „canonic” inspirat, de la Dumnezeu Însuși. Luca, autorul cărții Faptelor, îi lăuda pe locuitorii unei așezări numite Berea pentru că verificaseră credibilitatea spuselor lui Pavel printr-o examinare scrupuloasă a Vechiului Testament (Fapte 17:11).
Noul Testament împlinește aceste Scripturi canonice premergătoare. Textele inspirate ale Vechiului Testament sunt citate în toate scrierile Noului Testament ca o dovadă a faptului că Noul desăvârșește Vechiul. Isus le-a arătat ucenicilor Săi că întreg Vechiul Testament se referă la El (Luca 24:27). Iar Pavel a consimțit: Hristos este țelul suprem sau împlinirea, sfârșitul Vechiului Testament (Romani 10:4). Drept urmare, înșiși autorii Noului Testament au afirmat că sunt cu deosebire îndreptățiți de Hristos să prezinte mărturii nemijlocite, inspirate de Dumnezeu, cu privire la mirabilele întâmplări ale vieții, morții și învierii Sale, mai cu seamă, ca încununare a Canonului.
Cu toate că Isus n-a scris niciun cuvânt, a avut grijă să lase în urmă oameni, pregătiți de El, apți să-i ducă mesajul mai departe. Pentru a-și scrie Evanghelia, Luca se bizuie pe relatările directe ale unor martori oculari (Luca 1:2); apostolul Petru afirmă despre sine că a fost unul dintre „cei care au văzut ei înșiși cu ochii lor” (2 Petru 1:16); apostolul Ioan spune că l-a „auzit, văzut și pipăit” pe Isus (1 Ioan 1:1); iar Pavel susține că a fost ultimul dintre cei care l-au văzut pe Domnul Înviat (1 Corinteni 15:8).
Apostolul Petru, la începutul celei dintâi epistole, declară răspicat că profeții Vechiului Testament au prezis în scrierile lor „patimile” și „slava” lui Isus cu veacuri înainte ca Isus să se fi întrupat. Chiar dacă proorocii vechimii poate să nu fi realizat pe deplin natura faptelor consemnate (cercetând, totuși, „ce vreme și ce împrejurări” se aveau în vedere), aceștia au căutat le să vestească, plini de credință, așa cum fuseseră inspirați de Duhul Sfânt, pe care, potrivit apostolului, îl trimisese „Duhul lui Hristos” (1 Petru 1:11–12).
E important să înțelegem că toate trimiterile biblice la „prooroci” și „proorocie” presupun, înainte de toate, faptul că Însuși Dumnezeu vorbea prin mijlocirea acestor oameni, dincolo de calitatea acestora, implicită, de a prevedea viitorul. De fapt, numeroase scrieri ale proorocilor nici nu reprezintă preziceri propriu-zise; ele vin, mai degrabă, în prelungirea mesajului divin. În cea de-a doua epistolă, Petru reafirmă că „nicio proorocie n-a fost adusă prin voia omului; ci oamenii au vorbit de la Dumnezeu, mânați de Duhul Sfânt” (2 Petru 1:21).

„Ritmul” lui Hristos și „Dansul” apostolilor

(Peter): Eu știu ce înseamnă a fi martor ocular.
Ați auzit o mulțime de lucruri despre celebrul John Lennon, însă eu am stat cu el în aceeași bancă timp de cinci ani. Obișnuiam amândoi să o ștergem englezește de la Liceul Quarrybank, în timpul orelor, ca să mergem după pește și cartofi prăjiți pe Penny Lane. Odată am aruncat manualele școlare pe geamul de la etajul doi al școlii și l-am „plantat” pe grădinarul școlii într-o groapă de toată frumusețea pe care tocmai o săpase și asupra căreia era aplecat. De asemenea, am cântat mult împreună. Poate că aș fi devenit unul dintre beatleși, dacă părinții mi-ar fi dat voie să umblu prin cluburi. (În treacăt fie spus, nu am niciun regret.)
Îmi amintesc cât de impresionați am fost John și cu mine când am auzit prima dată „Rock Around the Clock”, de Bill Halley și Comets. Rock and Roll-ul ne-a schimbat viețile, chiar dacă lui John mai mult decât mie. Am mers mai departe, către o variațiune a aceleiași teme

— Am scris o lucrare de doctorat în filosofie despre „piatra” („rock”) lui Hristos și „rolul” („role”) apostolilor.

Am stat cu John Lennon în aceeași bancă timp de cinci ani.

Chiar l-am cunoscut pe John Lennon. Am fost unul dintre martorii săi oculari.
Biblia abundă în mărturii oculare de natură să confirme profețiile scrise. Aceasta este piatra pe care a făgăduit Hristos să-și zidească Biserica (Matei 16:18). Isus le spunea apostolilor, care, trăindu-i alături, l-au privit, l-au auzit și l-au atins: „Cine vă ascultă pe voi, pe Mine Mă ascultă” (Luca 10:16) Fuseseră învestiți, cu alte cuvinte, drept purtătorii Săi de cuvânt. Iar „piatra” e departe de a fi rămas doar o metaforă. Petru a fost cel care a mărturisit pentru Isus, Fiul divin (Matei 16:16). Când Petru a exclamat că Isus este Hristosul, Isus i-a arătat că „Tatăl din ceruri” îi descoperise acest fapt (versetul 17). Nu e cu putință o definiție mai limpede a revelației divine, mai cu seamă câtă vreme izvorăște din însăși gura lui Isus. „Ritmul” acesteia avea, mai târziu, să ilumineze „dansul” apostolilor în misiunea lor de întruchipare a credinței.
Tot Isus spunea că tot ce vor lega ori dezlega apostolii pe pământ va fi legat ori dezlegat în ceruri (Matei 16:19). Apostolilor le-au fost încredințate cheile autorității pentru calea ce se deschide spre Împărăția cerurilor. Ceea ce nu înseamnă că Petru șade la „poarta Raiului”, după cum închipuie atâtea snoave și povești, cu o legătură de chei la brâu. „Cheia” dată apostolilor a fost misiunea de a le vesti oamenilor Evanghelia ca pe un mijloc al mântuirii. Pavel folosea o imagine diferită, însă complementară. Apostolii, spunea el, sunt temelia Bisericii (Efeseni 2:20). Nu există altă temelie decât cea care a fost pusă în Isus Hristos (1 Corinteni 3:11). Apostolii și proorocii pun această temelie vorbindu-le oamenilor și propovăduind, însă nu mai puțin scriind și îndemnând generațiile viitoare „să păzească lucrul ce le-a fost încredințat” (1 Timotei 6:20; vezi, de asemenea, 2 Timotei 1:12-14).
Mărturia lui Pavel - redactată, să ne amintim, conform opiniei celor mai mulți cercetători, la jumătatea secolului întâi - stabilește o legătură directă între cuvântul lui Isus și apostolul Petru, denunțând, astfel, eroarea supoziției emise de Leigh Teabing: „...nu lui Petru i-a dat Isus povățuiri despre fondarea Bisericii Creștine, ci Mariei Magdalena.” (248). Iată-ne din nou în prezența unei „facțiuni”.
Sunt și alte rațiuni pentru a fi convinși că Biserica se raporta la un canon. încă de la început:
•  „cuvintele acestei profeții” (Apocalipsa 1:3) au fost citite în cadrul slujbei publice, alături de textele Vechiului Testament și astfel posedă o autoritate canonică în biserici (Coloseni 4:16);
•  Petru se referea la scrierile lui Pavel ca la niște „Scripturi” (2 Petru 3:16);
•  Despre Evanghelia lui Luca, Pavel vorbește ca despre o „Scriptură” (1 Timotei 5:18; vezi de asemenea Luca 10:7);
•  Pavel folosea cuvântul kanon („regulă”) atunci când se referea la învățăturile fundamentale ale apostolilor, care trebuiau urmate și ascultate (Galateni 6:16).

SCRISUL ÎN OGLINDĂ

Încă de la început, scrisul lui da Vinci a fost caracterizat de așa- numita „scriere în oglindă”, cu alte cuvinte, scria literele de la dreapta la stânga. Umplea mai întâi paginile din dreapta ale carnetului său de însemnări, iar mai apoi pe cele din stânga. Nu numai că scria de la dreapta la stânga, dar și literele erau, de asemenea, inversate.
Da Vinci nu făcea acest lucru în scopul de a ascunde vreo informație și nici nu era un gest menit să inducă în eroare sau să înșele. Se pare că marele renascentist avea o formă de dislexie sau o anumită afecțiune a percepției.

Scrierile următoarei generații de credincioși aveau să confirme acest mod de a înțelege Noul Testament în caracterul său de Scriptură. Ignațiu din Antiohia (35–107 d.Hr.), Policarp (69–115 d.Hr.), Epistola lui Barnaba (120 d.Hr.) și Clement al II-lea (140 d.Hr.) s-au referit cu toții la diverse cărți [ale Noului Testament], numindu-le „Scripturi”. Potrivit unui cercetător olandez, până și Evanghelia gnostică a adevărului (140–150 d.Hr., neîndoielnic cunoscută la Roma pe vremea când propovăduia Marcion) citează un corpus de cărți exemplare „cvasiidentic cu așa-numitul canon de mai târziu al Bisericii”. Ceea ce înseamnă că un corpus scris al Scripturii trebuie să fi existat înaintea oricăror evanghelii gnostice, câtă vreme una dintre cele mai timpurii asemenea „evanghelii secrete” s-a văzut nevoită să confirme Canonul ortodox tocmai în tentativa de a redefini credința creștină. „Înainte ca aceste cărți ale Noului Testament să poată fi folosite… în Evanghelia adevărului”, adaugă cercetătorul mai sus amintit, „autoritatea lor fusese de multă vreme stabilită… toate aceste lucruri s-au petrecut înainte de condamnarea lui Marcion.” Este cu neputință să se fi dezvoltat concomitent două versiuni ale creștinismului, după cum sugerează Codul lui da Vinci. Ar însemna ca Biserica să se fi născut într-o totală confuzie, lipsită de reperul unui mesaj limpede, apt să schimbe fața lumii. Logica bunului simț îndeamnă să concedem că a existat, mai întâi, o ortodoxie (dreaptă credință) originară, coagulată prin prezența unor texte scrise, larg acceptate, datorate primei generații de credincioși. Abia după aceea se poate vorbi despre o versiune deviantă, legitimată prin propriul set de scrieri.
A existat un canon scris încă dintru începutul credinței creștine. Biserica timpurie dispunea, în fapt, de Canonul premergător al Vechiului Testament. Iar pe măsură ce Noul Testament avea să fie redactat, a existat conștiința clară a faptului că acest demers desăvârșește Canonul – împlinirea Vechiului Testament. Noul Testament urma să fie transmis generației următoare tocmai pe această cale.

Canonul Noului Testament nu este nici pe departe născocirea lui Constantin în secolul al IV-lea.

Canonul Noului Testament nu este nici pe departe născocirea lui Constantin în secolul al IV-lea. El reprezintă, de la început, o dimensiune esențială a învățăturii lui Isus și a apostolilor Săi. De-a lungul secolului întâi, Canonul se prezenta sub o formă organică, funcționând în afara unor declarații oficiale ale Bisericii. Însă caracterul ortodox al celor douăzeci și șapte de cărți fusese, în principiu, instituit. Creștinismul și Biblia sunt inseparabile. Dacă Biblia este, cu adevărat, Cuvântul lui Dumnezeu, după cum se pretinde, atunci creștinii dedicați acestui Dumnezeu mizează totul pe cartea ei. S-a afirmat: „Nu Biserica a creat Canonul: Canonul a creat Biserica.” Altfel spus, Cuvântul lui Dumnezeu din afară, dezvăluit în momentele cheie ale istoriei prin intermediul reprezentanților Săi aleși, este cel în temeiul căruia s-a născut poporul lui Dumnezeu. În secolul al IV-lea, Biserica n-a făcut decât să publice, spre limpezire, ceea ce se crezuse întotdeauna a fi adevărat.

O unanimitate surprinzătoare

Cine n-a jucat măcar o dată „telefonul fără fir”? Cel care începe îi șoptește iute în ureche vecinului său ceva precum: „Fratele meu are trei dinți mari în față.” Mesajul se transmite, din om în om, până se închide cercul, atunci când ultimul dintre participanții la joc va exclama triumfător cum că: „Fac telemea părinții lui Morcoveață.” „Mesajul” Bisericii s-a dovedit mult mai dificil de păstrat decât în cazul telefonului fără fir.
După cum observam, în prima zi din istoria Bisericii, Evanghelia avea să fie propovăduită aproape tuturor neamurilor – în propriile lor limbi (Fapte 2:1–11). Iar vestea s-a răspândit numaidecât. Biserica a început să crească numeric și geografic într-un ritm fenomenal. Apostolii s-au răspândit în cele patru zări – Pavel a călătorit în Orientul Mijlociu și, apoi, în Europa; Ioan a plecat în Asia Mică; Matei a rămas în Palestina; iar Toma s-a îndreptat, probabil, spre India. Lista continuă.
În vreme ce Noul Testament promovează fără doar și poate unitatea Bisericii timpurii, cu trecerea timpului, pe măsura răspândirii acesteia pe întreg cuprinsul lumii cunoscute, se înțelege că nu toată lumea a avut acces imediat la toate cărțile din alcătuirea Canonului așa cum s-a înfățișat el la începuturi ori la momentul stabilirii lui finale. Biserica timpurie fusese întemeiată în cele mai diverse regiuni, despărțite de distanțe care erau străbătute în luni întregi, fiind deseori obligată să se ferească din calea persecuțiilor. Nu se putea recurge, firește, la faxuri, telefoane, internet, televiziune sau radio. În condițiile în care Canonul n-ar fi fost hotărât încă de la începutul istoriei bisericești, n-ar fi avut cum să supraviețuiască într-o structură atât de uimitor unitară.
Nu sunt cu nimic surprinzătoare diferențele minore în modul de înțelegere a Canonului. Surprinzătoare este, mai curând, unanimitatea de opinie în ce-l privește. Logistica stabilirii și menținerii unei asemenea liste de cărți exemplare depășește orice închipuire. Ele trebuie să fi fost subsumate aceluiași corpus la începuturile Bisericii. După aceea ar fi fost prea târziu.

200 d.Hr.

N-a existat nicio îndoială în privința celei mai însemnate părți a Noului Testament. Se putea vorbi, până la 200 d.Hr., despre două categorii de cărți:

Cărțile acceptate pretutindeni și întotdeauna.
Acestui grup i-au aparținut cele patru Evanghelii, epistolele pauline și cartea Faptelor. Ele reprezintă patru cincimi din ansamblul Noului Testament, fiind primite fără ezitare de întreaga Biserică. Cele patru Evanghelii – Matei, Marcu, Luca și Ioan – au avut dintotdeauna un statut aparte în Biserică datorită calității lor de relatări nemijlocite, oculare, ale vieții lui Isus.

•  O listă canonică, denumită Fragmentul Muratorian, este datată în a doua jumătate a secolului al doilea, întrucât Marcion este menționat ca și contemporan al autorului. Cu excepția Epistolei către Evrei, Iacov și 1 și 2 Petru, aceasta include referiri la toate cărțile Noului Testament (inclusiv la cele patru Evanghelii, care apar nominal sau implicit).
•  Cele patru Evanghelii reprezintă un caz interesant. Un manuscris cunoscut sub numele de P45 și datat în jurul anului 200 d.Hr. conține toate cele patru Evanghelii laolaltă. Fragmentele grecești ale Evangheliei lui Matei de la Colegiul Magdelen reprezintă o scriere timpurie în care se regăsesc doar cele patru Evanghelii biblice. Un savant susține că această culegere de texte provine din prima jumătate a secolului al II-lea. Altul, fundamentându-și argumentarea pe forma veche a scrisului, o datează în primul secol. În orice caz, unele teorii consistente predatează cu mult cele patru Evanghelii spre deosebire de ceea ce afirmaseră anterior numeroși cercetători.
•  Un cercetător german crede că titlurile, „Evanghelia după Marcu, după Matei” și așa mai departe, au fost adăugate în momentul în care acestea au fost terminate și circulau împreună, „între anii 69 și 100”. Raționamentul său este că dacă scribii ar fi adăugat titlurile mai târziu (în secolul al II-lea sau al III-lea), nu s-ar găsi nicio explicație pentru surprinzătorul fapt că în o mie de manuscrise grecești ale Evangheliilor toate au aceleași titluri.

Cărțile puse încă sub semnul întrebării în anumite regiuni
Ne referim, aici, la 1 și 2 Petru; 1, 2 și 3 Ioan; Iuda; Apocalipsa; Iacov; Evrei. În pofida respectului pe care îl manifestau anumite biserici față de aceste scrieri, ele n-au fost universal acceptate pe parcursul secolului al II-lea, într-o perioadă când se comunica anevoie. Diferențele regionale se cuvin, în mod firesc, atribuite mai degrabă particularităților tradiționale și desincronizării decât unui presupus refuz de a recunoaște Canonul unificat. Treptat, o dată cu aprofundarea acestei ultime cincimi, cărțile respective aveau să fie, la rândul lor, acceptate.

Între 200 d.Hr. Și 400 d.Hr.

Până la 200 d.Hr., 1 Petru și 1 Ioan au fost, în general, acceptate; Evrei fusese acceptată de Biserica răsăriteană, dar nu și de cea apuseană. Origen accepta 2 Petru, Iacov, Iuda și Evrei, însă avea îndoieli cu privire la 2 și 3 Ioan.
După convertirea lui Constantin la creștinism și instituirea acestei credințe ca religie oficială a imperiului, teama de persecuții a dispărut. Biserica beneficia acum de sprijin imperial, având căderea să convoace sinoade ecumenice menite să limpezească unele principii doctrinare și să combată mișcările eretice. Aceste sinoade au clarificat, totodată, și convingerile Bisericii referitoare la Noul Testament. În jurul anului 350 d.Hr. S-au emis primele decrete universale ale Bisericii cu privire la Canon. Sinodul de la Laodiceea din 350 a recunoscut toate cărțile Noului Testament, mai puțin Apocalipsa.
În jurul anului 400 d.Hr., sinoadele ecumenice de la Hippo Regius și de la Cartagina au adoptat poziția recomandată de Atanasie, confirmată în 417, atunci când Pelagiu avea să vorbească despre cele douăzeci și șapte de cărți ale Noului Testament ca scrieri canonice acceptate de întreaga Biserică.

Cărțile apocrife

S-au făcut cunoscute, în această perioadă, trei genuri de cărți apocrife, respectiv cărți de proveniență discutabilă:

1. Scrieri ale părinților apostolici și postapostolici (sfârșitul secolului I și secolul al II-lea)
2. Literatură de consum (populară) (secolele al II-lea și al III-lea)
3. Cărți eretice, mai cu seamă de factură gnostică (din secolul al II-lea până în secolul al IV-lea)

Scrierile așa-numiților părinți apostolici
Vreme de ani întregi, scrierile părinților postapostolici, apartenenți ai generației posterioare epocii nou-testamentare, și-au găsit un loc de cinste pe rafturile unor biblioteci ale bisericilor locale, percepute fiind, chiar, în anumite cazuri, drept canonice. Cărțile înseși nu reclamă autoritate apostolică, și nici nu au forța teologică a cărților din Noul Testament. Singurele scrieri postapostolice de certă valoare teologică sunt epistolele lui Ignațiu, episcopul Antiohiei. Însă perioada lui Ignațiu este ulterioară cărților Noului Testament, pe care, de altfel, și l-a asumat el însuși nedezmințit drept autoritate canonică.
Teologia lui Ignațiu (care sublinia rolul central al fiecărui episcop local) a fost, într-adevăr, pe placul Bisericii în secolul al II-lea și al III-lea. Însă Biserica n-a încercat niciodată să confere acestor scrieri un caracter canonic – întrucât hotărâse să recunoască drept canonice exclusiv cărțile redactate de martorii nemijlociți ai evenimentelor.

Literatura de consum
„Telenovelele” teologice ale Bisericii postapostolice (secolul al II-lea și al III-lea) n-au fost nicicând luate în considerare pentru a fi se atribui un eventual statut canonic. Își găseau, între acestea, locul unele bucăți savuroase precum Evanghelia lui Nicodim, Faptele lui Pilat, Protoevanghelia lui Iacov ori Evanghelia copilăriei după Toma. Literatura de masă conținea speculații dintre cele mai neverosimile cu privire la Isus. Aflăm, de pildă, că, în pruncie, obișnuind să se joace alături de prietenii Săi pe malul unui râu, făcea turte de noroi pe care, atunci când le arunca în aer, se prefăceau numaidecât în păsări și-și luau zborul.

Literatura eretică, mai cu seamă textele gnostice
Codul lui da Vinci numește aceste cărți „evanghelii secrete”. Ele n-au fost niciodată considerate canonice, întrucât Biserica știa foarte bine cât de departe se situa perspectiva acestora în raport cu mesajul cărților canonice. Codul lui da Vinci sugerează că Biserica nu ar fi fost onestă în metoda ei de selecție. Romanul pune următoarele cuvinte în gura lui Teabing: „Mai bine de optzeci de evanghelii au fost scrise și, totuși, numai câteva dintre ele – cele ale lui Luca, Marcu, Matei și Ioan – au fost incluse în Noul Testament.” (247).
Niciuna dintre cărțile apartenențe vreuneia dintre categoriile menționate mai sus nu concordă profilului canonic. Kurt Aland, cercetător al religiei antice, afirma: „Nicio scriere păstrată din perioada timpurie a Bisericii, în afara Noului Testament, nu-și justifică în vreun fel includerea în canon.”

Au fost relatările originale confiscate și arse?

Excentricul Teabing, presupus a fi un strălucit expert în domeniu, afirmă: „Constantin a comandat și a finanțat scrierea unei noi Biblii, din care a eliminat acele evanghelii ce aminteau de caracterul Lui uman și le-a îmbogățit pe celelalte, care îi accentuau caracterul divin. Astfel, primele evanghelii au fost interzise, adunate de pretutindeni și arse.” (251)
Nu există nicio mărturie potrivit căreia textul Evangheliilor originale ar fi fost „îmbogățit” în secolul al IV-lea. Zeci și zeci de copii ale acestor Evanghelii circulau deja în secolul al II-lea, consfințind textul transmis până în cel de al IV-lea. N-ar fi fost nicidecum posibil ca textele să fi suferit, în tot acest răstimp, modificări. Nimeni nu avea autoritatea de a strânge la un loc până la ultimul exemplar din cel mai îndepărtat colț al imperiului (în secolul al IV-lea, când numărul acestora ajunsese de ordinul sutelor sau, poate, chiar al miilor) pentru a face schimbările necesare.
Ficțiune mai… fictivă nici că se poate. Ca să nu mai vorbim de atacul nedemn orchestrat la adresa mesajului creștin.

Nimeni nu avea autoritatea de a strânge la un loc până la ultimul exemplar din cel mai îndepărtat colț al imperiului pentru a face schimbările necesare.

Unii dintre cititorii noștri vor fi socotind că a venit vremea să fim trași de urechi: „Ușurel! Nu e decât o poveste.” Să ne oprim, însă, asupra unor reacții tipice lansate pe internet:

•  „Codul lui da Vinci prezintă fapte și teorii incitante, noi și veridice care contravin unor concluzii general acceptate în lume.”
•  Sau, din partea unui profesor: „Această carte va naște în mintea voastră întrebări privitoare la caracterul așa-zis indiscutabil al creștinismului, precum a fost el cunoscut vreme de sute de ani.”

Poveste ori nu, oamenii pretind date concrete.
Biserica a stabilit Canonul doar în sensul identificării publice a acelor cărți care fundamentaseră, încă de la început, credința oamenilor prin caracterul lor intrinsec canonic. În secolul al IV-lea nici nu s-au redactat cărți canonice, nici nu s-au îmbogățit unele texte. Kurt Aland, unul dintre editorii celei mai frecvent folosite versiuni grecești a Noului Testament, observă, o dată în plus: „[Canonul] n-a fost impus de la vârf, fie că vorbim despre episcopi ori despre sinoade, pentru a fi ulterior acceptat de comunități… Nu instituția Bisericii a creat canonul; ea n-a făcut decât să accepte canonul deja creat.” Când persecuțiile creștinilor au încetat, iar imperiul s-a văzut scutit de tulburări, conducătorii bisericilor de pe tot întinsul acestuia au avut, în sfârșit, prilejul de a se întâlni. Ceea ce n-a slujit ticluirii unei noi Biblii, ci limpezirii unitare a unor fapte care se dovediseră adevărate de la bun început.
Canonicitatea avea să fie stabilită în virtutea unor întrebări foarte simple:

1. Care dintre cele câteva scrieri asupra cărora mai planează îndoiala este în acord cu sistemul de învățături prezente în nucleul de cărți deja unanim acceptate drept canonice? Acest sistem de doctrine include Vechiul Testament, care ne arată că Dumnezeu este Creatorul transcendent și Răscumpărătorul. Include, de asemenea, istoria lui Isus: nașterea, moartea și învierea Sa.
2. În calitate de mărturii despre Isus, care din cărțile aflate în discuție provin din comunitatea creștină cea mai veche, redactate fiind de apostoli și de colaboratorii acestora?
3. Au aceste scrieri aceeași „aură de adevăr” și pecetea inspirației Sfântului Duh, asemeni celorlalte? Această întrebare poate părea subiectivă, însă ea a reprezentat nu atât o încercare de a impune o scriere ca fiind „inspirată”, cât de a recunoaște cărțile care se impuneau de la sine, prin inspirația prezentă în ele, printre lucrările canonice în viața Bisericii. Mai mult chiar, este o problemă de credință faptul că Sfântul Duh de la Dumnezeu i-ar fi călăuzit în încercarea lor de a discerne ceea ce a fost inspirat tot de El - dacă Dumnezeu a inspirat Cuvântul Său, El îl va și proteja, totodată.

Hotarul dintre fapt și ficțiune

Riscăm, astăzi, în numele receptivității și al toleranței spirituale, să sfârșim prin a deveni adepții iraționalului și ai contradictoriului – n-am putea spune, oare, pe bună dreptate, că aceasta este „oarba ignoranță” în legătură cu care ar trebui să ne avertizeze Codul lui da Vinci? Probabil acesta este și motivul pentru care unii se simt atrași mai curând de scrierile gnostice – cu toate ambiguitățile și incoerențele lor – în pofida mesajului întemeietor, consecvent, pe deplin coerent și originar al Noului Testament autentic.
Istoria Bibliei este limpede ca lumina zilei. Ortodoxia (dreapta credință) a supraviețuit vremurilor de restriște, gâlcevilor, persecuțiilor neînduplecate, găsindu-și mereu sprijin în propovăduirea temerară, în neprihănire, în martiriu și puterea Evangheliei de a înnoi viețile oamenilor. Codul lui da Vinci, ca și majoritatea cercetărilor pe care se bizuie, caută să impună o altă versiune a istoriei – o istorie a neîncrederii. Vorbind despre filmul său, The Passion of the Christ, Mel Gibson, faimosul cineast de la Hollywood, avea dreptate să spună: „Problema criticilor care dau de pământ cu mine nu sunt, de fapt, eu însumi. Dacă au o problemă, ea se referă la cele patru Evanghelii.” Problema oamenilor cu mesajul Bibliei este cea care îi îndeamnă să reinterpreteze ori să rescrie istoria.
În noua versiune a istoriei prezentată de Brown, episcopi avizi de putere preiau strategic, în scopuri politice, frâiele Bisericii și scornesc o Biblie după chipul propriilor lor opțiuni teologice. Istoria Canonului, pe de altă parte, nu îngăduie o asemenea denaturare a faptelor. Noul Testament a rămas neîntrerupt, de la origini, în ciuda unor variații minore, Canonul / Piatra pe care a făgăduit Isus să-și zidească Biserica – o Biserică nedezmințit încredințată de adevărul unei Evanghelii „care a fost dată sfinților” (Iuda 1:3) la un anume moment al istoriei, atunci când Dumnezeu a vorbit pentru veșnicie și o dată pentru totdeauna prin Fiul Său (Evrei 1:1–2).
Iată vestea cea bună a lucrării lui Dumnezeu la răspântia vieții celor ce se crezuseră pierduți în păcat. Ortodoxia urmează o linie dreaptă de la Isus, în anii ’30, trecând prin scrierile lui Pavel și ale celorlalți apostoli, în a doua jumătate a celui de-al II-lea secol, până la decretele finale ale sinoadelor ecumenice din secolul al V-lea, străduindu-se mereu să păstreze adevărul în matca lui originară și irepetabilă.
Codul lui da Vinci alege o structură ficțională pentru a-și face cunoscut mesajul. Părând că îndeamnă la o viguroasă căutare, cu orice preț, a adevărului, obiectivul indiscutabil al romanului este acela de a pune în umbră una dintre trăsăturile fundamentale ale credinței creștine – convingerea că mesajul originar al Evangheliei, consfințit prin Biblie, este însuși Cuvântul inspirat, unic, al lui Dumnezeu, fără de care nu există liman.

O dată cu Biblia, în menirea ei de Cuvânt al lui Dumnezeu și unică făgăduință a mântuirii, dispare în neant o altă dimensiune a Arcului.


Capitolul 7


Să fie, oare, adevărat că „mai bine de optzeci de evanghelii au fost scrise și, totuși, numai câteva dintre ele… au fost incluse în Noul Testament”, restul fiind tăgăduite de Biserică și, apoi, distruse? (247)

Să fie, oare, adevărat că aceste evanghelii, descoperite între manuscrisele unei străvechi biblioteci copte lângă Nag Hammadi, Egipt, în 1945 „scot la iveală crasele discrepante și adăugiri ulterioare” ale Bibliei moderne? (251)

Să fie, oare, adevărat că aceste suluri sunt „cele mai vechi documente ale creștinătății”? (263)

Să fie, oare, adevărat că „Biserica acelor începuturi l-a confiscat [propriu-zis] pe Isus, [îndepărtându-l de primii Săi adepți], deturnându-i mesajul [uman] (…), învăluindu-l într-o aură impenetrabilă de divinitate”? (250)

Să fie, oare, adevărat că indivizii cu aspirații profund spirituale îl pot găsi în „evangheliile secrete” pe autenticul Isus? (251)



Mitul reciclat al gnosticismului, ca reper contemporan al aspirațiilor spirituale, aneantizează încă o dimensiune esențială a Arcului Divin.

Între evangheliile gnostice și evangheliile noului testament

[Manuscrisele] scot la iveală crasele discrepanțe și adăugiri ulterioare, confirmând fără dubiu că Biblia modernă a fost alcătuită și „corectată” de oameni care urmăreau un țel politic clar – promovarea caracterului divin al lui Isus Hristos și exploatarea în interes propriu a influenței sale. (251)



„N-am nimic împotrivă să folosești camera noastră, Jen. Credeam doar că am fost amândouă de acord că ne vom consulta înainte de a plănui ceva mai deosebit, cum e acuma.” Nu mai departe de ieri seară, Carrie fusese nevoită să iasă din cameră pentru câteva ore, când Jen venise cu noua ei prietenă.
„Da, da’ de data asta e vorba despre ceva foarte important.”
„Ce fel de «surpriză» va fi?” Nu știa niciodată la ce să se aștepte de la Jen.
„Săptămâna viitoare va fi o ședință interactivă, Carrie. Ajunge cu discuția pe marginea spiritualității despre care scrie Brown. Haide să o experimentăm. Haide să experimentăm pe cont propriu plenitudinea lui Dumnezeu.”
„Adică, Dumnezeul din Biblie?” Carrie încă nu deschise cartea pe care Evan o lăsase pe masă la întâlnirea din seara precedentă.
„Carrie, nu ți-ai dat încă seama? Nu există niciun «Dumnezeu din Biblie». Acesta este o invenție a unor oameni, ca reacție la amenințarea pe care adevărul o reprezenta pentru ei. Adevăratul dumnezeu nu este o nu știu ce creatură masculină însetată de sânge. Păcatul nu s-a născut din cauza unei femei care a mâncat un măr. Destul am fost manipulați de Biblie. Acum știm cum să ajungem la dumnezeu de unii singuri, fără ajutorul vreunei biserici, sau a vreunui preot, sau a vreunei cărți anacronice care ne spune ce putem și ce nu putem face. Săptămâna viitoare, vom experimenta acest lucru noi înșine, chiar în camera asta.”
Carrie se întreba încă ce fel de ședință interactivă pusese la cale Jen, în timp ce se îndrepta către cursul Femeile în literatură. Se înscrisese la acest curs fiindcă dorea să cunoască personaje feminine care depășesc statutul unui element de varietate, lipsit de personalitate, pe lângă arătosul protagonist masculin.
„Astăzi”, spuse profesoara Gibson, „ne vom opri asupra unei cărți foarte noi și în același timp foarte vechi.” Această aparentă contradicție îi atrase atenția lui Carrie. „Aceste texte străvechi sunt contemporane cu Noul Testament – Din nou același lucru, își spuse Carrie. Biblia. De ce apare mereu în discuție? – „însă nu s-a știut despre existența lor până în 1945. Aceste douăzeci și două de cărți, sau suluri, au fost descoperite în apropierea satului egiptean Nag Hammadi. O bibliotecă – scrieri care nu reflectă gândirea unui singur om.
Aceste texte înfățișează o imagine a femeii fundamental diferită față de cea zugrăvită în Biblie. Firește, personajele principale se regăsesc și aici – Isus, discipolii Săi și Maria Magdalena. Însă rolurile sunt distribuite foarte diferit față de ceea ce am citit noi înainte. În special în ce o privește pe Maria. Maria, despre care Biserica susține că a fost prostituată, era, în realitate, soția lui Isus.”
Carrie se uită cu atenție, să vadă dacă profesoara ei nu făcea pe nebuna. De multe ori, se întâmpla ca Gibson să spună un lucru total deplasat doar pentru a verifica dacă studenții sunt atenți la ea. De data aceasta, Carrie își dădu seama că nu glumește.
Gibson continuă să vorbească despre sulurile descoperite la Nag Hammadi și despre cum reușiseră arheologii să le dateze. Vorbi despre cultura și obiceiurile epocii respective și despre vâlva pe care au provocat-o aceste texte. Încheie: „Poate de aceea cineva s-a și gândit să le ascundă – astfel încât bărbații care conduceau noul cult creștin să nu le găsească și să le distrugă.”
„Am avut noroc că, totuși, le-a găsit cineva”, spuse Michelle, din spate.
„Ai dreptate, Michelle. Și, din moment ce le avem, trebuie să ne bucurăm de ele.” Gibson le propuse, în continuare, suficiente activități „plăcute” încât să le țină pe Carrie și pe colegele ei ocupate vreme de mai multe ore. Aveau de citit din Evanghelia lui Filip și Evanghelia Mariei, iar apoi de redactat o lucrare în care să facă o comparație între Maria din Biblie și Maria din textele de la Nag Hammadi.
„Cred că veți începe să dobândiți o imagine mult mai clară despre modul în care pot fi portretizate femeile în literatură atunci când nu intervin creștinii”, spuse Gibson la sfârșitul orei.



Și dacă aceste texte conțin, după cum se spune, adevăruri zguduitoare, redescoperite acum, cu toate că asupra lor s-a păstrat vreme îndelungată tăcerea?
Să fie, oare, adevărat că „mai bine de optzeci de evanghelii au fost scrise și, totuși, numai câteva dintre ele… au fost incluse în Noul Testament”, restul fiind tăgăduite de Biserică și, apoi, distruse? (247) Să fie, oare, adevărat că aceste evanghelii, descoperite între manuscrisele unei străvechi biblioteci copte lângă Nag Hammadi, Egipt, în 1945 „scot la iveală crasele discrepanțe și adăugiri ulterioare” ale Bibliei moderne? (251)
Să fie, oare, adevărat că aceste suluri sunt „cele mai vechi documente ale creștinătății”? (263)
Să fie, oare, adevărat că „Biserica acelor începuturi l-a confiscat [propriu-zis] pe Isus, [îndepărtându-l de primii Săi adepți], deturnându-i mesajul [uman] (…), învăluindu-l într-o aură impenetrabilă de divinitate”? (250)
Să fie, oare, adevărat că indivizii cu aspirații profund spirituale îl pot găsi în „evangheliile secrete” pe autenticul Isus? (251)

Totul este cât se poate de adevărat, câtă vreme îi dăm crezare liniștitor de chipeșului și inteligentului Robert Langdon, profesor de simbolistică religioasă la Harvard, care – dat în urmărire alături de curajoasa, talentata și atractiva sa complice, Sophie Neveu – se află într-o permanentă căutare a adevărului, oriunde s-ar afla acesta.
(Peter): Cunosc un corespondent în realitate al lui Robert Langdon. În timp ce frecventam mediul cercetătorilor din cadrul seminarului de la Harvard, am remarcat-o pe frumoasa și strălucita Elaine Pagels. Pe atunci, avea douăzeci și patru de ani și era o stea în plină ascensiune, numărându-se printre cei o mână de savanți privilegiați să facă parte dintr-un grup ce studia textele gnostice de la Nag Hammadi, pe care încă nimeni altcineva nu le văzuse încă.
Pagels este acum profesor „Harrington Spear Paine” de religie la Universitatea Princeton și a avut parte în viață și de cer senin, dar și de momente tragice. A devenit un savant de talie mondială, însă și-a pierdut soțul într-un accident pe munte și copilul în urma unei boli. Scrie în mod deschis despre aceste pierderi și despre căutările sale spirituale.
Cartea ei, The Gnostic Gospels, publicată pe când Pagels avea treizeci și cinci de ani, a devenit imediat un succes de piață. Aproape de una singură, a luat textele pierdute de la Nag Hammadi, poate adevăratul protagonist al romanului Codul lui da Vinci, și le-a coborât din turnul de fildeș în stradă. Scriind cu „talentul unui romancier”, după cum spunea un recenzent, a adus la viață ereziile gnostice și le-a dat o înfățișare atractivă. A prezentat gnosticismul (o religie a autocunoașterii și a unei experiențe profund spirituale) ca o altă față a creștinismului timpuriu – aceeași poveste, spusă din altă perspectivă. Pentru ea, „creștinii” gnostici sunt victime uitate și eroi ai unui război de clasă purtat de episcopii care dețineau puterea politică.
O întreagă generație de cercetători s-a dedicat studiului celor cincizeci și două de suluri copte, dintre care doar cinci sunt numite „evanghelii”, având să propună o traducere în limba engleză a acestora în 1977. A fost prilejul pornind de la care o mână de cercetători radicali – extremiști, ar spune unii – ai Noului Testament asociați îndeobște grupului cunoscut sub numele de Seminarul Isus au încercat pe toate căile să creeze premisele unei „lovituri de palat”. Pe parcursul unei singure generații, aceștia au folosit manuscrisele pentru:

•  a-l redefini pe Isus,
•  a rescrie originile credinței creștine,
•  a rescrie istoria timpurie a Bisericii,
•  a redefini conținutul Canonului și
•  a reinterpreta în ansamblu credința creștină ca pe o versiune particulară a spiritualității „gnostice”.

O mână de cercetători radicali ai Noului Testament au încercat pe toate căile să creeze premisele unei „lovituri de palat”.

Feminismul religios radical a descoperit, la rândul său, în aceste texte demult pierdute un filon prețios apt să inspire o recreare a realității după chipul și asemănarea „sacrului feminin”. Președinta Întrunirii Femeilor Prezbiteriene din 1997 s-a dezis în mod ceremonial de Biblie, cerându-le celor 5.300 de participante să mediteze asupra noilor revelații – jurnalele feminine și „noile” evanghelii, întrucât cele patru Evanghelii și Biblia vădiseră dintotdeauna o tendință firească spre punerea în valoare a bărbaților.
Fondatorul Seminarului Isus a jurat să aducă la cunoștința maselor „noua știință”. Ceea ce s-a și întâmplat o dată cu publicarea Codului lui da Vinci. Mulți se întreabă, astăzi, prin urmare, dacă aceste „evanghelii secrete” nu sunt cumva cele mai vechi și mai autentice expresii ale creștinismului originar.

Să fie, oare, adevărat? Să fi fost, vreme de secole, într-o asemenea măsură amăgiți încât să fim dispuși a ne lepăda de credința într-un vis, pesemne, spulberat? S-ar cuveni, acum, ca legământul nostru de loialitate să aibă în vedere noua versiune a lui Isus? Pentru a da un răspuns acestor întrebări de crucială importanță, va trebui să ne oprim, mai întâi, asupra câtorva aspecte de fond ale problemei:

1. Care este vechimea acestor manuscrise?
2. Ce învățături conțin ele?
3. Prin ce sunt atât de ispititoare aceste idei?

Fondatorul Seminarului Isus a jurat să aducă la cunoștința maselor „noua știință”.

Care este vechimea manuscriselor copte?

Există anumiți cercetători cu autoritate, astăzi, care afirmă că una dintre aceste „evanghelii secrete”, Evanghelia lui Toma, este a doua ca vechime între scrierile creștine păstrate, precedându-le pe cele ale lui Matei, Marcu, Luca și Ioan. Totuși, cercetătorii care au inițiat studiul acestor documente au părut să nu fie de aceeași opinie. Unul dintre specialiștii în problema Evangheliei lui Toma spunea, în 1961: „Caracterul acesteia [al Evangheliei lui Toma] comportă distincții atât de evidente în raport cu cele patru Evanghelii canonice încât orice paralelă s-ar dovedi neavenită.”

Ce argumente invocă, așadar, acești cercetători de dată recentă în sprijinul înnoitoarei lor teze? Ei se revendică, în mod straniu, de la un anume document amintit în Codul lui da Vinci, respectiv așa-numitul manuscris „Q”. Dezvoltarea acestui subiect presupune o serie de dificultăți, iar informațiile privitoare la el se pierd într-o obscuritate care ne-ar îndemna, mai degrabă, să-l ocolim. Cercetătorii, însă, au decis să redefinească, pe baza documentului „Q”, tot ceea ce ține de creștinism, așa încât vom cere, totuși, îngăduința cititorilor noștri de a ne fi alături în tentativa de limpezire, pe cât posibil, a acestui aspect.
Cercetătorii, așadar, au constatat că anumite porțiuni însemnate din Evangheliile lui Matei și a lui Luca sunt identice. Au izolat, prin urmare, acest material comun, punând în paranteză restul. Ceea ce au observat a fost că secțiunile în cauză nu conțin nicio referire la moartea și învierea lui Isus. „Aha”, s-au gândit ei. „Asta înseamnă că atât Matei, cât și Luca trebuie să fi folosit un document aparte, al cărui conținut le-a slujit drept sursă comună.”
Nu s-a descoperit până astăzi un asemenea manuscris. Nimeni nu știe dacă el există. Presupunându-i, însă, existența, cercetătorii l-au denumit „Q”, susținând, totodată, că fusese redactat înainte de Matei ori, bunăoară, Luca. De fapt, au spus ei, „Q” trebuie să fi fost cea mai timpurie scriere creștină. Iar în temeiul acestor versete izolate și reunite într-o carte ipotetic de sine stătătoare, cercetătorii au imaginat o nouă ipostază a lui Isus, avansând, pe de altă parte, ideea că primii adepți ai lui Isus folosiseră cartea atribuindu-i statutul de unică scriptură, refuzând să creadă în caracterul „de mai târziu” al lui Isus pe care ni-l relevă Evangheliile biblice. Și întrucât Evanghelia lui Toma este similară, în natura sa, cărții „Q” (unde nu se face, de pildă, referire la moarte și la înviere), la rândul ei trebuie să fie una dintre cele mai timpurii cărți referitoare la Isus și adevăratul mijloc de a înțelege cine este El.

Unde se află „Q”?

Se cuvin lămurite, aici, două aspecte majore. Întâi de toate, nimeni n-a ajuns vreodată să vadă acest manuscris „Q”. El rămâne o simplă presupoziție a cercetătorilor. N-a fost dezgropat niciun sul „Q” de sub nisipurile Egiptului… și de niciunde altundeva.

Documentul „Q” a rămas, până astăzi, nedescoperit.

Dacă tot am adus vorba despre Egipt, să ne imaginăm o clipă monumentalitatea marilor piramide construite cu 4.500 de ani în urmă. Să zicem că ne-ar veni ideea să o întoarcem pe una dintre ele cu vârful în jos, sprijinindu-i colosala masă pe o biată lespede. Fără îndoială că s-ar nărui numaidecât sub propria-i greutate. Același lucru se petrece când ni se propune să credem în documentul „Q” și în Evanghelia lui Toma. Întreg edificiul, vechi de două mii de ani, al credinței creștine a fost întors cu susul în jos, pretinzându-se că are să-și mențină precarul echilibru în temeiul unui document ipotetic a cărui existență n-a fost nicicând confirmată!
În al doilea rând, eventuala mărturie a documentului „Q” n-ar folosi, oricum, la nimic. Suprapunerea textelor din Matei și Luca are o explicație cât se poate de simplă: scriindu-și Evanghelia, Luca a preluat din Evanghelia lui Matei unele fragmente redactate de acesta ca martor nemijlocit al anumitor evenimente.

Cui îi aparține întâietatea?

Niciun alt sul excavat o dată cu Evanghelia lui Toma n-a fost datat atât de timpuriu. Se pare că n-a fost cu putință; altminteri vreunul dintre cercetătorii taberei gnostice ar fi știut să profite de ocazie. Argumentul timpuriu al unui Isus „gnostic” stă în picioare sau cade în măsura în care se confirmă autenticitatea Evangheliei lui Toma. Toate cărțile Noului Testament pot fi, în mod plauzibil, datate anterior anului 70 d.Hr. Cea mai timpurie datare probabilă a sulurilor de la Nag Hammadi se poate face undeva în jurul anului 150 d.Hr. Sau mai târziu, într-o perioadă când gnosticismul, ca sistem, începea să se impună. Aceeași datare este recunoscută în cazul Evangheliei lui Filip, unde Isus apare sărutând-o pe Maria Magdalena, precum și cu referire la Evanghelia Mariei, unde se afirmă rolul de căpătâi pe care l-ar fi avut Maria Magdalena. Codul lui da Vinci se inspiră, privitor la mitul Sfântului Graal, în parte și din aceste două evanghelii, afirmând că aceste scrieri sunt, la rândul lor, anterioare Evangheliilor din alcătuirea Noului Testament de astăzi.

EVANGHELIILE GNOSTICE

În decembrie, 1945, lângă orașul egiptean Nag Hammadi, un țăran a dat peste mai multe suluri și texte vechi. Textele, datate în secolul IV, conțin poeme, mituri, idei mistice și ceea ce savanții numesc „evangheliile secrete”.
Aceste evanghelii secrete includ:
Evanghelia lui Toma
Evanghelia lui Filip
Evanghelia adevărului
Evanghelia către Egipteni
Apocalipsa după Petru
Apocalipsa după Pavel
Epistola lui Petru către Filip
Tunetul: Desăvârșirea Minții
Mărturia adevărului
În Mărturia adevărului citim scena din Grădina Raiului văzută din perspectiva șarpelui. Dumnezeu se dovedește a fi un bărbat gelos și furios, în timp ce șarpele reprezintă vocea înțelepciunii divine.

Am vorbit, în capitolul precedent, despre Marcion, cu „răgetul său de șoarece”. „Ronțăind” Evangheliile biblice și-a făcut, involuntar, un deserviciu întrucât avea să infirme, astfel, și datele timpurii ale textelor gnostice. Însuși Noul Testament dezvăluie faptul că au să apară „învățătorii mincinoși”, de orientare precumpănitor gnostică. Forme relative de gnosticism se făceau deja cunoscute la vremea când apostolul Petru scria despre „basmele meșteșugit alcătuite” (2 Petru 1:16 și urm.) menite să pună în primejdie credința creștină în revelația divină istorică.
Istoricii îl includ pe Marcion în categoria „protognosticilor” dat fiind că sistemul său nu era nici pe departe atât de complex pe cât aveau să fie cele din secolul al II-lea care au dat naștere genului de literatură descoperită la Nag Hammadi.
Asemenea cărți se găseau anevoie pe vremea lui Marcion. Acesta n-a făcut nicio trimitere la Evanghelia adevărului și pare straniu să nu fi citat Evanghelia lui Toma dacă ar fi să admitem că aceasta a fost evanghelia originară. Marcion și-ar fi putut întemeia întreg raționamentul pe această așa-zisă învățătură autentică a lui Isus, întrucât s-ar fi dovedit în deplină concordanță cu modul său de gândire.
Este cu neputință să se fi dezvoltat concomitent două versiuni ale creștinismului, după cum susține Codul lui da Vinci. La început, a fost mesajul creștin al lui Isus și al apostolilor Săi, adeverit prin intermediul unui corpus de texte scrise universal acceptate de credincioșii primei generații. Avea să se ivească, mai târziu, mesajul reacționar al ereziei gnostice, atestat prin propria sa culegere de texte.
Găina creștină – dacă ni se îngăduie o formulare plastică – a fost, așadar, înaintea oului gnostic.

Gnosticul este, totodată, liber să nu se supună legilor, întrucât nepriceputul de Iahve este cel care le-a izvodit.


Ce învățături conțin manuscrisele?

Creștinismul originar manifesta un mod cu totul aparte de înțelegere a adevărului religios pornind de la două repere esențiale:

1. Mai întâi, mărturia de la fața locului cu referire la excepționala intervenție a lui Dumnezeu în treburile omenești prin intermediul celor aleși pe cale divină pentru misiune. De exemplu, apostolul Petru susține că a văzut cu ochii săi trupești mărirea dumnezeiască a lui Isus, Fiul lui Dumnezeu, în momentul „schimbării la față” (2 Petru 1:16), când hainele i s-au făcut albe ca lumina (vezi, de asemenea, Matei 17:1–8; Marcu 9:2–8; Luca 9:28–36).
2. La această relatare de la fața locului a fost adăugată mărturia scrierilor inspirate aflate în Scriptura Vechiului Testament. Petru a scris: „Și [acum] avem cuvântul proorociei [Vechiul Testament] făcut și mai tare” (2 Petru 1:19).

Mitul gnostic

Miturile sunt istorisiri umane menite să releve asupra naturii spirituale a lumii. În acest sens, autorii evangheliilor gnostice s-au arătat interesați de o spiritualitate anistorică întrucât, potrivit gnosticilor, experiența spirituală constituie izvorul adevărului religios. Marcion, spre exemplu, propovăduia un „Dumnezeu străin”, superior Dumnezeului zugrăvit în Vechiul Testament. Să ne întrebăm, însă: cât de străină este, mai curând, această spiritualitate celei pe care ne-o propune Biblia?
Spațiul rezervat acestei cărți nu permite o aprofundare a discuției pe marginea subiectului, însă ajunge, deocamdată, să spunem că fie și numai conținutul acestor „evanghelii” secrete, presupus întemeietoare, pare de-a dreptul neverosimil. În ciuda anumitor „diferențe” și contradicții între „evangheliile secrete”, acestea împărtășesc aceeași orientare. Culegerea de cărți se instituie în mod suspect cu autoritatea unui canon gnostic din care au fost voit lăsate la o parte orice elemente de natură biblic-creștină. După cum se pare, episcopii creștini avizi de putere n-au fost singurii hotărâți să adopte o politică de discriminare împotriva concepțiilor așa-zis intolerabile.
Cea mai izbitoare trăsătură comună a celor cincizeci și două de texte găsite la Nag Hammadi o constituie refuzul de a acorda vreo valoare relatării creației din Geneza. Textele gnostice îl iau constant în răspăr pe Dumnezeul Creator ca pe un smintit orb.
Iahve este întâiul și cel mai influent între tiranii patriarhali. El este omologul „ceresc” al tuturor masculilor plini de sine care își închipuie că știu totul doar pentru că sunt bărbați.

Sunt texte scrise în disprețul tuturor făpturilor create și, mai cu seamă, al deosebirilor sexuale, al căsătoriei și al maternității.

Sunt texte scrise în disprețul tuturor făpturilor create și, mai cu seamă, al deosebirilor sexuale, al căsătoriei și al maternității. Adevăratul credincios trebuie să se emancipeze de sub aceste constrângeri pământești. Gnosticul este, totodată, liber să nu se supună legilor, întrucât nepriceputul de Iahve este cel care le-a izvodit. Potrivit acestei viziuni, păcatul nu mai există, căderea din Geneza 3 devine sinonimă eliberării, iar șarpele edenic grăiește vorbe de înțelepciune. Ipostaza gnostică a lui Isus aduce un mesaj similar – izbăvirea nu atât de păcate, cât de ignoranță. Noi nu știm cine suntem cu adevărat. Prin el, ajungem la gnosis: cunoașterea. Iar ceea ce trebuie să cunoaștem este faptul că suntem divini.

„Cel mai recent păgânism”

Să reprezinte acest mod de gândire o formă pur și simplu alternativă a unui creștinism valid, care ar fi fost, însă, în mod deliberat suprimată de bigoții obtuzi și obsedați de putere din secolul al IV-lea? Duncan Greenlees deține, iată, răspunsul la această întrebare. Greenlees este un gnostic modern de tradiție teosofică / ocultă nicidecum dispus să fie asociat în vreun fel cu creștinismul. Evaluarea pe care o face gnosticismului oferă o soluție pe cât de obiectivă, pe atât de surprinzătoare:

Gnosticismul este un sistem de cunoaștere empirică directă a lui Dumnezeu… Sufletul și universul;… în primele secole ale acestei ere, în sânul unui creștinism aflat în dezvoltare, a îmbrăcat forma credinței creștine, respingând, în același timp, convingerile cele mai definitorii ale acesteia. De aceea, formulările gnosticismului sunt în general creștine, în vreme ce spiritul său aparține celui mai recent păgânism din Vest [s.n.].

De unde irezistibila ispită a gnosticismului?

Întrucât aceste antice manuscrise gnostice se pronunță atât de vehement împotriva Bibliei, ele nu pot sugera, după cum confirmă Greenlees, o versiune alternativă creștinismului originar. Codul lui da Vinci ambiguizează acest fapt, însă o analiză riguroasă scoate în evidență două sisteme de gândire religioasă contradictorii – distingându-se prin ipostazele specifice ale celor doi „Dumnezei” antagonici văzuți de Marcion. Acesta, cel puțin, a fost onest: logica lui a urmat principiul non-contradicției – ori… / ori… Dacă unul este adevărat, celălalt este cu necesitate fals; două enunțuri contradictorii nu pot fi adevărate în același timp.
Cât de obiectivă este metoda de cercetare a unui personaj ficțional precum Langdon ori a unei cât se poate de reale Pagels? Cât substrat religios implică aceste demersuri? Să slujească oare aceste texte – manuscrisele antice, romanul modern despre care vorbim și studiile academice pro-gnostice contemporane – unei adeziuni religioase care depășește cu mult limitele simplei cercetări dedicate adevărului istoric?
Cartea lui Brown este, după cum se spune, „picătura care umple paharul”. O dată cu apariția Codului lui da Vinci, cărți de aceeași factură, precum este cea a lui Pagels pe marginea vechilor texte gnostice, își epuizează tirajul înainte ca editurile să poată tipări unul nou – din motive, însă, mult mai profunde decât succesul unui roman de acțiune.
Aceste scrieri gnostice au reapărut într-o perioadă de disoluție a mentalității patriarhale, a rigorii doctrinare, a canoanelor, a confesiunilor, a moralității sexuale clar definite, a instituțiilor ecleziastice și, în general, a autorității. Ce se prevede în locul acestora? Explorarea personală a adevărului spiritual, diversitatea, egalitarismul și emanciparea sexuală. Iar posibilitatea de a aduce în sprijinul cadrului spiritual pe care îl promovează noua eră o serie de vechi manuscrise „creștine” reprezintă, din punctul de vedere al multor postmoderni, un vis devenit realitate.

La răscruce de lumi

Pe cale să descifrăm Codul lui da Vinci, putem circumscrie, acum, realul motiv al enormei sale popularități. Succesul cărții se datorează modului, ce-i drept, captivant în care exprimă noua și emancipata concepție religioasă de natură să producă seisme în Occident.
Generația anilor ’60 avea să se ridice împotriva tuturor constrângerilor sexuale „represive” și să-și îndrepte privirile spre răsărit, căutându-și la Katmandu reperul spiritual. S-au întors, apoi, cu vestea cea bună: poți rămâne într-un orizont spiritual fără a renunța, pe de altă parte, la cele mai felurite activități sexuale.
Contravaloarea biletului de avion se poate, acum, foarte bine economisi. Nu e nevoie să refacem pelerinajul beatleșilor în Orient. Întreg Orientul, cu tot bagajul său de guru, spiritualități și yoga, s-a mutat în apus, creându-l pe „noul” creștin, sinteză a ceea ce au mai bun cele două lumi.

Petru, Pavel și Ioan au prevenit Biserica timpurie în legătură cu miturile amăgitoare în veșminte „creștine”.

Codul lui da Vinci se vrea, printre altele, o eficientă unealtă de propagandă religioasă. Cu prilejul unui interviu acordat postului ABC în cadrul emisiunii 20/20, Dan Brown vorbea despre „convertirea” sa la un nou mod de a concepe originile creștinismului. Afirma, totodată, că își asumă misiunea de a răspândi acest mesaj religios la nivelul întregii culturi tradiționale a Americii.
Pe cu totul alt plan, Elaine Pagels socotește că îi revine aceeași misiune. Fostă creștină evanghelică, Pagels spune astăzi că este „de-a dreptul încântată” să o cunoască pe conducătoarea bisericii gnostice din Palo Alto, California. într-o intervenție la postul național de radio, a recunoscut că o fascinează textele gnostice, mai cu seamă Tunetul: Desăvârșirea minții, unde se înalță laude unei personificări feminine a divinului care se identifică pe sine cu Isis, zeița egipteană.
Adoptând un stil narativ specific, atotcuprinzător, Tunetul arată: „Eu sunt desfrânata și sfânta… soția și fecioara… cunoașterea și neștiința… mireasa și mirele… buna-cuviință și nerușinarea.” Pagels și-a găsit recent un cămin spiritual în Biserica Odihnei Cerești din New York, organizație condusă de o „femeie-preot”, unde a găsit mediul propice pentru a se lepăda de gândirea potrivit căreia a fi creștin este „totuna cu a accepta un set de credințe” asemenea Crezului Apostolic. O altă preocupare a lui Pagels o reprezintă interferențele dintre creștinism și budism.
O misiune religioasă similară își asumă și anumiți cercetători ai Seminarului Isus care s-au străduit și au izbutit să se elibereze de sub povara ortodoxiei biblice.
Profetul Isaia s-a simțit îndemnat să-l avertizeze pe Israel cu privire la ispita de a face apropieri între credința biblică și alte religii. Petru, Pavel și Ioan au prevenit Biserica timpurie în legătură cu miturile amăgitoare în veșminte „creștine”. Iar astăzi, Biserica trebuie să-i facă atenți pe creștini la noile (și atât de vechile) mituri „meșteșugite” referitoare la natura lumii.
Orice mit veritabil este meșteșugit alcătuit, ca să împrumutăm expresia apostolului Petru. Nimic nu e simplu. Se impune, așadar, să abordăm cu luciditate această dezbatere în jurul adevărului. Biblia ne dezvăluie cum nu se poate mai limpede în ce constă uriașa diferență dintre următoarele două forme de cunoaștere religioasă:

•  Revelația, inspirată de Domnul transcendent, Creatorul și Izbăvitorul cerurilor și al pământului, pe de o parte, și
•  Miturile, pe de alta, de proveniență noninspirată, umană sau culturală.

Mitul reciclat al gnosticismului, ca reper contemporan al aspirațiilor spirituale, aneantizează încă o dimensiune esențială a Arcului Divin.


Capitolul 8


Să fie, oare, adevărat că sexul este „un act mistic, spiritual… [în care se poate regăsi] acea scânteie de divinitate pe care bărbatul o poate atinge numai prin uniunea cu sacrul feminin”? (330)

Să fie, oare, adevărat că „ritualul Hieros Gamos [mariajul sacru] nu e o perversiune… [ci] o ceremonie profund sacrosantă” săvârșită de Biserica timpurie? (329)

Să fie, oare, adevărat că androginia (contopirea caracterului masculin și al celui feminin într-o singură persoană) reprezintă un ideal îndreptățit al spiritualității creștine?

Să fie, oare, adevărat că orice formă de spiritualitate este pe deplin acceptabilă, așa precum deseori pare să sugereze Codul lui da Vinci?



Trufașa propunere a unei spiritualități telurice din Codul lui da Vinci aneantizează încă o porțiune a Arcului Divin.

Cunoașterea secretă

Moștenirea noastră antică și însăși fiziologia corpului uman ne sugerează că sexul e un lucru perfect natural – o cale spre împlinirea spirituală – și totuși religia modernă îl blamează, considerându-l rușinos, și ne învață să ne înăbușim dorințele sexuale ca fiind porniri diavolești. (330)



Carrie nu era din cale afară de pasionată, ca să nu spunem mai mult, de cursul de Biologie 101. Își amânase acest curs obligatoriu până în ultimul an, sperând că între timp această cerință se va schimba. Nu se schimbase, iar acum strângea din dinți și făcea cât mai puțin efort pentru a putea trece acest examen.
Ca și cum n-ar fi fost de ajuns, partenera ei de laborator fusese nevoită să mute pe marți seara proiectul la care lucrau împreună – exact când grupul de dezbatere pe tema Codul lui da Vinci, din care făcea parte Carrie, urma să se întâlnească. Jen, colega ei de cameră, promisese o surpriză pentru seara asta, iar Carrie trebuia să termine grabnic ora de laborator ca să poată ajunge măcar la jumătatea întâlnirii.
„Mă surprinzi, Carrie”, exclamă partenera ei de laborator, Becka. „Pari mult mai preocupată ca de obicei. Știu că urăști cursul de Bio, dar poți să arăți măcar puțin interes, cât să putem termina?” Proiectul din seara respectivă avea ca temă de studiu musculițele de oțet, separarea masculilor de femele.
„Scuză-mă. Becka. Trebuia să fiu în altă parte acum și mi-e gândul acolo.”
„Chef mare, ai? Marțea?”
„Nu, nu chef. Îmi pare rău – voi încerca să mă concentrez.”
Își lipi din nou ochii de microscop și mișcă lamela, numărând cu voce tare. Continuă astfel trei lamele la rând, apoi îi ceru Beckăi să preia ea numărătoarea. „Îmi dă dureri de cap”, spuse Carrie.
„Sincer, Carrie – îmi place de tine și așa mai departe, însă nu-mi ești de niciun folos în seara asta. De ce nu te duci tu la cheful tău și să mă lași pe mine să fac ce-i de făcut?” Becka era în anul al doilea pregătitor pentru facultatea de medicină și îi plăcea biologia tot atât de mult pe cât o detesta Carrie.
Carrie nu încercă să o corecteze pe colega ei privitor la chef. „Mulțumesc, Becka. Voi încerca să mă revanșez față de tine.” Își îngrămădi cărțile în rucsac și porni în grabă către dormitor. Apropiindu-se de camera ei, auzi niște sunete care semănau cu niște cântece. Nu, nu cântece. Erau mai degrabă incantații.
Carrie deschise ușa, urmând să aibă parte de o adevărată surpriză.
Cu toate că luminile erau stinse, o sursă nevăzută împrăștia umbre pe pereți. Erau nouă femei – nu, opt femei și Jay – așezate în cerc, cu fața spre interior. Carrie intră în cameră și închise încet ușa în urma ei. Jen vorbea.
„Marea Zeiță este prezentă între noi, în această seară. În persoană, pământească, tangibilă, reală. Este materială. Se află în mijlocul nostru sub forma trupurilor noastre. Îi invocăm numele.”
Celelalte femei din cerc rosteau nume pe rând.
„Isis!”
„Tara!”
„Eva!”
„Asera!”
„Maria!”
Jen își cuprinsese mijlocul cu mâinile. Ridică vocea: „Sacrul feminin locuiește în mine. Locuiește în pântecele meu, în ființa mea cea mai intimă.”
Carrie observă că în centrul cercului ardea o lumânare. În lumina ei văzu cum Jen își ridică tricoul cât să-și dezvelească un fel de semn pe burtă.
„Cercul este semnul sacrului feminin. Completitudine. Desăvârșire. Stăm într-un cerc pentru a o slăvi pe aceea care este sacră, aceea care trăiește înlăuntrul nostru. Noi suntem cercul. Desenați cercul sacru pe pântecele vostru.” Fiecare dintre participanți se folosiră, pe rând, de o carioca pentru a-și desena un cerc în jurul ombilicului.
Apoi, Jen își ridică mâinile deasupra capului și începu o incantație: „Maria! Madonna! Eva! Isis! Îți invocăm numele. Ești binevenită înăuntrul nostru. Te primim în plenitudinea ta ca să ne umpli, să ne împlinești. Noi suntem sacrul feminin!” Începu să danseze lent, într-un cerc tot mai larg. Ceilalți i se alăturară, legănându-se, dansând, invocând numele sacrului feminin, iar și iar. Jen deschise ochii și o văzu pe Carrie stând lângă ușă. Când Jen își întinse mâna înspre Carrie și începu să se îndrepte spre ea, aceasta se întoarse, căutând ușa, pe bâjbâite. O deschise și o luă la goană pe hol, în jos pe scări și apoi afară. Era deja aproape de cantină când își dădu seama că plouă.
(Peter): Citind Codul lui da Vinci, mi-am reamintit de săptămâna pe care am petrecut-o în Parlamentul Religiilor Lumii, la Chicago, în 1993. Opt mii de delegați se aflau acolo, reprezentând 125 de diferite religii. Am cântat „Sprijin brațele veșniciei”, fără, însă, ca acest cântec să arate ale cui sunt brațele. Mi-am vârât capul în întunericul din „camera pentru meditație” și am stat puțin să ascult sunetele stranii ale unor incantații.
M-am grăbit spre ieșire când conducătorii „seminarului” Frăției lui Isis au anunțat că urmau să intre în „a doua cameră”. Prima cameră fusese suficientă pentru mine. Aici, asistența se tânguia, ca posedată, proslăvind-o în extaz pe Zeiță. Singura spiritualitate pe care nu am întâlnit-o de-a lungul întregii săptămâni a fost cea a creștinismului biblic.
Să fie, oare, adevărat că sexul este „un act mistic, spiritual… [în care se poate regăsi] acea scânteie de divinitate pe care bărbatul o poate atinge numai prin uniunea cu sacrul feminin”? (330)
Să fie, oare, adevărat că „ritualul Hieros Gamos [mariajul sacru] nu e o perversiune… [ci] o ceremonie profund sacrosantă” săvârșită de Biserica timpurie? (329)
Să fie, oare, adevărat că androginia (contopirea caracterului masculin și al celui feminin într-o singură persoană) reprezintă un ideal îndreptățit al spiritualității creștine?
Să fie, oare, adevărat că orice formă de spiritualitate este pe deplin acceptabilă, așa precum deseori pare să sugereze Codul lui da Vinci?

„Ceremonia Sacrosantă”

Una dintre cele mai impresionante scene din Codul lui da Vinci se petrece, undeva la începutul primăverii, într-o Normandie bătută de vânturi. Sophie Neveu îl descoperă pe bunicul ei, Jacques Sauniere, luând parte la un ritual sexual secret care se desfășura în subsolul casei acestuia de la țară, unde un grup de adoratori mascați contemplă, cu legănări înainte și înapoi ale trupurilor, ceremonia. Bărbații sunt înveșmântați în negru, iar femeile în alb. Robert Langdon avea să-i explice, mai târziu, tulburatei Sophie că fusese martora unui ritual Hieros Gamos, „mariajul sacru”, și că acesta „nu avea legătură cu sexul, ci cu spiritualitatea… [acesta nefiind] o perversiune… [ci] o ceremonie profund sacrosantă” (329).
Scena cuprinde singura descriere mai detaliată a unei experiențe religioase din tot cuprinsul romanului. Astfel ilustrează Brown „sacrul feminin”.
Termenul sacru semnifică „aparte” sau „sfânt”; feminin, în acest context, reprezintă „spiritualitatea zeiței”, asupra căreia ne vom opri pe parcursul capitolului următor. Codul lui da Vinci explică motivul pentru care ritul mariajului sacru a avut parte de o soartă vitregă: „Credincioșii care înainte simțeau nevoia comuniunii cu corespondentul lor feminin pentru a deveni una cu Dumnezeu își reprimau acum impulsurile sexuale firești și se considerau lucrarea diavolului” (139), interzis fiind din pricina modului obtuz al Bisericii de a percepe lucrurile.

Feminin, în acest context, reprezintă „spiritualitatea zeiței”.

Evanghelia gnostică a lui Filip (de la care pornește Codul lui da Vinci atunci când afirmă că Isus și Maria Magdalena s-ar fi sărutat pe buze) scoate în evidență spiritualitatea „mariajului sacru”. Cercetând, la rândul nostru, Evanghelia lui Filip, suntem de acord cu afirmația lui Brown potrivit căreia „toate… ritualurile secrete menționate în această carte [Codul lui da Vinci] sunt reale” (9). Cel puțin în acest caz.
„Odaia nupțială” din Evanghelia lui Filip era rezervată inițierii secrete și intime a „bărbaților liberi și a fecioarelor” care purtau veșminte de „lumină curată” (un eufemism, probabil, pentru goliciunea spirituală și trupească). Conform unui bun cunoscător al gnosticismului din secolul al II-lea precum Irineu, ceremonia săvârșită în odaia nupțială era însoțită totodată de anumite incantații. Învățătorii creștini timpurii care fuseseră martori nemijlociți ai acestei activități aveau să o numească „împerechere promiscuă”. Și aici, Codul lui da Vinci descrie cu exactitate o spiritualitate consemnată de istorie care s-a pretins a fi autentic creștină. Misterele păgâne noncreștine implicau, la rândul lor, rituri de inițiere. Un ritual de această factură are loc în subsolul casei lui Jacques Sauniere, care „nu fusese creștin” (153). Cu toate acestea, Sauniere este unul dintre modelele de spiritualitate ale romanului.
Obiectivul ritualului este acela de a ajunge, prin orgasmul uniunii sexuale cu o femeie, la împlinirea spirituală și la gnoză, respectiv cunoașterea secretă a divinului (308). Codul lui da Vinci nu ne spune, însă, cum poate dobândi femeia această cunoaștere, întrucât ea nu este decât un „potir” în cadrul ritului (255), pe când bărbatul, pe fundalul incantațiilor, „putea atinge un moment de orgasm în care mintea i se golea de orice gând și atunci putea să-l vadă pe Dumnezeu” (328). Nu vorbim, aici, despre un cămin fericit și, astfel, despre relația familială în care sexul se vrea un mijloc de procreare. „Mariajul” lui Isus cu Maria Magdalena, în acest context, ar fi tocmai de o atare factură – o uniune, nicidecum familială, ci fizică de natură să înlesnească extaza spirituală. O asemenea definiție a uniunii comportă, vom vedea, implicații cutremurătoare.

Un Isus așa cum nu l-am cunoscut niciodată?

O dată ce bărbații dobândesc cunoaștere spirituală prin mijlocirea orgasmului ritual în relația sexuală cu femeia, se presupune, așadar, că Isus, în ipostaza Sa exclusiv umană pe care o zugrăvesc textele gnostice, a ajuns să-l cunoască pe Dumnezeu asemeni tuturor celorlalți masculi – atunci când mintea i s-a golit de orice gând în momentul orgasmului. Dacă așa au stat lucrurile, înseamnă că ne-am înșelat amarnic în privința celui care a întemeiat creștinismul. Înseamnă că n-a fost decât o versiune de secol întâi a capilor unor pseudoculte de astăzi care profită de femeile din jur pretinzând că săvârșesc un act spiritual.
Hipioții ar fi fost, probabil, bucuroși să-l adopte pe acest Isus ca model în sprijinul ideii de sex liber, extraconjugal. Ar fi, nu-i așa, un model cu mare trecere în rândurile unei asociații clocotind de testosteron precum MFC (masculii feroce din campus) în condițiile unor campanii publicitare organizate, spre exemplu, de organizații precum Părtășia Sexuală Universitară ori Cruciada Punctului Culminant. Studenții ar ajunge, astfel, să înțeleagă, în virtutea lămuririlor profesorale ale vreunui Robert Langdon, că sexul este „un act mistic, spiritual… [în care se poate regăsi] acea scânteie de divinitate pe care bărbatul o poate atinge numai prin uniunea cu sacrul feminin” (330). Fie-ne iertată amara ironie… dar nu încercăm decât să punem în lumină motivația îndoielnică a acestei variante de așa-zisă spiritualitate.
Rămâne Codul lui da Vinci un simplu roman „istoric” mai mult sau mai puțin interesant sau putem bănui că demersul de cercetare al tuturor acestor practici antice slujește, în fapt, unui obiectiv raportat la contemporaneitate? În ce ne privește, răspunsul este evident. Romanul aduce argumente în sprijinul unei străvechi forme de spiritualitate pe care secolul XXI caută să o recupereze.

Asistăm la ivirea unui nou curent de misticism [chiar și] în interiorul creștinismului.

(Peter): Cu un deceniu în urmă, am scris o carte (The Gnostic Empire Strikes Back), în care trasam paralele între gnosticism și spiritualitatea New Age.
Termenul de „New Age” s-a demonetizat, însă tipul de spiritualitate pe care acesta o desemna a intrat numaidecât în topurile religioase pe primul loc – grație unor cărți de genul Codului lui da Vinci.
Cineva spunea: „Nu avem de a face cu grupuri religioase marginale… ci cu un efort amplu susținut de a influența și de a impune o nouă organizare a societății… «o nouă lume ce crește din sâmburele celei vechi»”. Pământul se cutremură sub tălpile noastre. Așa cum afirma un autor romano-catolic: „Asistăm la o revoluție spirituală de o inimaginabilă magnitudine în întreaga lume… ivirea unui nou curent de misticism [chiar și] în interiorul creștinismului.”
Dar de ce se întâmplă acest lucru? Lăsând deoparte cinica bănuială la adresa motivației… se întâmplă fiindcă oamenii tânjesc cu adevărat după o primenire spirituală!

Mantra Postcreștină

Anunțându-și prezența într-un chat room dedicat romanului Codul lui da Vinci, un pastor tradițional spunea: „Am auzit că religia este vasul, însă spiritualitatea este nectarul sfânt care îl umple. Nectarul este cel care dă viață trăirii religioase.” Pentru Jacques Sauniere, prefacerea interioară are loc în condițiile unui delir spiritual. Mintea se golește de orice gând, iar controlul este preluat de senzații. Este ceea ce am numi, astăzi, „stare modificată de conștiență”. Orgasmul și incantația sunt cele care facilitează, printre altele, experiența extatică, irațională. Se recunosc și alte mijloace. Generația hippie, de exemplu, „călătorea” prin intermediul drogurilor, modalitate specifică deopotrivă gnosticilor antici și, în multe cazuri, ritualurilor amerindiene. Alte metode presupun percuția, fie că e vorba despre tobe, bețe, clopote sau gonguri, dansul ritmic, tehnicile de respirație și meditația profundă.

Un propovăduitor New Age contemporan afirmă: „Vrăjmașul meditației este însăși gândirea.”

Nu sunt puțini dintre aceia care pun, astăzi, un semn de egalitate între această experiență și starea „spirituală”. O anume disciplină academică, cunoscută sub denumirea de „psihologie transpersonală”, și-a asumat sarcina de a studia și promova aceste „tehnologii ale sacrului” în calitatea lor de curent salutar al viitorului nostru spiritual și de singură nădejde a planetei. După cum se pare, din ce în ce mai mulți contemporani ai noștri resimt îndemnul care i-a motivat, în secolul al II-lea, și pe gnosticii „creștini”. Cultura noastră postcreștină redescoperă spiritualitatea antică. Nu e de mirare că tot mai numeroși postmoderni, chiar și în cadrul Bisericii, insistă ca ideea creștină să se adapteze acestui model. La urma urmei, nu ne-am dat încă seama că o asemenea experiență le este comună tuturor religiilor? După cum afirma autorul unei lucrări referitoare la Isus: „Isus nu va deveni o figură de anvergură națională [în America] atâta vreme cât nu va putea fi disociat de creștinism.” Și în ce constă ispititoarea făgăduință? O dată conștientizat acest adevăr, unitatea globală spirituală va deveni, în sfârșit, realizabilă.

CINA CEA DE TAINĂ

Leonardo da Vinci și-a desăvârșit marea capodoperă, Cina cea de taină, în 1498. Fresca a început să se deterioreze aproape imediat după aceea. A fost repictată și restaurată de cel puțin șapte ori de la da Vinci până azi. Mulți o consideră ca o încununare a operei lui da Vinci, reunind tot ceea ce învățase el de-a lungul anilor în domeniul sculpturii, al luminii, al nuanței și al anatomiei umane. Rezultatul este o pictură despre Hristos și discipolii Săi, ale căror stări de spirit sunt zugrăvite într-o manieră nemaiîntâlnită la nici un artist de dinaintea lui. Da Vinci realizase nenumărate desene complexe ale fiecărei figuri și făcuse notații amănunțite în caietul său de însemnări despre poziția și gestica fiecărui discipol. („Altul vorbește la urechea celui de alături, iar celălalt, care îl ascultă, este întors spre el, aplecându-și urechea și ținând un cuțit într-o mână, iar în cealaltă o jumătate de felie de pâine tăiată.”)

Întâiul țel al extazului spiritual este abolirea rațiunii, o stare la care aspiră meditația hindusă și cea budistă, deseori prin repetarea unei „mantre”. Termenul mantra provine din două cuvinte sanscrite, man („a gândi”) și tra („a se elibera”). Într-o traducere aproximativă: „Cel mai bine îți merge atunci când nu gândești.” Iată o scuză bună pentru copiii care nu prea au chef să-și facă temele.
Hinduismul, așa-numita cale spre experiența mistică, cere să ne eliberăm de sub constrângerile intelectului ori să ne „ucidem gândurile”. Un propovăduitor New Age contemporan afirmă: „Vrăjmașul meditației este însăși gândirea.” Gnosticii antici promovau aceeași învățătură. Unul dintre manuscrisele gnostice îndeamnă la „pătrunderea pe tărâmul tăcerii, acolo unde nici rostirea, nici înțelegerea nu sunt de trebuință.” Într-un alt document gnostic, Isus le poruncește ucenicilor Săi: „Fiți plini de Duh, dar dezbărați de rațiune ori intelect (logos).”
Pentru ce această evadare dintre cadrele rațiunii? Răspunsul e simplu: pentru a dobândi cunoașterea aptă să dea vieții un nou făgaș (gnoza).

De ce surâde Mona Lisa?

Cititorul atent al Codului lui da Vinci va fi observat mențiunea termenului androgin. Cu prilejul ritualului sexual amintit, membrii cultului poartă „măști androgine” (327); Iahve este prezentat ca un nume antic conținând ideea unei „îmbinări androgine” În capodopera lui Leonardo da Vinci, Mona Lisa „surâde” (115). De ce? Pentru că Mona Lisa nu este decât o anagramă a numelor Amon și L’Isa (Isis), perechea androgină, așa încât tabloul înfățișează un chip, care nu e „nici bărbat, nici femeie… [ci] poartă în el un subtil mesaj de androginitate… o îmbinare a ambelor principii” (134). Mona Lisa surâde pentru că a dobândit gnoza.

Fiece formă de sexualitate își revendică, după caz, propria variantă de spiritualitate.

Această perspectivă asupra sexualității conferă, totodată, legitimitate homosexualității, după cum o indică și Codul lui da Vinci atunci când afirmă glorios identitatea homosexuală a lui da Vinci (133). Ba chiar îndreptățește, am putea spune, pansexualitatea – respectiv toate formele posibile de sexualitate. Cine poate tăgădui faptul că aceasta este orientarea manifestării sexuale în secolul al XXI-lea? Fiece formă de sexualitate își revendică, apoi, după caz, propria variantă de spiritualitate. Dacă orgasmul este calea regală de a-l cunoaște pe Dumnezeu, probabil că el nu trebuie să survină numaidecât în relația cu o femeie. Orice orgasm pare să fie, după cum văd lucrurile homosexualii și pansexualiștii, binevenit.

Coincidența contrariilor

Emanciparea sexuală nu devine singura urmare a unei asemenea spiritualități. Cu mult înainte de apariția Codului lui da Vinci, adepții gnosticismului aveau să fie „redați unității androgine” în odaia nupțială. Cu alte cuvinte, aveau să trăiască o experiență menită să le schimbe percepția de sine însuși. Iată prefacerea pe care o au în vedere toate aceste tehnici. Shirley MacLaine spunea că sensul ultim al vieții este acela de a cunoaște cine suntem cu adevărat – „androgini, un echilibru desăvârșit”. Ce știu Shirley MacLaine și Dan Brown în plus față de noi?
A-ți cunoaște natura deopotrivă masculină și feminină schimbă definitiv datele problemei potrivit acestei tradiții ezoterice. Reconstrucția sexualității depline cu care am fost divin înzestrați pare să fie, din perspectiva acestei spiritualități, primul punct pe ordinea de zi. Supunându-te transformării, realizezi, într-un limbaj specific gnostic, o „coincidență a contrariilor”. Asta înseamnă că, în starea irațională de conștiență modificată, toate distincțiile elementare ale vieții cotidiene – și nu doar cele sexuale – sfârșesc prin a se dovedi inoperante: „Paloșul și potirul. Îmbinate într-un simbol unic.” (467). Această concepție este evidențiată și în „pasiunea lui Sauniere pentru dualism… Totul în dublu exemplar… Masculin-feminin. Negru închis în alb.” (342).
Aceasta este profunda experiență gnostică a eliberării. În Tunetul: Desăvârșirea minții, poem reprezentativ, precum arătam, pentru spiritualitatea gnostică, cea care se identifică pe sine cu zeița egipteană Isis spune: „Eu sunt desfrânata și sfânta… soția și fecioara… Eu sunt cea prea înțeleaptă în Egipt (Isis)… Eu sunt neprihănita, iar rădăcina păcatului din mine crește… Eu sunt cea botezată cu Adevărul și fărădelegea.” Evanghelia adevărului (la care ne-am referit în capitolul 7) descrie această cunoaștere ca fiind absorbită în unitatea tuturor lucrurilor. Coincidența contrariilor presupune că toți cei astfel reunificați se ridică deasupra oricăror distincții, pe care le conștientizează acum în caracterul lor iluzoriu, de văl al mayei hinduse.
Fapt cu deosebire valabil, insistă ei, în ce privește distincția tradițional creștină între „bine” și „rău”.

„Eliberarea” de sub povara vinovăției

Starea gnostică de beatitudine spirituală nu se reduce la extazul mental ori la orgasmul fizic. Ea înlesnește totodată experiența superiorității, născând în forul lăuntric al subiectului sentimentul, de bună seamă primejdios, al unei nou dobândite puteri. Transgresând limitele gândirii, definițiile raționale date îndeobște binelui și răului își pierd sensul. Legile exterioare care stabilesc ceea ce este îngăduit sau nu sunt abrogate. Subiectul însuși devine judecătorul. Tot ceea ce ține de propriile decizii devine cu necesitate just și orice instinct se dovedește legitim.
Țelul suprem al experienței mistice de integrare absolută este limpede – tăgăduirea vinovăției. În cadrul acestui sistem, păcatul nu-și mai găsește locul. Conform opiniei lui Robert Langdon: „Nu Dumnezeu, ci omul… a fost cel care a creat conceptul de «păcat originar»” (255).
Undeva prin anii ’70, un „Isus” ocult, vădit asemănător celui propovăduit în evangheliile gnostice, i-ar fi revelat, chipurile, unei psihologe atee de origine evreiască o serie de mesaje care aveau să fie reunite și publicate în textul New Age sub titlul A Course în Miracles. Acest Isus spunea: „Să nu cădeți pradă jalnicei greșeli de a vă întoarce mereu privirile spre învechita și nemiloasa cruce… Sunteți chemați, mai presus de orice, să vă dăruiți cu toată străduința tăgăduirii vinovăției în orice chip.” Descinzând în lăuntru, noțiuni ca binele și răul, vinovăția și conștiința activă se văd spulberate. Oricine poate deveni, astfel, un mic demiurg al nihilismului!
Riscurile unei asemenea „eliberări” sunt evidente. Bruce Davis, membru al familiei Manson, astăzi creștin mărturisit, spunea că LSD-ul „accentua senzația de permisivitate… ceea ce fusese de neconceput devenea imaginabil, iar imaginabilul devenea realizabil.”

Spiritualitatea mistică paralizează mecanismul menit de Dumnezeu, în virtutea disconfortului moral, să declanșeze un semnal de alarmă cu privire la ceea ce poate fi mai rău în noi.

Prin asimilarea răului, spiritualitatea mistică induce euforia temporară, falsă, a izbăvirii virtuale și a dezvinovățirii. Însă, dacă e să fim lucizi, ea nu conduce decât la o paralizie a mecanismului menit de Dumnezeu, în virtutea disconfortului moral, să declanșeze un semnal de alarmă cu privire la ceea ce poate fi mai rău în noi.
Se poate ca Brown să nu fi întrezărit toate implicațiile mesajului său, însă Codul lui da Vinci este, fără îndoială, un instrument puternic și anume gândit de propagandă în sprijinul acestei perspective așa-zis spirituale.
Orice s-ar spune, afirmând că Biserica timpurie folosea „actul sexual ca o cale de comuniune cu Dumnezeu” (329), romanul merge, în mod cert, mult prea departe. Nu există niciun indiciu în Noul Testament, ale cărui cărți au fost datate foarte probabil înainte de 70 d.Hr, cum că o asemenea practică ar fi fost tolerată ori recunoscută – și, cu atât mai puțin, încurajată. Altfel stau lucrurile, firește, în privința textelor gnostice.
Să ne amintim (din capitolul 7) că niciun cercetător, de orice orientare, nu sugerează că Evanghelia lui Filip ar fi fost scrisă într-o perioadă premergătoare Noului Testament. Cea mai timpurie datare a acesteia se învârte în jurul anului 175 d.Hr. Traducătorul oficial al Evangheliei lui Filip descoperită la Nag Hammadi propune o datare în jurul anului 250 d.Hr. Evanghelia lui Filip nu reprezintă spiritualitatea lui Isus și a creștinismului timpuriu. Fie și numai mărturiile externe dovedesc cu prisosință că trebuie să fi fost o denaturare extremist gnostică atât a spiritualității, cât și a sexualității biblice. Nu „creștinii” gnostici au alcătuit Biserica originară – ei n-au căutat decât să transforme creștinismul într-una dintre religiile păgâne ale misterului atât de populare în antichitate.

Spiritualitatea creștină

Biblia nu menționează niciunde recursul credincioșilor lui Hristos la anumite ritualuri secrete și tehnici manipulative pentru a-și provoca stări modificate de conștiență. Spiritualitatea biblică se distinge net față de cea gnostică. Ea nu are nimic de a face cu odăile secrete, bătăile de tobă, dansul, drogurile sau tehnicile în măsură să inducă aceste stări. De fapt, porunca lui Isus a fost tocmai aceea de a nu „bolborosi aceleași vorbe ca păgânii” (Matei 6:7). Nu există aici ritualuri sau ceremonii secrete. Necredincioșii sunt, dimpotrivă, chemați să participe în mod deschis la celebrările Bisericii (1 Corinteni 14:22–25).
Singura excepție o reprezintă Cina cea de Taină, la care nu pot lua parte decât credincioșii. Dar până și în această împrejurare, a desăvârșitei comuniuni creștine, lucrurile nu s-au petrecut în subsolurile vreunei clădiri ascunse unde să se fi desfășurat cine știe ce activități sectare / oculte. Opțiunea spre deschidere a fost limpede formulată de Isus, care avea să spună: „Eu am vorbit lumii pe față; totdeauna am învățat pe norod în sinagogă și în Templu, unde se adună toți Iudeii, și n-am spus nimic în ascuns” (Ioan 18:20). El a fost cel care le-a poruncit ucenicilor să propovăduiască de pe acoperișurile caselor (Matei 10:27).
Rândul cu care se încheie Codul lui da Vinci propune o spiritualitate radical diferită, departe de orice versiune acceptabilă a creștinismului. Intrăm, cu acest prilej, într-o cu totul altă lume, pe cât de nouă, pe atât de antică. Robert Langdon, eroicul explorator al adevărului, e, în sfârșit, pe cale să descopere comoara mult căutată atunci când aude „vocea unei femei… înțelepciunea veacurilor trecute… care-i șoptea din adâncurile pământului” (476).
Să comparăm aceste ultime cuvinte cu modalitatea autentic creștină de a descoperi lumii o veste:

•  „prin arătarea adevărului” (2 Corinteni 4:2);
•  menită nicidecum celor de „neam aleși (1 Corinteni 1:26–31);
•  referitoare la evenimente care „nu s-au petrecut într-un colț” (Fapte 26:26);
•  în spiritul rugăciunii pe care au învățat-o ucenicii de la Isus – aducând laudă și cerând îndurarea, cu sfântă și rațională simplitate, Tatălui care este în Ceruri (Matei 6:9–13).

Trufașa propunere a unei spiritualități telurice din Codul lui da Vinci aneantizează încă o porțiune a Arcului Divin.


Capitolul 9


Să fie, oare, adevărat că simbolismul circular este atât de simplu și inofensiv pe cât pare? (364)

Să fie, oare, adevărat că Baphomet nu este decât un simbol nevătămător al virtuții pe care o reprezintă sexualitatea și, totodată, un cifru al înțelepciunii (336–340)?

Să fie, oare, adevărat că Satan derivă „din strădania Bisericii de a face din capul de berbec sau de țap al zeului fertilității un simbol al răului” menit să-i demonizeze pe adversarii săi? (336)

Să fie, oare, adevărat că „Biserica a lansat o acțiune de defăimare a zeităților păgâne, acuzându-le că folosesc simboluri demonice”? (49)



Simbolul marii Zeițe, asemenea tuturor celorlalte simboluri păgâne „precreștine” ținute la mare preț de Codul lui da Vinci, aneantizează o altă porțiune uriașă a Arcului Divin.

Bătălia simbolurilor

Puterea nou-creată [a preluat] simbolurile existente [le-a alterat] în timp, în încercarea de a le anula semnificația inițială. În lupta dintre simbolurile păgâne și cele creștine, primele au fost învinse. (49)



Carrie sosi înapoi în dormitor după ora două dimineața, fără să știe ce va găsi acolo. În cameră era întuneric și liniște. Nu se vedea niciun semn de pe urma adunării. Nimic, în afară de un panou pe perete cu un cerc mare în mijloc.
Jen era în patul ei, dormea. Carrie urcă în pat fără a se mai dezbrăca, își trase pătura peste cap, dorindu-și să se facă dimineață.
Amândouă întârziară la cursuri miercuri, prin urmare se făcu aproape ora zece când se trezi Carrie. O văzu pe Jen stând la măsuța lor curățând o portocală.
„’Neața, Carrie. Vrei o portocală? Niște pâine prăjită, poate?”
Carrie nu știu cum să reacționeze. Să pretindă, alături de Jen, că nimic neobișnuit nu se întâmplase în seara precedentă? „Ăăă, pâine prăjită, te rog.”
Jen puse două felii de pâine în prăjitor. „Presupun că îți pui întrebări în legătură cu seara trecută”, spuse ea. „Mi-aș fi dorit să fii prezentă de la început, când am explicat tot ce urma să facem.”
„A fost atât de straniu, atât de…”
„Atât de intens? De real? Carrie, experiența pe care erai pe punctul de a o trăi aseară a fost începutul celui mai frumos lucru din lume. Sacrul feminin.”
Pâinea săltă în prăjitor. Carrie, care între timp se dăduse jos din pat, o scoase din aparat și începu să ronțăie o felie.
„Ce legătură are cercul și incantația cu sacrul feminin?”
Jen împinse coaja de portocală într-o grămăjoară aranjată frumos în mijlocul mesei. „Ritualul sacrului feminin poate fi făcut în mai multe feluri. L-am considerat pe acesta cel mai potrivit pentru cei care poate că nu au mai avut parte de experiențe similare în cadrul slujbelor din cadrul bisericii. Asta făceam aseară, știi. O slujbă de preamărire. Doar că îl preamăream pe adevăratul dumnezeu – bărbat și femeie – sub chipul sacrului feminin.”
„Adevăratul dumnezeu?”, răspunse Carrie cu îndoială.
„Da. Dumnezeu este o esență divină ce îmbină plenitudinea a tot ce este masculin și feminin, o esență de care se impregnează tot ce înseamnă viață. Pentru sacrul feminin fiecare om este bun prin natura sa, și nu se naște în păcat, așa cum îl înfățișează creștinii. Vedem interdependența noastră în natură și o prețuim pe Divina Mamă ca pe cea din care se naște totul. Vedem cum magia își face simțită prezența în lume, săvârșind miracole pe care nu le putem explica. Prețuim dezvoltarea individuală în spiritul unor valori pozitive și respectul de sine, fiind conștienți de însemnătatea fiecărui om în parte.
„Noi nu privim partea negativă a unui om ca pe un rău înnăscut, ci ca pe o «iarnă» a vieții, o parte a ciclului de cunoaștere. Prețuim ciclurile vieții, inclusiv moartea. Moartea, întocmai ca și viața, este o alegere personală. Sacrul feminin celebrează moartea, orice formă ar lua ea, ca pe următorul pas în cercul vieții.”
Cuvintele lui Jen avură un efect aproape hipnotic asupra lui Carrie. Avu nevoie de un timp, după ce Jen încetă să vorbească, până să-și regăsească vocea.
„Așadar, ați organizat o ceremonie de preamărire a sacrului feminin?”
„Uneori o facem sub forma asta”, spuse Jen, liniștită. „Vine în ajutorul noilor credincioși atunci când le prezentăm învățătura. Însă fiecare dintre noi trăim sacrul feminin în moduri diferite. Unii prin comuniunea cu natura, unii prin acte sexuale, alții prin stimulenți.”
„Adică droguri?”
„Dacă ajută, ajută. Însă nu există o cale mai sigură de a atinge experiența Zeiței. Trebuie să treci prin această experiență, pentru a descoperi ce ți se potrivește mai bine.”
Jen luă cojile de portocală și le aruncă în coșul de gunoi. „Trebuie să fug la curs. Ne vedem mai târziu.”
Carrie se așeză din nou pe pat. Reflecta la lucrurile pe care Jen tocmai i le spusese. Apoi se gândi la discuțiile ei cu Evan. Nu își putea scoate din minte cuvintele lui.
Trebuie să alegi. Cine spui tu că este Isus?
Căută sub saltea după ceea ce ascunsese acolo. Trebuia să fie încă acolo. O simți, o trase afară, apoi se tolăni pe pat și deschise Cartea pe care Evan o lăsase pentru cei din grup.
Nu mai ajunse la curs.



„Ei bine, prieteni, după cum știți, în această seară vom vorbi despre puterea simbolurilor…” (18). Iată cum își inaugurează Robert Langdon, la începutul romanului Codul lui da Vinci, conferința pe care fusese invitat să o susțină la Universitatea Americană din Paris.
Ei bine, prieteni, la orice oră veți fi citind această carte, vom scrie, la rândul nostru, despre puterea simbolurilor. Codul lui da Vinci recurge la o serie de simboluri extrem de sugestive pentru a-și pune în evidență misteriosul cod. Și nu e deloc întâmplător că unul dintre protagoniștii romanului urmează, încă din primul capitol, să țină o prelegere pe tema simbolismului păgân.

Însuși Leonardo da Vinci ar fi aparținut acestei obscure școli de gândire clădite pe venerarea zeiței.

Personajele principale sunt specializate într-un atare simbolism. Langdon este profesor de simbologie la Harvard și autorul unei cărți în lucru intitulate, provizoriu, Simbolurile sacrului feminin pierdut, care se referă la iconografia venerării zeiței, la fertilitate, Wicca și Isis. Se presupune că însuși Leonardo da Vinci ar fi aparținut acestei obscure școli de gândire (127), fiind un „avid cercetător al ocultului”. Jacques Sauniere „știa despre iconografia păgână mai multe decât oricine altcineva” (91) și nutrea o adevărată pasiune pentru „relicvele ce aminteau de fertilitate, de cultele zeiței, de Wicca și de sacrul feminin” (33).
Într-un anume sens, drama romanului se poate defini prin conflictul dintre simbolurile pe care le aduce în discuție. „În lupta dintre simbolurile păgâne și cele creștine”, spune Langdon, „primele au fost învinse.” (49). Ceea ce au pierdut păgânii este recuperat acum de nimeni altul decât Dan Brown. Bătălia reîncepe.

Să fie, oare, adevărat că simbolismul circular este atât de simplu și inofensiv pe cât pare? (364)
Să fie, oare, adevărat că Baphomet nu decât un simbol nevătămător al virtuții pe care o reprezintă sexualitatea și, totodată, un cifru al înțelepciunii (336–340)?
Să fie, oare, adevărat că Satan derivă „din strădania Bisericii de a face din capul de berbec sau de țap al zeului fertilității un simbol al răului” menit să-i demonizeze pe adversarii săi? (336)
Să fie, oare, adevărat că „Biserica a lansat o acțiune de defăimare a zeităților păgâne, acuzându-le că folosesc simboluri demonice”? (49)

Puterea Cercului

Nimic nu depășește în simplitate cercul, cu excepția dreptei, probabil. Cercul, însă, conține un univers de semnificații. Codul lui da Vinci aduce un elogiu soarelui (359) și vorbește despre „simplitatea structurii circulare” (364) folosite în actele ritualice (336).
Unii ar putea susține că o formă geometrică de o asemenea simplitate nu e cu nimic misterioasă și nu deține nicio putere!
Admițând că, în ce privește cercul, totul e într-atât de banal, inofensiv și lipsit de consecințe, cum se justifică fascinația comunităților păgâne de peste tot față de „puterea cercului”? Religia antică egipteană vedea în cerc atotcuprinderea soarelui, una dintre stihiile Naturii. Spiritualistul noncreștin american Ralph Waldo Emerson a scris până și un poem dedicat „Cercurilor”, închipuind în sine și în ceilalți o unică planetă „fără exterior, fără ziduri împrejmuitoare, fără circumferință”. În centrul unui astfel de univers ilimitat, circular, sinele tronează ca instanță supremă.
(Peter): Ajuns, cu un anumit prilej, în aeroportul ultramodern din Sydney, am observat imense fotografii de mărimea unui panou ale unor diverse celebrități australiene, sportivi și personalități. Una dintre ele era intitulată Visarea (The Dreaming) și îl înfățișa pe un aborigen gol dansând. „Visarea”, am aflat, denumește spiritualitatea aborigenă australiană. Ceea ce băștinașii numesc „visare” noi numim „stare modificată de conștiență”. Pentru a atinge această stare în timpul ritualului, oficianții aborigeni dansează în cerc, instituind „puterea cercului… un loc sacru [ce]… acumulează și polarizează energia… din care se ivește un [spirit] străbun.”
Emerson nu are exclusivitate asupra cercului, și nici aborigenii. Cercul este, printre altele, cel mai important simbol în religia Wicca, o tradiție spirituală care venerează Natura. În cadrul ritualului lor central, adepții Wicca instituie un „cerc sacru”, pentru a capta puterile universului naturii. „Cercul este spațiul sacru creat în jurul unui altar așezat fie într-o încăpere, fie în natură. Acesta delimitează spațiul ritualic, adună înăuntrul său energia pozitivă folosită în actul magick (sic) și îndepărtează forțele negative.”

„Puterea cercului” capătă chiar și forme politice. Global Renaissance Alliance este o grupare formată din oameni ai secolului XXI, sofisticați, activi în plan social, mulți dintre ei binecunoscuți pentru propaganda care o fac „Noii Spiritualități”. Această grupare este hotărâtă să aducă schimbări politice în America, pornind de la o spiritualitate foarte asemănătoare celei propuse în Codul lui da Vinci. Se poate vedea pe pagina lor de internet că și-au elaborat programul pe baza „anticului simbol arhetipal al cercului… care declanșează… energiile magice reprezentând unitatea, armonia, totalitatea”. Ei sunt încredințați că puterea cercului oferă umanității deschiderea către „originea ei divină”, astfel încât oamenii să poată trăi pe „o planetă cu adevărat iubitoare”. Originea divină nu este Dumnezeul din Biblie. Este însăși Natura. Membrii grupării au împrumutat din limbajul și credințele cultului Wicca ideea că cercul preface întreg pământul, ba chiar întreg universul, într-un „ținut sacru”.

Vă gândiți, probabil, că aici exagerăm un pic. Cât de mult trebuie să luăm în serios o asemenea grupare? În caz că aveți vreun dubiu privitor la caracterul păgân și religios al acestei viziuni „politice”, iată ce declară Alianța Renașterii Globale:

Cercul, în desfășurarea lui, este întruchiparea unei înțelepciuni străvechi, înțelepciunea feminină prezentă în Sophia și Maria, Demeter, Cybele și Isis; înțelepciunea telurică și mistică a părinților noștri tribali și a neamurilor noastre străbune.

Cercul este cel mai important simbol în religia Wicca, o tradiție spirituală care venerează Natura.

Politica se spiritualizează într-o manieră de neimaginat până acum! V-ați fi închipuit vreodată ca un candidat la președinția Statelor Unite să declare că intră în cursa pentru Biroul Oval „îngăduindu-i Zeiței păcii să îi încercuiască cu brațele sale pe copiii acestei țări și pe toți copiii lumii”? Fiți pregătiți să vă confruntați cu strategia geo-politică a zeiței.

Pentagrama „Divină, Magică”

Un bun roman de aventuri trebuie să pornească de la un cadavru. Așa se întâmplă și în cazul Codului lui da Vinci. Trupul neînsuflețit al lui Jacques Sauniere găsit pe pardoseala Luvrului vădește, însă, o particularitate. El se găsește în poziția Omului vitruvian al lui da Vinci, cu membrele și capul dispuse potrivit celor cinci colțuri ale unei pentagrame în interiorul unui cerc.
Pentagrama, le comunică Langdon studenților săi, „este una dintre cele mai puternice imagini… Simbolul este considerat, deopotrivă, magic și divin în numeroase culturi” (109). Reprezintă, totodată, unul dintre simbolurile precreștine privilegiate în Codul lui da Vinci, cu o vechime de „peste patru mii de ani înaintea lui Hristos” (46), fiind, afirmă Langdon, „în esență… un simbol religios păgân” (46).
Într-adevăr, pentagrama s-a dovedit importantă în majoritatea culturilor antice, între care cea latino-americană, cea indiană, cea chineză și cea egipteană. Arheologii au descoperit pentagrama scrijelită pe pereții peșterilor neolitice, precum și în desenele babiloniene, unde marchează traiectoria celestă a planetei Venus.
Pentagrama constituie un alt simbol preferat al wiccanilor și are semnificații deosebite în ritualul neopăgân. A fost, de asemenea, folosit ca simbol magic sau ocult de către pitagoreici, masoni, gnostici, cabaliști, vrăjitori și sataniști.

Așa cum asociem creștinismul cu simbolul crucii, iar iudaismul cu steaua lui David, pentagrama se asociază păgânismului.

Așa cum asociem creștinismul cu simbolul crucii, iar iudaismul cu steaua lui David, pentagrama, simbol al ritualurilor magice și al religiilor păgâne de pretutindeni, se asociază păgânismului. Ea n-a fost nicicând folosită în simbolistica de factură creștină.
Este neîndoielnic semnificativ faptul că, în Codul lui da Vinci, se contestă tocmai simbolul prin excelență atribuit creștinismului, crucea, văzută aici ca un semn al violenței și al torturii (158), căreia i se preferă „o cruce pașnică”, având patru brațe egale, „premergătoare creștinismului cu o mie cinci sute de ani” (158).
Cercul trasat uneori în jurul pentagramei reprezintă „spațiul sacru”, specific religiei păgâne. Este adesea folosit ca punct de focalizare, după cum se arată într-o pagină web wiccană, pentru „a trece dincolo de tărâmul formei fizice și al limitelor impuse prin cele cinci simțuri, pentru a explora infinitele posibilități pe care le deschide Universul”. Iată un exemplu al spiritualității descrise pe parcursul capitolului anterior.
Pentagrama apare, în anumite situații, circumscriind un cap de țap sau berbec, cunoscut sub numele de Baphomet. Cine este Baphomet?

Baphomet

În Codul lui da Vinci, Baphomet este o „divinitate păgână” (336) ingenuă, simbol al sexualității și anagramă a înțelepciunii, Sophia (337–340). El nu constituie un simbol pentru Satan, întrucât majoritatea păgânilor nu cred în existența acestuia.
Numeroase relatări privitoare la Baphomet provin din procesele intentate Templierilor sub acuzația că „i se închină”! Autorii secolului al XIX-lea se arătau convinși că Templierii sunt o organizație ocultă ai cărei membri îl venerează pe diavol, văzând în Baphomet un zeu al plăcerii și un simbol al nesupunerii față de Biserica creștină. Baphomet, ca divinitate încornorată a fertilității, are rădăcini evident precreștine. Cea mai cunoscută întruchipare a sa îl reprezintă așezat sub înfățișarea unui bărbat cu aripi, cap și copite de țap, sâni de femeie, o flacără arzându-i pe frunte și un falus sub vintre.
În secolul XX, ocultiștii germani au întemeiat secretul Ordo Templi Orientis (Ordinul Templier de Răsărit). Mai marele filialei britanice a fost numit ocultistul englez Aleister Crowley, care a hotărât să treacă sub numele magic de Baphomet. Simon Lavey stabilea, în anii ’60, drept simbol reprezentativ pentru actuala biserică satanică, figura cu cap de țap a lui Baphomet.
Integrat fie spiritualității wiccane adoratoare a naturii, fie cultului specific satanist, Baphomet rămâne un simbol al păgânismului fără nicio legătură cu Biblia. În ce-l privește pe Satan, mai cu seamă, wiccanii refuză participarea sataniștilor la ceremonii argumentând că Satan este o creație a creștinismului. Aceeași abordare o propune și Codul lui da Vinci.

Satan

Alăturându-se unor liberali religioși contemporani, Brown socotește că adevărata spiritualitate exclude ideea unei prezențe malefice ori diabolice în planul personal al existenței. El denunță „credința modernă într-un diavol încornorat, numit Satan” ca „strădanie a Bisericii de a face din capul de berbec sau de țap al zeului fertilității un simbol al răului” (336).
Elaine Pagels, celebră pentru cartea ei referitoare la evangheliile gnostice, este autoarea unei alte lucrări, The Origin of Satan, menită să ofere sprijin academic credinței wiccane în privința lui Satan. Pagels susține că Satan, sau diavolul ca ființă malefică, a fost impus prin intermediul Noului Testament și folosit pentru a afirma convingerile unui anume grup a cărui strategie a fost aceea de a-și demoniza adversarii.
Demersul de subminare a credinței biblice pe care și-l asumă Pagels desăvârșește efortul mai vechilor liberali care încercaseră doar să reinterpreteze mesajul Noului Testament. Perspectiva modernă afirmă că întreg Noul Testament relevă unilateral (și eronat) cu privire la Isus. Orientarea acesteia se identifică unui alt curent „autentic” de gândire, potrivnic Noului Testament și ostil ideii de adevăr divin inspirat. În virtutea acestui „adevăr” se propovăduiește o învățătură potrivit căreia lumea nu poate fi scindată între forțele binelui și cele ale răului.

Majoritatea păgânilor nu cred în existența lui Satan.

Pagels se situează ea însăși în descendența unei tradiții superioare care îi include pe gnostici, pe Francisc de Assisi și pe Martin Luther King.
Cercetătoarea se delimitează de cuvintele lui Isus, care le spunea vrăjmașilor Săi: „Voi aveți de tată pe diavolul” (Ioan 8:44), precum și de cele ale lui Pavel, care îi numea pe cei ce vesteau altă evanghelie „slujitori ai Satanei” (2 Corinteni 11:14–15).

După cum arată și Pavel, nu este nici o legătură între Hristos și Satan.

Codul lui da Vinci refuză să admită existența lui Satan, afirmând, totodată, că termenul eretic a fost creat de Biserică în epoca lui Constantin cu scopul de a-i demoniza pe adepții religiei promovate prin intermediul textelor gnostice (251). Codul lui da Vinci urmează aceleiași orientări pe care o adoptă Pagels, popularizând aceleași texte gnostice. „Imperiul gnostic” contraatacă, folosindu-și întreg arsenalul.
Și dacă atât Pagels, cât și Codul lui da Vinci se înșală, căzând pradă amăgitorului „tată al minciunilor”, care, precum notează C.S. Lewis în Screwtape Letters, e nespus de încântat să vadă că oamenii tăgăduiesc existența lui Satan? În ce ne privește, credem cu tărie în ceea ce propovăduiește Noul Testament: există, în univers, o forță hotărât malefică a cărei sursă este, neîndoielnic, de natură personală. O atare afirmație nu caută să-i pună într-o lumină obscur diabolică pe oameni, cât să-i prevină asupra faptului că pot deveni oricând victimele unor demoni reali în măsură să-i amăgească și să-și exercite asupra lor influențele nefaste. Nu noi suntem autorii Bibliei. Biblia este cea care ne reamintește că toate ființele umane sunt create după chipul și asemănarea lui Dumnezeu, ceea ce ne implică din principiu în confruntarea cosmică dintre bine și rău. Răul, desigur, rămâne un mister, însă el nu reprezintă un alt chip al lui Dumnezeu, Creatorul cel bun. După cum arată și Pavel, nicio legătură nu este între Hristos și Satan (2 Corinteni 6:15). Binele și răul nu au nimic în comun. Binele și răul nu pot fi rostogolite de-a valma între marginile unui cerc preafericit și atotcuprinzător. Creștinii sunt încredințați că răul presupune, în fapt, excluderea din prezența lui Dumnezeu – disocierea netă față de ceea ce înțelegem prin bine.

Zeița

Cercul atotcuprinzător își găsește cea mai limpede exprimare în simbolul Zeiței ori al „sacrului feminin” (255). Dovada? Societatea secretă, a cărei misiune este aceea de a proteja adevărul „adevărat” al creștinismului, nu e cu nimic creștină. Romanul însuși dă de înțeles că Stăreția Sionului este „un cult ce se închină unei zeițe păgâne” (127). Confreria își propune să înlăture răul săvârșit de „Constantin cel Mare și succesorii săi” în Biserică o dată cu propaganda care „devaloriza sacrul feminin și elimina pentru totdeauna divinitatea feminină din religia modernă” (138).

Zeița în trecut

Pretinzând, pe de-o parte, că dorește să păstreze un ton reținut, obiectiv și tolerant, Codul lui da Vinci nu pregetă, pe de alta, să acuze Biserica de faptul că ar fi „lansat o acțiune de defăimare a zeităților păgâne, acuzându-le că folosesc simboluri demonice” (49). Nimeni nu pare să ne lămurească, totuși, în ce constă această „defăimare” câtă vreme atacul instrumentat de Codul lui da Vinci la adresa Bisericii evită, pur și simplu, să aducă în discuție rațiunile teologice de la care pornește dezacordul creștinismului față de credințele păgâne. Cartea își trădează, totodată, propria aderență adânc religioasă la o spiritualitate păgână „precreștină” (47) (referindu-se, mai exact, la „originile reale” ale pentagramei), ale cărei vădite „semnificații religioase” și simboluri ar fi „divine” (47).
Admirația autorului pentru spiritualitatea păgână se evidențiază mai cu seamă prin locul privilegiat pe care îl acordă, în roman, Zeiței. Opțiunea nu e nicidecum întâmplătoare, întrucât Zeița reprezintă una dintre cele mai pregnante forțe în slujba prozelitismului păgân specific societății moderne. Numeroase feministe radicale au trecut astăzi la „precreștinism”, susținând, spre exemplu, că progresul spiritual se realizează doar prin recursul la „percepția matriarhală, neolitică, păgână a universului sacru însuși”.

Admirația autorului pentru spiritualitatea păgână se evidențiază mai cu seamă prin locul privilegiat pe care îl acordă, în roman, Zeiței.

Ipostaza Zeiței este, în mod cert, precreștină. De sorginte orientală, ea se întruchipează din negura timpurilor ca izbăvitoare de sub povara morții.
Egipteana Isis, zeița vrăjitoriei și a magiei, își are rădăcinile undeva în jurul anului 3000 î.Hr. Religia păgână a anticului Ugarit (aproximativ 2500 î.Hr.) o venera pe zeița Anat, cea care l-a readus la viață pe Baal. Zeița Iștar, o autoritate spirituală a străvechiului Babilon pe la 1800 î.Hr., se presupune că ar fi izbutit, prin puterea ei, să arunce o punte peste hăul care îi desparte pe cei vii de cei morți. În Canaan, zeița Așera, similară lui Iștar și lui Anat, era însoțitoarea lui Baal. Zeița siriană Cybele sau Atargatis avea toate calitățile lui Anat. Cunoscută îndeobște ca Înalta Mamă, Zeița, oricare i-ar fi fost numele, sugera puterile morții în lumea nevăzută a spiritelor. Un mit antic pe care lumea de astăzi pare să-l recupereze.

Zeița în prezent

S-ar putea crede că viața religioasă a Americii străbate o perioadă de criză. Nicidecum, potrivit unora. Ea suferă doar un proces de transformare. When God Becomes Goddess, o carte recentă de teologie „creștină”, afirmă că „anumite trăsături ale credinței și practicii religioase tradiționale [ale creștinismului, care va să zică] se estompează, lăsând locul unui nou posibil concept de religiozitate”. Noul concept de religiozitate urmând să se substituie tradiției o are, firește, ca reper pe Zeiță.
Zeița a intrat, totodată, în cultura populară prin intermediul ideii de vrăjitorie. Hollywood a produs de curând o serie de filme care deschid spre teritoriul magiei: The Blair Witch Project, The Craft (ai cărui protagoniști sunt practicanți adolescenți), The Crucible, în vreme ce televiziunea ne-a propus seriale precum: Sabrina: the Teenage Witch, la ABC, ori Charmed, la WB. Hot Topic, un magazin de îmbrăcăminte pestriță pe gustul adolescenților, deschis în mall-ul nostru local, a amenajat un raft întreg cu volume pe tema extrem de populară a vrăjitoriei. Lucrarea 21st Century Wicca: A Young Witch’s Guide to the Magical Life, semnată de Jennifer Hunter, a înregistrat vânzări spectaculoase. Ceremonii wiccane au loc astăzi, cu aprobare oficială, în interiorul bazelor militare și al închisorilor de pe întreg cuprinsul țării, iar preoțimii vrăjitorești îi este îngăduit să celebreze căsătorii cu binecuvântarea formală a Consiliului Municipal New York.
O asemenea încuviințare față de practicile păgâne nu este specifică exclusiv Statelor Unite. Danemarca a dat de înțeles că va permite unei comunități care se închină lui Thor, lui Odin ori altor divinități nordice să oficieze căsătorii legale. „Am greși nerecunoscând religia indigenă a acestei țări”, afirmă Tove Fergo, pastor luteran și Ministru al Cultelor.
Jean Houston a fost prietena și consiliera Primei Doamne Hillary Clinton pe parcursul anilor ’90. Houston e convinsă că societatea noastră s-ar cuveni reconstruită în temeiul miticei zeițe Isis și a soțului acesteia, Osiris. Conducătorii noștri o propovăduiesc pe Zeița Magiei și a Infernului ca pe o mântuitoare capabilă să ne ofere transformările sociale, culturale și spirituale de care avem nevoie. Argumentul lor este acela potrivit căruia, de vreme ce „creștinii” gnostici au venerat misterele lui Isis, Înalta Mamă, o relectură a cărților acestora ar impune o recuperare a zeilor pe care i-au adorat. Titlul unei cărți scrise în urmă cu câțiva ani exprimă foarte bine mesajul de profunzime al Codului lui da Vinci: The Orice and Future Goddess: A Symbol for Our Time. Străvechea Zeiță cutreieră veacurile până astăzi pătrunzând în viețile noastre cu gând să le înnoiască!
„Sacrul feminin” este doar un alt mod de a ne referi la supremația Mamei Naturi care, cu stihiile ei determină totul. Sacrul feminin ne asigură că tot ceea ce ține de Natură, implicit ființa noastră lăuntrică, are caracter divin. Vrăjitoarea modernă Miriam Starhawk o definește pe Zeiță în felul următor:

Ea este marea forță a nașterii, creșterii, morții și regenerării care acționează de la o margine la alta a universului. Diversele ei înfățișări sunt chipuri pe care le atribuim acestor forțe pentru a intra în contact cu ele. Ea ne este imanentă, nouă, la fel ca și naturii.

Joseph Campbell, un guru al lui George Lucas, regizorul celebrului Război al stelelor, spunea: „În cadrul religiilor unde zeul sau creatorul este mama, lumea este însuși trupul acesteia. Nimic nu se află în afara lui.” Campbell n-a fost ateu, după cum se și vede. A fost o persoană pe deplin spirituală. Spiritualitatea lui, însă, a fost una păgână. Pentru el, termenul zeu trimitea la divinitatea tuturor lucrurilor naturale. El nu s-a referit aici la un Dumnezeu din afara unei creații căreia îi este, de altfel, izvorul primordial. Zeul lui Campbell a fost un soi de prezență impersonală, ubicuă și atotpătrunzătoare.

Spiritualitatea Zeiței

Cei care adoptă o asemenea perspectivă asupra Naturii își asumă o spiritualitate mai curând magică și obscură. Un cercetător dedicat lui Isis ne lămurește că magia ei se identifică „adevăratei înțelepciuni” de vreme ce, prin mijlocirea ei, omul poate pătrunde misterul vieții și al morții. Luând parte la riturile de inițiere în tainele ei și la experiențele extatice secrete din temple, oamenii pot întrezări nemurirea viitoare. Experiența adorației are intensitatea unei adevărate „convertiri” apte să pună viața credincioșilor pe un făgaș cu totul nou. Stările de extază survin datorită beatitudinii pe care o provoacă stimulente de genul drogurilor, al dansului, al muzicii, al flagelării și al altor tehnici. Acestea îl ajută pe credincios să-și înfrunte spaima de moarte ori să se sustragă, chipurile, morții înseși.
Iată, mai jos, o mărturie formulată la persoana întâi, între puținele care s-au păstrat, a unui participant, în secolul al II-lea d.Hr., la ritul de inițiere în misterele lui Isis:

Am ajuns la hotarul morții, am pus un picior pe pragul lumii de dincolo; am cutreierat stihiile toate și m-am întors, am văzut soarele la miezul nopții sclipind într-o lumină albă; am fost aproape de zeii lumii de sus și a celei de jos și m-am închinat lor la o întindere de mână.

Pe parcursul inițierii, are loc aceeași experiență a coincidenței contrariilor: viață și moarte, zi și noapte, întuneric și lumină. Proaspătul ucenic se percepe în ipostaza lui Osiris, soțul lui Isis, pe care zeița l-a ridicat din morți. O experiență mistică, irațională, de această factură este tipică păgânismului întrucât caută să situeze contrariile în același plan. Codul lui da Vinci afirmă că venerarea lui Isis includea ritualuri sexuale (328). Cunoscându-l pe gnostici, faptul este posibil, chiar probabil. Consemnările de epocă referitoare la acest aspect sunt, însă, prea puține și nu îndeajuns de relevante.
Circumscrierea modernă a venerării Zeiței are mai curând de a face cu varianta pe care o propune Codul lui da Vinci. Miriam Starhawk, o binecunoscută vrăjitoare ale cărei scrieri se bucură de popularitate, își definește credința prin opțiunea de a fi se închina unor zeități precum: Zeița Mamă, cea care dă naștere vieții, și Zeul Încornorat, un vânător care, după moarte, a fost înviat în fiecare an. Este aceeași poveste la care se raportează păgânismul încă din 3000 î.Hr. Între participanții la ritualuri se numărau deopotrivă preoții (înveșmântați cu piei și împodobiți cu coarne ca reinstituire a zeului și a turmelor [o înfățișare trimițând fără doar și poate la Baphomet]), însă preotesele despuiate, întruchipări ale fertilității Zeiței, erau cele care oficiau ceremoniile. O dată ce preotesele sunt goale, riturile sexuale – potrivit manierei în care le descrie Codul lui da Vinci – se subînțeleg, mai cu seamă câtă vreme Zeița (asistată, fără îndoială, de preotesele ei) dă naștere Copilului Divin, care îi este totodată soț, fiu și sămânță.

Zeița imigrează în America

Nici simbolul Zeiței și nici spiritualitatea pe care o revendică nu converg în vreun fel cu credința biblică. În ciuda acestui fapt, departamentul editorial al unei tradiționale confesiuni creștine le recomandă enoriașilor lucrarea teologică a unei preotese păgâne, intitulată Celebrating Her, afirmând:

Adânc în pântecele pământului sălășluiește amintirea sacrului, aproape îngropată sub greutatea patriarhatului… Tot mai multe femei – mai ales cele cu o educație creștină – sunt atrase către această adorare izvorâtoare de putere a zeiței.

Cititorii cărții noastre sunt avertizați, însă, că Zeița nu le va deschide calea spre închinarea creștină, așa cum afirmă, plină de entuziasm, lucrarea autoarei Sue Monk Kidd, ci, dimpotrivă, îi va înstrăina de tot ceea ce înseamnă ea. Titlul ne lămurește definitiv: The Dance of the Dissident Daughter: A Woman’s Journey from Christian Tradition to the Sacred Feminine Iată ceea ce înseamnă, în esență, sacrul feminin!
Nu mai departe decât în propria noastră ogradă, la San Diego, a fost gândit un proiect care să le ofere adăpost tuturor disidenților. O comunitate de credincioși ai Zeiței plănuiesc să ridice un templu închinat acesteia având să fie cunoscut drept Centrul Divinului Feminin. Utilitățile vor include o sală destinată slujbelor cu o capacitate de cinci sute de persoane, un platou de dimensiuni considerabile pentru ceremoniile circulare, fântâni arteziene, grupuri statuare, un stâlp de arminden, un stâlp al păcii, prapuri, o vatră de foc, labirinturi, băi, iazuri naturale, grădini de legume și mirodenii. Descrierea ne duce numaidecât cu gândul la templul Dianei / Artemis (o ipostază a lui Isis), una dintre minunile lumii antice predominante în Efesul epocii lui Pavel. Faptul nu mai are nimic de a face cu ficțiunea. Forța sacrului feminin are să se impună tot mai mult ca realitate pe măsură ce această mișcare păgână își consolidează statutul financiar și vizibilitatea instituțională.
Fost teolog romano-catolic cu două doctorate la activ, Mary Daly, astăzi vrăjitoare lesbiană ecofeministă, după cum ea însăși se recomandă, întâmpină cu bucurie exodul din creștinism ca pe o „A Doua Venire a Zeiței”. Daly afirmă solemn:

Antihristul și A Doua Venire sunt sinonime. Această A Doua Venire nu este întoarcerea lui Hristos, ci renașterea unei prezențe feminine… A Doua Venire, așadar, semnifică faptul că dimensiunea profetică a simbolului înaltei Zeițe… este secretul izbăvirii din robie.

Simbolurile sunt, fără îndoială, importante. Ne raportăm la ele ca la o hartă menită să ne arate drumul, iar cele pe care decidem să le luăm drept repere sunt în măsură să determine cursul acestei vieți – ori, bunăoară, al celei de dincolo.
Suntem puși, din nou, așadar, în fața unei opțiuni referitoare, de această dată, la simboluri – crucea lui Hristos sau simbolurile păgânismului (Wicca, vrăjitoria, sacrul feminin, Baphomet și Zeița). Întrebarea este: care dintre aceste versiuni ale istoriei și credinței, cu tot alaiul lor de simboluri definitorii, se dovedește adevărată și care sfârșește prin a fi doar o născocire?

MONA LISA
În limba italiană, este cunoscută sub numele de La Gioconda, „Voioasa”. Numele poate fi, totodată, un indiciu în ce privește subiectul celui mai faimos portret din lume. Mona Lisa
Gherardini, Gioconda de Florența, este menționată cel mai adesea ca model al tabloului Mona Lisa. Alte posibilități ar fi mama lui da Vinci, Caterina, sau chiar da Vinci însuși, în travesti. Ultimele două ipoteze sunt respinse de către toți istoricii care se respectă.
Ceea ce se știe este că, în Mona Lisa, da Vinci a perfecționat tehnica sfumato, o metodă prin care se creează impresia unui văl de fum care acoperă pictura. Acest artificiu al luminii, precum și zâmbetul imperceptibil de pe fața Mona Lisei fac ca de fiecare dată cel care privește tabloul să vadă o pictură nouă.

O asemenea întrebare, însă, pare de orientare preferențial creștină, nu-i așa? Întrucât, conform viziunii păgâne asupra lumii, adevărul și falsul se identifică în interiorul aceluiași cerc – asemeni vieții și morții, binelui și răului, adevărul și falsul devin unui și același lucru. Ca un ecou al cuvintelor lui Pilat rostite înainte de a-l trimite la răstignire pe Isus, păgânul simte că trebuie să întrebe: „Ce este adevărul?” (Ioan 18:38)… urmând să adauge, dintr-o suflare: există minciună? Știm cu toții prea bine că există minciună. Știm că bigotismul este o minciună; știm că dezumanizarea femeilor atunci când sunt văzute doar ca obiecte sexuale este o minciună. Totodată, cum se poate răspunde afirmației gnostice și păgâne potrivit căreia Evangheliile biblice sunt false? O dată ce hotărâm că un anume fapt este fals, trebuie să existe, pe de altă parte, posibilitatea unui anume adevăr.

Lui Isus, în Noul Testament creștin, lucrurile îi sunt cât se poate de limpezi. El se declară, fără sfială, drept singurul izvor al adevărului – de fapt, El spune despre Sine că este însuși „adevărul” (respectiv „viața” și singura „cale” spre Dumnezeu, după cum consemnează, în 14:6, martorul nemijlocit Ioan). Raportându-ne, însă, la concepția și la convingerile păgâne, mai are vreo importanță dacă Isus spunea sau nu adevărul – câtă vreme adevărul și falsul coincid în viziunea unificatoare a cercului? Faptul ar trebui să-i îngrijoreze profund pe toți cei ce caută în mod rațional un răspuns, mai cu seamă dacă premisa demersului lor este aceea că nu contează falsitatea reperului pe care și l-au asumat. La urma urmei, care este diferența dintre adevăr și minciună?
Întrebându-ne „dacă există adevăr”, să vedem, totodată, dacă tot acest simbolism mai are vreun sens. Din punctul de vedere al creștinului autentic, simbolismul riscă, în mod ironic, să distragă mai curând atenția de la adevăr. (Și asta, trebuie să recunoaștem, întrucât credem că există un adevăr absolut, cognoscibil.) Și tot astfel precum idolatria ajunge să se închine creatului, iar nu Creatorului, (copacului, iar nu Celui ce l-a făcut), simbolurile pot deveni esența obsesivă a adorației. În realitate, simbolul poate umbri perspectiva adevărului pe care presupune să-l semnifice.
Creștinii nu caută să se închine crucii, cât lui Dumnezeu-Fiul răstignit pe cruce. Nu caută să se închine mormântului gol, cât lui Hristos ridicat din morți. Simbolurile ne pot ajuta în bună măsură să înțelegem. Însă ce (sau, mai bine spus, pe cine) ne străduim să înțelegem?
Cercul se închide (așa-zicând) cu întrebarea fundamentală: este Isus în Evangheliile creștine Cel care spune că este? Este El cu adevărat Dumnezeu sau doar o simplă poveste menită să ne distragă atenția de la realitate? Este Isus al Bibliei adevărul… sau doar o minciună?

Simbolul marii Zeițe, asemenea tuturor celorlalte simboluri păgâne „precreștine” ținute la mare preț de Codul lui da Vinci, aneantizează o altă porțiune uriașă a Arcului Divin.


Capitolul 10


La nivelul acțiunii, eroii romanului descoperă Sfântul Graal, surclasându-și adversarii și depășind toate obstacolele pe care au fost nevoiți să le întâmpine.

La nivelul codului, se articulează mesajul subiacent – „sacrul feminin” – al unei ipostaze recuperate eroic din timpuri imemoriale. În ciuda tuturor dificultăților, această eroină filosofică va înlătura ierarhia masculină a Bisericii instituționale și va surghiuni la marginile culturii „[creștinismul, concepția acestuia cu privire la femei și] legile adoptate în secolul al III-lea”, care „nu mai pot fi aplicate creștinilor de azi” (434).



Așa încât codul, dezvăluindu-și pe deplin mesajul, exclude, în lipsa totală a oricărei drepte măsuri și a unei interpretări adecvate, cu desăvârșire Arcul Divin, izolându-i pe oameni în propriul lor orizont spiritual.

Codul spart

Cuiva tot trebuie să-i slujești, că e diavolul ori Domnul.
(Bob Dylan, Cuiva trebuie să-i slujești)



„Evan, sunt Carrie. Putem vorbi?” Era vremea cinei. Carrie citise toată ziua din Biblie, luând-o chiar de la începutul Noului Testament.
„Sigur, Carrie. Ce te apasă?”
„Păi, ne putem întâlni undeva? Trebuie să vorbesc cu tine între patru ochi.”
„Cam într-o oră mă duc la biserică. Vrei să ne întâlnim acum, sau după ce mă întorc?”
„Acum!” Rămase surprinsă de răspunsul ei. „Acum, dacă se poate. Nu te rețin mult – promit.”
Se întâlniră la Café Bona și se așezară la aceeași masă pe care o ocupaseră cu câteva săptămâni în urmă. „Ești în blugi! Credeam că trebuie să mergi la biserică”, îi scăpă lui Carrie.
„Nu e nevoie să porți costum ca să predai ore de catehism duminica”, fu răspunsul lui Evan. Apoi, o privi dintr-o parte și adăugă: „Nici tu nu ești prea aranjată.”
Carrie roși. Își dăduse o dată cu peria prin păr, însă nu se deranjase să-și pună vreun fard. „Nu am avut timp să mă pregătesc. E prea important.” Îi relată grăbită ce văzuse cu o seară înainte. Când termină, se simți complet secătuită. „Ce nu înțeleg eu este motivul pentru care mă simt azi în felul acesta”, încheie ea.
„Adică derutată?”, întrebă Evan.
„Nu, nu chiar. Mi-e foarte clar ce sentimente am în legătură cu ritualul de aseară. Ceea ce simt azi este, ei bine, mai mult o stare de gol.”
Evan încuviință încet din cap. Căută în eternul lui rucsac și scoase o coală albă de hârtie. În mijloc desenă un cerc.
„După cum spui, colega ta de cameră a afirmat că sacrul feminin reprezintă el însuși un cerc?”
„Da”, răspunse Carrie. „Ea zice că cercul este desăvârșit și complet, cuprinde în el totul.”
„Păi, în parte are dreptate. Există un cerc care este desăvârșit și complet și cuprinde, într-adevăr, întreaga creație. Însă această coală e prea mică pentru a-l putea desena.”
„Nu înțeleg ce vrei să zici”, spuse Carrie.
„Bine – să spunem că acest cerc suntem noi – sau să spunem că ești tu. Ce ai zice dacă ai avea controlul asupra întregii creații? Sau măcar asupra lucrurilor din imediata ta vecinătate? Poți cuprinde cu brațele toate problemele care există doar în această cafenea?
Carrie clătină din cap.
„Și totuși, tocmai acest lucru încearcă Jen să te determine să-l faci, Carrie. Ea crede că putem fi acest unic cerc, centrul universului nostru. Numindu-se pe sine propria ei zeiță, are impresia că nimeni nu va deține controlul asupra ei sau nu îi va spune ce să facă.”
„Evan”, spuse Carrie, „fiecare persoană ar trebui să fie centrul propriului său univers. Toți ar trebui să fie liberi să aleagă ce să creadă și cum să acționeze în funcție de convingerile lor. Acesta este un drept fundamental al nostru ca indivizi. Nu sunt dispusă să-i permit cuiva accesul în «cercul» meu, după expresia ta.”
„Cum rămâne cu răul, Carrie?”, replică Evan. „Dacă le îngădui tuturor oamenilor să facă tot ceea ce vor, atunci, ce faci cu răul? Dacă fiecare cerc este independent și nimeni nu poate cere socoteală în ce-l privește, atunci Hitler nu a fost rău când a masacrat milioane de evrei. El a acționat doar în virtutea propriilor lui credințe.”
Carrie rămase tăcută, fără să găsească vreun răspuns.
„Iar dacă cercul tău este autonom și nu se supune judecății nimănui, la cine apelezi în caz că ai vreodată nevoie de ajutor?”
„Nu am nevoie de ajutor…”
„Aha”, o întrerupse Evan. „Gândește-te puțin la acest lucru. Trebuie să fug, dar te sun diseară. Bine?”
„Ce-ar fi dacă aș veni și eu cu tine?”, întrebă Carrie, rămânând la fel de surprinsă ca și el de întrebarea ei. „Adică, dacă e în regulă.” Evan se ridică în picioare. „E mai mult decât în regulă. E minunat!”



Acoperișul de aramă și turnurile de piatră ale bisericii Saint-Sulpice se profilează pe linia unui orizont parizian cenușiu. Aici se petrece brutala scenă din Codul lui da Vinci în care Silas, călugărul albinos, o asasinează pe sora Sandrine. Narațiunea amintește, în treacăt, că biserica a fost clădită pe ruinele unui templu închinat lui Isis (99) și că în interiorul ei se află un colosal obelisc cu vârf piramidal care, în religia egipteană, simboliza razele soarelui (119). Acest detaliu aparent minor ne oferă o primă cheie a „codului”. În desfășurarea romanului se disting două niveluri.
La nivelul acțiunii, eroii romanului descoperă Sfântul Graal, surclasându-și adversarii și depășind toate obstacolele pe care au fost nevoiți să le întâmpine.
La nivelul codului, se articulează mesajul subiacent – „sacrul feminin” – al unei ipostaze recuperate eroic din timpuri imemoriale. În ciuda tuturor dificultăților, această eroină filosofică va înlătura ierarhia masculină a Bisericii instituționale și va surghiuni la marginile culturii „[creștinismul, concepția acestuia cu privire la femei și] legile adoptate în secolul al III-lea”, care „nu mai pot fi aplicate creștinilor de azi” (434).

În Era Vărsătorului, Zeița precreștină va lua locul Dumnezeului biblic.

„Noua Eră” a Vărsătorului

Biserica Saint-Sulpice, impresionantă efigie a creștinismului tronează falnic deasupra uneia dintre piețele moderne ale orașului. Romanul dezvăluie, însă, ironia adevăratei temelii a bisericii: cultul păgân al venerării Zeiței. Această temelie, îngropată vreme de secole, e readusă la lumină pentru a-l da în vileag pe uzurpator și a-și revendica statutul de drept. Mai vechea și autentica spiritualitate vine să-l substituie pe impostorul de mai târziu. Pașnicul „păgânism matriarhal” precreștin și „sacrul feminin” se vor dovedi superioare violentului „creștinism patriarhal” și credinței pe care au impus-o, prin forța pumnului, părinții avizi de putere ai Bisericii (138). Pe scurt, Zeița precreștină va lua locul Dumnezeului biblic.
Multor contemporani ai culturii noastre, noua „evanghelie” vestită de Codul lui da Vinci va fi fiind, fără îndoială, o veste bună. Era Vărsătorului urmează Erei Peștilor (418). „Vaticanul s-ar vedea confruntat cu o criză fără precedent din cei două mii de ani de existență”, ceea ce ar presupune că „s-a încheiat bimilenara Eră a Peștilor, peștele fiind, totodată, simbolul lui Isus” (286, 287). Stăreția Sionului a așteptat „momentul potrivit [pentru a-și dezvălui secretul] – momentul în care lumea este pregătită să facă față adevărului” (314), atunci când „intrăm în Era Vărsătorului, al cărei ideal afirmă că omul va afla adevărul și va deveni capabil să gândească singur” (287).
Încă din anii ’60, misticii moderni au întâmpinat cu entuziasm această „Nouă Eră” (New Age – n. Tr.) a Vărsătorului ca pe o întoarcere la spiritualitatea păgână. Din punctul lor de vedere, Era Peștilor n-a fost decât un „interludiu creștin” – o paranteză între două ere de păgânism. Începând cu deceniul șapte, istoria americană a fost martora unei revoluții cu implicații mult mai adânci decât a fost cea în urma căreia națiunea avea să-și dobândească independența. Noii revoluționari ne dau, astfel, posibilitatea de a rupe cu trecutul aflat sub semnul inspirației creștine. Pe parcursul unei singure generații, au izbutit să pună temeiul unor concepții radical diferite în privința familiei, a educației, a moravurilor, a căsătoriei, a sexualității, a spiritualității și a lui Dumnezeu. Perspectiva lor a devenit noua ortodoxie corectă din punct de vedere politic. Bardul revoluției culturale, Bob Dylan, cânta:

Veniți, mame, tați, de pe-ntinsul pământ
Și nu condamnați ne-nțelesul avânt,
Copiii nu stau drepți la al vostru cuvânt.
Sfârșitul de drum aproape vi-i…
Căci cei ce azi pierd, mâine vor birui:
Iar vremurile-s alte ce-or fi.

Cu riscul de a părea cuprinși de panică la gândul cine știe căror conspirații mondiale, nu putem, totuși, trece cu vederea înrudirea de substanță dintre mișcările prezumtiv apuse pe care le-a inițiat generația anilor ’60 și neopăgânismul de astăzi. Vremurile s-au schimbat și, o dată cu ele, au apărut noi factori de influență, asemeni lui Dan Brown, de natură să rescrie istoria. În plus, ar fi o dovadă de naivitate să nesocotim semnificativa influență pe care o exercită această viziune despre lume în planul mass-media, al educației și al politicii. Sunt convingeri a căror înrâurire asupra modului nostru de viață și deciziilor pe care le luăm este indiscutabilă.
Vreme de o generație, aproape, feministele radicale au recomandat adoptarea unei „noi înțelegeri a realității”. Predicatorii anumitor biserici vorbesc despre un Isus al cărui trap ar fi putrezit în mormânt. Noua gândire va constitui premisa „unei noi științe și a unei noi spiritualități”, a „unei noi politici și a unei noi economii, în condițiile în care conceptul vetust de stat-națiune… își va pierde treptat sensul”. Toate aceste lucruri se vor întâmpla, cu deosebire, „prin reafirmarea și celebrarea misterelor transformatoare ale Potirului”.
Pentru Codul lui da Vinci, „Ziua de Apoi” a acestei ere „a venit” (287). Marie, „soția” lui Jacques Sauniere, declară cu convingerea unui credincios: „Începem să ne recunoaștem nevoia de a readuce la viață sacrul feminin”, povățuindu-l pe Langdon cu pasiunea unui misionar: „Îngână-i melodia. Lumea are nevoie de trubaduri moderni.” (465).

Calea spre o unitate religioasă globală

Menționarea unei alte clădiri bisericești lămurește și mai bine lucrurile. Langdon se simte chemat să treacă la acțiune contemplând Capela Rosslyn, o biserică despre care se presupune că ar fi fost ridicată de Templieri. Aceștia, potrivit încă unei formulări bine aduse din condei, „nu lăsaseră nicio piatră nesculptată” (453). Totul se leagă îndată ce ajungem în această „Catedrală a Codicelor” (450). Capela expune, glorios, temelia lui Isis atât de adânc îngropată sub biserica Saint-Sulpice. Gravurile alcătuiesc însuși codul.

Pe fiecare bloc de piatră [al capelei] era gravat un simbol… formând o bizară suprafață cu multe fațete (456)… crucifixuri creștine, stele iudaice, [sigilii masonice], crucile specifice templierilor, cornuri ale abundenței, piramide, semne astrologice, plante, legume, pentagrame și trandafiri… Capela Rosslyn era un altar închinat tuturor credințelor… tuturor tradițiilor și, mai presus de orice, naturii și sacrului feminin [zeiței]. (453)

Codul reprezintă unitatea tuturor credințelor, întemeiată pe actul de venerare a Naturii și a Zeiței. Această credință globală va recunoaște un nou papă și o biserică dispusă să-l urmeze în desăvârșirea unității păgâne – sinteza unică a unor religii și filosofii contradictorii, sincretismul (434–435).

Această credință globală va recunoaște un nou papă și o biserică dispusă să-l urmeze în desăvârșirea sincretismului păgân.

O asemenea idee nu e, însă, cu nimic originală. Un vizitator al templului lui Apollo de la Didyma (pe teritoriul de astăzi al Turciei) îl descria, în secolul al II-lea, ca pe „un cerc de altare închinate tuturor zeilor”. Un preot păgân al epocii se autointitula „preot al tuturor zeilor”.
Viziunea unității religioase globale îi fascinează pe numeroși oameni de spirit ai zilelor noastre. După cum afirma o preoteasă modernă a lui Isis: „Se poate ca Sophia / Isis să devină… un far menit să-i îndrume deopotrivă pe creștini, evrei, gnostici și păgâni.” Datorită lui Isis și a cerințelor ei păgâne va deveni cu putință unitatea religioasă, acum la scară planetară. Dacă s-ar înfăptui o asemenea sinteză în America, afirmă o profesoară lesbiană de confesiune metodist-unită de la Harvard, atunci am putea vorbi despre „cea mai strălucită formă de cârmuire perenă [ce va fi fiind] oferită lumii”.
Noua vocație religioasă a Americii este aceea de a întemeia o spiritualitate unitară în măsură să salveze planeta. În slujba acestei vocații avem, totodată, nevoie de un nou Isus.
Să ne amintim afirmația unui autor citat mai devreme: „Isus nu va deveni o figură de anvergură națională [în America] atâta vreme cât nu va putea fi disociat de creștinism.” Un Isus noncreștin? Aceeași este ipostaza Sa gnostică ori cea vehiculată, bunăoară, în Codul lui da Vinci.
Într-o lume atomizată, ai cărei locuitori, ținând să-și prezerve autonomia, refuză ideea de relație, Zeița aduce vestea cea bună. Ea, se susține, îi va reda coeziunea. Sub ocrotirea ei se va desăvârși marea sinteză care aduce laolaltă înțelepciunea ecologică, echitatea economică, drepturile omului, emanciparea femeilor, egalitatea și armonia între sexe, libertatea pansexuală, valoarea personală, pacea mondială, unitatea religioasă, viziunea utopică, liberul arbitru și cea mai profundă dintre spiritualități.

O chemare ideologică sub arme

Iată ideologia de la care se revendică și pe care o propovăduiește, sub pretextul unei opere literare, Codul lui da Vinci. Cartea a fost evident scrisă din punctul de vedere al unei anume ideologii religioase. Nu avem nicidecum de a face, aici, cu un scenariu fictiv de senzație condimentat ici-colo, pentru o oarecare plauzibilitate, cu trimiteri istorice. Romanul se vrea, pur și simplu, un mijloc de propagandă în sprijinul unei concepții religioase cu privire la lume. Ceea ce n-ar trebui să ne îngrijoreze, știut fiind faptul că, în general, filosofia de viață a oricărui autor transpare firesc în operă. Cititorii romanului lui Brown trebuie să înțeleagă, pe de altă parte, că aderența acestuia la presupozițiile religioase neopăgâne îi afectează inevitabil procedura de selecție a „faptelor”, insinuându-se deopotrivă în tezele formulate prin intermediul personajelor.

La acest nivel de profunzime spirituală e gândită ofensiva cu adevărat pustiitoare împotriva creștinismului.

La acest nivel de profunzime spirituală e gândită ofensiva cu adevărat pustiitoare împotriva creștinismului. Se cuvine, desigur, să răspundem atacurilor formulate la adresa Bibliei și a ipostazei care îl reprezintă în mod autentic pe Isus. Dincolo de aceste aspecte, însă, e limpede că intenția reală și semnificativă a cărții este aceea de a eroda însuși fundamentul credinței biblice pentru a-i substitui un sistem religios advers. Asumându-și o concepție păgână despre lume, Brown nu se mulțumește să descarce doar câteva alice în direcția realității istorice a Bisericii. Strategia lui presupune detonarea unei bombe la temelia principiilor pe care le stabilește Biblia raportându-se la lume.
Dincolo de literatură, Codul lui da Vinci nu e altceva decât o chemare ideologică sub arme. În vreme de război, codurile se dovedesc folositoare în comunicarea disimulată a unor mesaje cruciale. Oricât de mult ne-am dori să-l ignorăm, se poartă astăzi un război spiritual de colonizare a sufletului uman. Asistăm în prezent, fie că ne place ori nu să admitem, la confruntarea dintre două viziuni religioase predominante, pe care eventuala noastră indiferență nu o face mai puțin reală. Există, poate, sute de facțiuni (religii), urmărindu-și fiecare propriile interese particulare. În ultimă instanță, toate se vor alătura, însă, uneia sau alteia dintre cele două alianțe majore: monismul păgân și teismul biblic.

Între monismul păgân…

Concepția religioasă dezvoltată în Codul lui da Vinci celebrează pântecele moale, atotcuprinzător al Zeiței, începutul și sfârșitul tuturor lucrurilor. Potrivit acestei viziuni, universul este unul în toate, de unde și termenul de monism (altfel spus, „un-ism”). Să ne amintim de cercul din finalul capitolului 9. Conform monismului, toate lucrurile se găsesc în interiorul acestui cerc – divinul, umanul, regnurile (animal, vegetal, mineral). Toate lucrurile împărtășesc, deci, aceeași natură. Nu există niciun alt cerc, nicio altă realitate. În cadrul uniunii divine dintre Natură și umanitate, totul devine posibil. Pătrunzând această mentalitate de factură „toate sunt una”, înțelegem mai bine sensul „mariajului sacru”, Hieros Gamos, invocat în Codul lui da Vinci. Personajele cărții acceptă rațiunea acestui șocant rit sexual colectiv întrucât el reprezintă experiența spirituală supremă – comună, precum se afirmă, tuturor religiilor și cunoscută sub cele mai diverse denumiri: unio mystica („uniunea mistică”), „zeificare” (dobândirea naturii divine), „al nouălea cer”, „căsătoria sfântă” sau „viziunea unificării”.
Dincolo de toate reprezentările și ipostazele sale, e important să înțelegem că Zeița nu este, cu toate acestea, decât un simbol. Ea personifică misterul divin al tuturor lucrurilor.
Nobila sa idee nu e decât o metaforă menită să sugereze inexistența unei zeități personale.
„Divinul feminin” se instituie ca o „forță” impersonală, izvor al tuturor lucrurilor.

Nu există, în ultimă instanță, sute de religii. Ele sunt doar două.

…și teismul biblic

Vorbim, aici, despre o concepție străină cercului îngăduitor al păgânilor: teismul, perspectiva confirmată în timp a Bibliei. Ea se sustrage cercului păgân, monist, întrucât îl cinstește pe Dumnezeu ca Domn și Creator – situat în afara cercului. Pentru a da expresie tainei acestui Dumnezeu transcendent, Dumnezeul care se află dincolo de rânduirea celor create, trasăm un arc. Acesta se plasează deasupra cercului, așa cum Dumnezeu se află mai presus de creația Sa. Dumnezeu și universul sunt două entități tot atât distincte pe cât sunt pictorul și pânza sa ori, bunăoară, Leonardo da Vinci și Cina cea de taină.

Codul lui da Vinci urmărește, în esență, o reinterpretare radicală a definiției lui Dumnezeu.

C.S. Lewis scria: „Dumnezeu este un Anume.” Dumnezeu nu poate fi nicidecum asimilat unei energii subsumate cercului monist sau „cercului vieții”. El se află în afara acestuia, drept care Arcul Divin se suprapune cercului creat. În contrast cu noțiunea din ce în ce mai răspândită a cercului vieții, Biblia relevă o perspectivă cu totul diferită asupra lui Dumnezeu. Profetul Isaia, în secolul al XVIII-lea î.Hr., spunea despre Iahve: „El șade deasupra cercului pământului” (Isaia 40:22). Dumnezeu își are propriul loc, propria dimensiune de existență. Niciun cerc creat al vieții nu îl poate conține.
Iată ceea ce vrem să spunem numindu-l pe Dumnezeu sfânt. „Sfânt” înseamnă „menit în mod aparte” unui loc ori unei funcții. Dumnezeu are un loc aparte prin natura Sa de Creator, altul decât cel care ni se rezervă nouă ca făpturi. Cinstim această înțelegere a lui Dumnezeu atunci când ne rugăm: „Tatăl nostru care ești în ceruri!” (Matei 6:9). El este izvorul naturii noastre personale și ziditorul universului în toată complexitatea acestuia. C.S. Lewis nota, pe de altă parte, că zeul păgân, care este totul (și, într-un anumit sens, nimic), se identifică „vidului”, „nonentității”, „generalității amorfe”.
În spatele dezbaterilor și al referințelor contradictorii, Codul lui da Vinci urmărește, în esență, o reinterpretare radicală a definiției lui Dumnezeu din unghiul unei divinități impersonale a naturii.

Toate-s vechi…

Codul lui da Vinci propune o versiune cosmetizată, ușor de asimilat, a unei spiritualități potrivnice, în general, credinței fundamental scripturale și, în particular, revelației biblice a lui Dumnezeu. Această spiritualitate nu constituie o versiune a creștinismului, după cum încearcă să ne convingă, invocându-i pe gnosticii timpurii, scepticii contemporani. Orientarea ei este, mai curând, aceea de a tăgădui tot ce are creștinismul mai de preț.
Se poate spune, la drept vorbind, că nimic nu s-a schimbat. Se cunosc, în antichitate, două categorii de gnostici: cei care n-au avut nicio relație cu creștinismul și cei care au căutat să treacă drept creștini. Pe parcursul primelor veacuri ale Bisericii, conducătorii creștini au manifestat atitudinea amintită deja în cuprinsul lucrării noastre, străduindu-se în mod consecvent să demonstreze că gnosticismul se distinge, ca religie, net față de autenticul creștinism.
Tertulian, unul dintre istoricii creștini ai vremii, vorbea despre „blasfemia ridicată împotriva Creatorului” de către gnosticii care, spunea el, „nu-i deosebesc cu nimic pe păgâni de credincioși în bisericile lor”. El îi acuza că „au de a face cu vrăjitorii, [coropcarii], cititorii în stele și filosofii”. Un gnostic modern, refuzând orice asociere cu credința biblică, îi descrie pe gnosticii „creștini” în aceeași manieră pe care o adoptaseră părinții Bisericii. El afirmă că gnosticismul Bisericii timpurii, împrumutând vocabularul creștin, nutrea, cu toate acestea, „spiritul celui mai recent val păgân din Occident”.
Păgânismul, antic ori modern, contravine mesajului creștin al Bibliei. Noile forme de păgânism îi obligă pe creștini să treacă printr-un proces de reexaminare a propriei credințe așa cum au fost nevoiți, de altfel, și primii creștini la vremea când manuscrisele secrete ale gnosticilor antici fuseseră inițial redactate.

La vremuri noi, dușmani vechi

De-a lungul primelor trei secole ale Bisericii, creștinii aveau să lupte pe două fronturi. Din afara comunității, s-au confruntat cu persecuțiile la care îi supuneau autoritățile păgâne ale Romei imperiale din pricina refuzului de a mărturisi: „Cezar este Domnul”. În interiorul acesteia, s-au văzut constrânși să preîntâmpine influența lupilor îmbrăcați în piele de oaie care se pretindeau a fi creștini, însă adoptau spiritualitatea păgână a imperiului roman. Asistăm, astăzi, la o reeditare a acestei desfășurări de forțe pe două fronturi.
Pe măsură ce cultura noastră se transformă, căpătând tot mai mult accentele decadente ale anticei Rome, dârzenia creștinilor de astăzi în a propovădui adevărul se dovedește aceeași cu a Bisericii timpurii câtă vreme ne găsim, la rândul nostru, în situația de a le ține piept celor care, fiind în realitate gnostici, se afirmă credincioși ai lui Hristos. După două mii de ani, asediul adevărului spiritual e departe de a se fi sfârșit.

După două mii de ani, asediul adevărului spiritual e departe de a se fi sfârșit.

Codul lui da Vinci sugerează că înfruntarea ar avea loc între istoricii obiectivi, respectiv cei care caută în mod sincer să afle adevărul, pe de o parte, și o Biserică obtuză, sâcâitoare, pe de alta. Fapt este că toți ne străduim, într-un fel sau altul, să dobândim cunoașterea adevărului ultim cu același zel religios de ambele părți.

Zei, zeițe și Dumnezeu

Spiritualitatea Codului lui da Vinci se vădește încă din zorii istoriei umane. Întâia propoziție a Bibliei – „La început, Dumnezeu a făcut cerurile și pământul.” (Geneza 1:1) – a fost formulată în contextul social al păgânismului egiptean; mai exact, pe fundalul credinței în Isis, zeița magiei și a lumii morților. Același adevăr referitor la Dumnezeu, Creatorul transcendent, se rostește o dată în plus cu prilejul intrării lui Israel în Canaan, unde găsește o cultură a venerării lui Baal și a Așerei, zeul și zeița fertilității, forțe ale naturii divine.
În secolul al IX-lea î.Hr., Ilie le-a cerut israeliților să-și întoarcă fața de la aceste zeități pentru a-i sluji adevăratului și viului Dumnezeu (1 Regi 17–19). În secolul al VIII-lea î.Hr., profetul Isaia a invocat în permanență contrastul dintre Dumnezeul creației și al izbăvirii și zeii păgânismului babilonian (Isaia 40–49). Poporul, însă, a refuzat cu încăpățânare să ia aminte. Răzbate mereu din Biblie ecoul nemulțumirii față de asocierea lui Israel cu Baal, fapt ale cărui consecințe se dovedesc dezastruoase.
Este istoria confruntării dintre două religii distincte în lupta pentru ținutul lăuntric al sufletului uman. Religia biblică și păgânismul se exclud reciproc. Unicitatea revendicată de Biblie nu derivă din îngustime, intoleranță ori teamă. Biblia e unică prin trăsăturile radical diferite pe care i le atribuie lui Dumnezeu.
Ajungând la Noul Testament, avem să constatăm că Isus, întemeietorul creștinismului, ia drept reper Vechiul Testament. I-a prevenit, de pildă, pe credincioși să nu se roage asemenea păgânilor (Matei 6:7), arătându-le, totodată, că nu pot alege decât una dintre cele două căi: Împărăția lui Dumnezeu ori împărăția Satanei (Matei 12:25–28). A reamintit, apoi, mulțimii că nimeni nu îl poate cunoaște pe Tatăl decât prin mijlocirea Lui, a Fiului. Noul Testament abundă în contraste alb-negru. Pavel, unul dintre apostolii lui Isus, diferențiază, în ansamblu, două sisteme antinomice:


Nici Isus, nici Pavel n-au acceptat eventualul aport al vreunei religii păgâne. Există, fără doar și poate, o separare netă între gnosticism și creștinism.

Alegerea

După convertirea la creștinism, Bob Dylan dădea de știre prin versurile unui nou cântec: „Cuiva tot trebuie să-i slujești… că e diavolul ori Domnul.” Tuturor ni se cere să alegem, în cele din urmă, fie că acceptăm teoriile unui roman precum Codul lui da Vinci ori dăm crezare, bunăoară, argumentelor pe care ne-am străduit să le aducem în cuprinsul acestor pagini. Este aceeași alegere pe care Ilie o pune în fața poporului lui Dumnezeu: „Până când vreți să șchiopătați de amândouă picioarele? Dacă Domnul este Dumnezeu, mergeți după El” (1 Regi 18:21).
Nu există decât două căi religioase, două moduri de a ne raporta la divinitate. Este Dumnezeu totuna cu Natura ori este El Creatorul naturii? De răspunsul la această întrebare atârnă însuși caracterul modului nostru de gândire și al atitudinii noastre. Conștienți sau nu de acest fapt, toți oamenii sunt religioși. Toți se închină și slujesc unui reper sau altuia. Rămâne doar să hotărâm dacă alegem să ne închinăm și să slujim „făpturii” ori „Făcătorului, care este binecuvântat în veci” (Romani 1:25). Va trebui să admitem fie existența cercului unic, fie ipostaza unui cerc pus în legătură cu arcul desăvârșirii.

Cine aduce vestea cea bună?

Atât păgânismul, cât și creștinismul aduc vești bune. Ambele propovăduiesc izbăvirea. Păgânismul predică eliberarea de Creator, fapt care îi îngăduie omului să-și ia soarta în mâini și să-și găsească de unul singur calea spre mântuire. Biblia, pe de altă parte, afirmă reconcilierea Creatorului cu omenirea prin mijlocirea propriei Sale întrupări ca Mântuitor al acesteia. Niciunul dintre cei care îl caută cu adevărat pe acest Mântuitor nu va fi părăsit ori uitat.
Cercul atotcuprinzător al creației și arcul care îl reprezintă pe Dumnezeu mai presus și dincolo de creația Sa trimit la realități din două puncte de vedere categoric distincte. Întâi că ființele umane și Dumnezeu (Creatorul lor divin) nu prezintă aceeași natură. Dumnezeu este fără de început, spre exemplu. Spre deosebire de noi. Dumnezeu este, iarăși, atotcunoscător. Ceea ce nu putem spune despre noi înșine. Diferențele, dacă ar fi să continuăm, sunt infinit mai numeroase.
În al doilea rând, ceea ce separă Arcul Divin de cercul creat este faptul că, în cele mai oneste clipe de cercetare lăuntrică, atunci când suntem singuri cu noi înșine, resimțim cu toții o neîmplinire profundă, senzația nelămurită că un anume lucru trebuie îndreptat. Sentimentul e unul de nevrednicie, chiar, de inferioritate morală pe undeva. Unii îi spun vinovăție. Suntem prea puțin dispuși să o recunoaștem, însă, o știm foarte bine, nimeni nu face excepție în această privință. Iar motivul pentru care ne frământă această neîmplinire este tocmai faptul că suntem neîmpliniți. Motivul pentru care ne simțim vinovați este tocmai faptul că suntem vinovați.

Dumnezeu între noi

Toți oamenii au fost creați cu scopul de a trăi bucuria unei relații miraculoase cu Dumnezeu, Creatorul Însuși. Miracolul acestei relații avea, apoi, să se spulbere. Tragica despărțire s-a petrecut, firește, ca o consecință a păcatului. Între făptura creată și Dumnezeu, Creatorul, se cască, prin urmare, o prăpastie de netrecut. Orice om onest cu sine însuși trăiește sentimentul acestei înstrăinări, al pierderii. Dincolo de sentimente, însă, vorbim aici despre o realitate. În această stare de separație – „marele divorț”, după cum îi spune C.S. Lewis – rezidă esența păcatului, iar nu neapărat în faptele pe care le săvârșim. „Păcatele” din pricina cărora ne simțim mai mult sau mai puțin vinovați nu sunt decât simptomele adevăratei boli – despărțirea de Dumnezeu. Acesta este propriu-zis păcatul originar al Edenului, acolo unde s-a produs ruptura – acolo unde am ales să ne fim propriii dumnezei (Geneza 3:4–5).
În plus, nu ne stă nouă în putere să aruncăm o punte peste această prăpastie. Nu ne putem tămădui singuri. Nu putem ajunge la El. Așa încât îi rămâne Lui să vină la noi. Numai Dumnezeu poate împlini lucrurile. Ceea ce a și făcut. A adus arcul (pe Sine Însuși) în atingere cu cercul (noi). Le-a reunit. În ce fel? Dumnezeu a hotărât să „destindă în conștiința socială a limitării” și să se întrupeze. Pentru a deveni asemeni nouă prin Isus, Dumnezeul întrupat în om.
Și încă.
Pentru ca un Dumnezeu desăvârșit și sfânt să poată deschide calea făpturii neîmplinite și căzute spre El, păcătosul trebuie să sufere o prefacere esențială. Ca atare, Isus, care n-a păcătuit niciodată, a luat asupra Sa răspunderea pentru toate păcatele oamenilor. Datorită acestui fapt am fost declarați, conform tuturor legilor universului, liberi de păcat. Nevinovați! Romani 8:1 întărește: „Acum dar nu este nicio osândire pentru cei ce sunt în Hristos Isus”.
Cei ce primesc darul, așadar, încetează să mai fie răspunzători pentru păcatul lor – prăpastia dincolo de care se află. Ce înlătură răspunderea oamenilor pentru propria condiție neîmplinită și păcătoasă? Ce validează această realitate? Recunoașterea nedezmințită a acestui adevăr – faptul că păcatul ne izolează și că ne-am săturat să fim singuri. Iar, în virtutea căinței, rămâne să trecem cât mai curând puntea și să lăsăm totul în urmă.
Aici se întrepătrund arcul și cercul. Dumnezeu, asemeni Tatălui din Parabola Fiului Risipitor, aleargă în întâmpinarea noastră, ne cade pe grumaz și ne sărută mult. Se destramă, atunci, și sentimentul deznădăjduit al înstrăinării. Isus spunea: „Eu am venit ca oile să aibă viață, și s-o aibă din belșug” (Ioan 10:10). Astfel stau lucrurile o dată ce suntem reîntregiți în Dumnezeu!

„...și știm că Isus este în adevăr Hristosul, Mântuitorul lumii.” (Ioan 4:42).

În lumina acestui de neînchipuit adevăr cu privire la Isus, observația lui Teabing este cât se poate de îndreptățită: „Isus Hristos a fost un personaj istoric de o forță extraordinară, poate cel mai enigmatic și mai charismatic lider pe care l-a cunoscut omenirea în toate timpurile.” (247). Un ritual sexual, având-o ca parteneră pe Maria Magdalena și în urma căruia s-ar fi născut un copil nu explică nici pe departe influența exercitată de Isus. Numai actul de proporții cosmice prin care Dumnezeu ne-a răscumpărat poate lămuri îndeajuns anvergura înrâuririi lui Isus asupra lumii. Iar afirmația lui Teabing își dezvăluie, până la urmă, sensul real doar ținând seama de mărturia biblică: Isus este în adevăr Hristosul, Mântuitorul lumii (Ioan 4:42).

Nemărginita bucurie a comuniunii lăuntrice

Cartea noastră nu caută să justifice greșelile și nelegiuirile evidente ale celor care, în trecut, au mânjit imaginea Bisericii lui Hristos în lume. (Ne alăturăm, fără ezitare, tuturor creștinilor autentici de astăzi în a ne asuma propriile eșecuri – calea spre celălalt mal a fost, fără doar și poate, deschisă, însă lucrarea lui Dumnezeu de înnoire a cercurilor fiecăruia dintre noi are să dureze o viață… adică, literalmente, atât cât ne este dat să trăim pe pământ.) Și nici nu încearcă să recupereze, nostalgic, cine știe ce „vârstă de aur” a vremurilor apuse. Scopul ei nu e altul decât acela de a limpezi, în forma de expresie a întâmpinării critice pe care am socotit să o aducem uneia dintre recentele producții literare extrem de populare, unele lucruri în privința celor două opțiuni religioase cu care s-a văzut dintotdeauna confruntată orice ființă umană.
Experiența personală ne îndreptățește să afirmăm pe deplin încredințați că nimic nu e mai liniștitor decât conștiința existenței unui Dumnezeu, dincolo și mai presus de noi, înaintea Căruia putem veni cu sufletul deschis câtă vreme a făgăduit să-i primească pe toți cei ce-l caută. Există un Izbăvitor real, și tot atât de reală este hotărârea Lui de a ne ierta și de a ne risipi supărătorul sentiment de vinovăție. Putem deveni mai senini știind că lumea se află în mâinile Sale. Avem, totodată, posibilitatea ca, astfel, să-i iertăm, la rândul nostru, pe alții. În spiritul comuniunii lăuntrice cu El, dobândim nemărginita bucurie de a-l sluji. Iată rostul nostru!
Scriind această carte, nădăjduim și ne rugăm ca Dumnezeu, unicul Creator și Mântuitor al oamenilor, să-i călăuzească pe toți rătăcitorii asemenea lui Teabing astfel încât, iluminați de slava lui Isus, să poată găsi locul unde se află autenticul Sfânt Graal al Evangheliei: Isus Însuși, în adevăr Mântuitorul lumii.

Așa încât codul, dezvăluindu-și pe deplin mesajul, exclude, în lipsa totală a oricărei drepte măsuri și a unei interpretări adecvate, cu desăvârșire Arcul Divin, izolându-i pe oameni în propriul lor orizont spiritual.


Epilog



Crucea trimite în neant orice cod, reconciliind cercul uman cu Arcul Divin.

Carrie alege



Jen nu era în cameră când se întoarse Carrie. Se bucură, fiindcă dorea să fie singură.
Pe perete atârna afișul pe care Jen îl puse cu o seară înainte. Un cerc mare era desenat în mijlocul hârtiei. Carrie stătea pe scaunul ei și se uita la cerc. Cuvintele pe care le auzise cu câteva ore în urmă îi răsunau încă în minte.
„Isus”, spunea Jim Howard, pastor la biserica pe care o frecventa Evan, „s-a folosit de lemnul crucii pe care a fost bătut în cuie pentru a construi o punte.”
Carrie îl urmase pe Evan înăuntrul bisericii și se puse în rândul din spate. Evan se duse la copiii cărora le preda, însă Carrie nu mersese acolo ca să stea cu el. Căuta ceva, însă nu știa ce. Partea din spate a bisericii părea un loc la fel de bun ca oricare altul pentru această căutare.
„Crucea pe care Isus a fost țintuit în mod sălbatic și pe care a murit s-a transformat pentru noi într-o punte. Până în acel moment, singura cale prin care cineva putea ajunge să-l vadă în adevăr pe Dumnezeu era să fie desăvârșit în viața pe care o trăia. Și știți ce? Nimeni nu a reușit. Nici măcar un singur om. De aceea Dumnezeu s-a făcut asemeni nouă, a trăit o viață desăvârșită, iar apoi a îndurat pentru noi pedeapsa care ne fusese hărăzită nouă.”
Carrie mai auzise înainte aceste cuvinte. Însă ce voia să spună prin crucea care a devenit o punte?
„Nu putem să îl cunoaștem pe Dumnezeu pe cont propriu. Indiferent pe cine invoci, indiferent în ce ai crede, este imposibil să ajungi la Dumnezeu pe calea ta proprie. Isus a știut asta. Așa încât le-a spus adepților Lui chiar înainte de a fi dus la moarte: «Eu sunt calea spre Tatăl». De aceea îl urmăm, dar unde ne conduce El? înapoi către Creator – persoana lui Dumnezeu, care ne iubește și vrea ca noi să ne întoarcem!
Dacă ne e dat să mergem pe acest drum, trebuie să ne înfruntăm crucea.”
Carrie se aplecă în față, nevrând să-i scape niciun cuvânt.
„Crucea se transformă pentru noi într-o punte pe care putem trece dincolo, renunțând la încercările de a-l cunoaște pe Dumnezeu de unii singuri, pentru ca, o dată ajunși dincolo, să îl luăm de mână pe Cel care a fost răstignit.
Dar”, iar aici își întinse mâinile în chip rugător înspre cei ce ascultau, „trebuie să traversați puntea.
Vă spun, niciunul dintre noi nu-și poate construi singur puntea. Știm cu toții că nu putem duce o viață desăvârșită – am încercat și am eșuat. Poate că am dori să găsim o cale exclusiv a noastră pe care să străbatem distanța – să ajungem să îl cunoaștem pe Dumnezeu. Însă, așa cum se spune în Romani 3:23, cu toții dăm greș. Indiferent cât de aproape ne aduce propria noastră punte, dacă nu ajunge dincolo, înseamnă că nu e suficient.
Trebuie să venim înspre El supunându-ne condițiilor Lui. Isus o spune foarte clar în Ioan 14:6: «Eu sunt calea, adevărul și viața. Nimeni nu vine la Tatăl decât prin Mine». Așadar, iată care sunt opțiunile voastre: puteți veni către Dumnezeu prin cruce, sau puteți rămâne pe micuța voastră insulă. Depinde de voi. Însă în cele din urmă, pur și simplu nu aveți de ales dacă vreți cu adevărat să îl găsiți pe Dumnezeu.
Prin urmare, care sunt pașii pe care trebuie să-i faceți? Mai întâi, trebuie să fiți de acord cu Dumnezeu că există o distanță între voi și El – ea se numește păcat. Apoi, trebuie să admiteți că puntea – moartea lui Isus pe cruce și învierea Lui – există, și există pentru voi. Iar, la urmă, trebuie să începeți traversarea oferindu-vă viața Lui. Este foarte simplu.
Asta e tot – să te alături Creatorului, după cum a voit-o El. De aceea ai fost creat. Vă vorbesc din propria mea experiență, este rațiunea existenței voastre.”
Jim mai vorbi vreme de câteva minute, însă Carrie nu mai asculta. Când slujba se încheie cu un cântec și o scurtă rugăciune, Carrie ieși repede și așteptă lângă mașină. Rămase tăcută pe drumul de întoarcere spre campus; nu voia să discute cu Evan – nu încă. Avea o mulțime de lucruri la care trebuia să mediteze.
Sau, mai degrabă, unul singur. Doar unul. Crucea ca o punte. Un pod dinspre – cum spusese Jim? – micuța ei insulă înspre Dumnezeul de care încercase atât de mult să se ferească.
Acum, stând în camera ei, privea la cercul din fața ei. Cuvinte care o entuziasmaseră cu numai câteva zile în urmă îi veneau de-a valma în minte. Sacrul feminin. Hieros Gamos. Maria Magdalena. Sfântul Graal. Alungă aceste gânduri în timp ce își roti privirea prin cameră căutând – ah! Iată.
Scoase capacul cariocii și se îndreptă spre afiș. Începând din colțul din stânga-sus al hârtiei, trasă o linie arcuită care atingea partea de sus a cercului și continua înspre colțul din dreapta-sus. Arcul era mai mare decât cercul. Se dădu un pas înapoi și își privi opera.
Dumnezeu era, în cele din urmă, adevărat – Dumnezeu din Biblie. Știa că trebuie să existe o Persoană Supremă – nu o forță, ci o Persoană care a făcut ca ea însăși să existe ca persoană. Acesta era Dumnezeul de care fugise ea și înspre care, totuși, oarecum, fugise neîncetat – Dumnezeu, care a creat bărbatul și femeia în unicitatea lor; Dumnezeu, care era mai presus de orice simbol menit să-l reprezinte. Acest Dumnezeu, care știa despre Carrie că nu putea să își părăsească de una singură micuța sa insulă, i-a oferit o punte de salvare. Fiindcă acest Dumnezeu avea pentru ea ceea ce sperase și așteptase de la toți ceilalți oameni… dragoste.
Dumnezeu o iubea și o aștepta să treacă dincolo prin mijlocirea crucii.
Luă din nou carioca. De această dată, desenă o cruce, cu punctul central al celor două linii perpendiculare așezat exact la intersecția dintre arc și cerc. Se gândi la modul în care Codul lui da Vinci – cartea care o determinase să cerceteze adevărul lui Dumnezeu în ultimele zile – se sfârșește. Și-l aminti pe Robert Langdon, la întoarcerea sa la Paris, cum îngenunchează în fața lăcașului în care se arăta încredințat că sunt îngropate rămășițele Mariei Magdalena.
Carrie, în liniștea camerei sale, căzu și ea în genunchi. Însă nu îngenunchea în fața unei femei moarte. Îngenunchea înaintea Celui viu. Carrie lăsă în urmă orice îndoială; lăsă în urmă răul pe care îl făcuse; durerea de care avusese parte – și știu atunci că fusese acceptată și iertată și vindecată.
Și în acel moment, i se păru că aude – pe Cineva care îi spune: „Bine ai venit acasă”.

Cuvânt de încheiere

Sunt încă multe alte subiecte pe care am dori să le discutăm cu voi privitor la Codul lui da Vinci, însă nu avem nici timpul și nici numărul de pagini necesare pentru a face acest lucru în cartea de față. Există vreo întrebare la care ați sperat să primiți un răspuns de la noi, dar nu l-ați primit? Ajutorul este la îndemâna voastră. Pentru aceia care doresc să continue acest studiu, puteți vizita una dintre adresele de internet notate mai jos, unde puteți căuta după pofta inimii și a mințit voastre.
Codul lui da Vinci ridică o mulțime de întrebări despre Dumnezeu, însă oferă multe răspunsuri eronate. Văduvele și orfanii (atât în sens propriu cât și spiritual) nu au nimic bun de câștigat din speculații și născociri fanteziste, ci doar din adevărul despre Cel care s-a proclamat pe Sine ca fiind calea, adevărul și viața. „Preaiubitul meu Fiu”, l-a numit Dumnezeu pe El de față cu martori oculari. „Fiul lui Dumnezeu”, s-a numit El pe Sine. „Fiu al lui Dumnezeu”, l-au mărturisit apostolii Săi, în timpul și după viața Lui pe pământ.
Iar noi credem cu adevărat că El este Fiul lui Dumnezeu.

www.breakingthedavincicode.com www.jimgarlow.com
www.cwipp.org

Îndrumarul cititorului cu privire la
Codul spart al lui Da Vinci

Ai citit Codul lui da Vinci și ai rămas cu o mulțime de întrebări. Acum, ai citit Codul spart al lui da Vinci și ai rămas cu și mai multe întrebări. Nu trebuie să te sperie acest lucru. Atunci când te afli în căutarea adevărului, semnele de întrebare sunt niște instrumente puternice. Fii, totuși, cu băgare de seamă. Ai grijă ca întrebările pe care le pui să conducă spre un mai mare discernământ, iar nu să hrănească scepticismul. Cu alte cuvinte, „fiți dar înțelepți, și fără răutate ca porumbeii” (Matei 10:16).
Întrebările de mai jos sunt menite să te ajute în depășirea oricărei îndoieli sau confuzii cu care s-ar putea să te confrunți. Poate vei dori să reflectezi asupra lor de unul singur sau poate în cadrul unui mic grup de prieteni; secretul este să continui să cauți până vei ajunge la certitudine. Ține minte că la capătul a numeroase discuții s-ar putea să nu ai încă toate răspunsurile, însă vei fi făcut pași înainte. Dumnezeu a promis că „dacă vei cere înțelepciune (…) și vei umbla după ea ca după o comoară, atunci vei înțelege frica de Domnul și vei găsi cunoștința lui Dumnezeu” (Proverbe 2:3–5). Și în cele din urmă, vei descoperi că nu există decât un singur Răspuns la toate întrebările care-ți vor ieși în cale. Acest răspuns va face de prisos existența oricărui cod de care te vei lovi vreodată. Dorința noastră este ca, dacă nu cunoști încă Răspunsul, să Îl primești prin ceea ce ți-am împărtășit.
Fii binecuvântat în călătoria ta.

Capitolul 1: Un cod menit să agite spiritele

1. Cât de temeinică este cunoașterea ta despre identitatea lui Isus? Dacă ți-ar fi contestată credința, ai putea să ți-o aperi? Cum ai face acest lucru?
2. Crezi că romanul Codul lui da Vinci reprezintă o amenințare la adresa creștinismului? Dacă da, de ce? Dacă nu, de ce?
3. Codul lui da Vinci începe cu o precizare a autorului, care spune că: „Toate operele de artă, obiectivele arhitecturale, documentele și ritualurile secrete menționate în această carte sunt reale”. Crezi că această afirmație corespunde adevărului? În ce fel speri să-ți fie de folos parcurgerea Codului spart al lui da Vinci?
4. Brown își dorește să „înveți enorm” din cartea lui. Crezi că literatura este o modalitate potrivită de învățare? Dacă da, de ce? Dacă nu, de ce?
5. Pilat, în confruntarea sa cu Isus, i-a pus eterna întrebare: „Ce este adevărul?”. Este posibilă cunoașterea adevărului absolut? Există un asemenea adevăr absolut, sau este acesta relativ, în funcție de fiecare persoană și de fiecare situație?

Capitolul 2: A doua dintre cele mai bune idei ale lui Dumnezeu

1. Carrie Williams, personajul imaginar care, de acum încolo, ne va însoți la fiecare început de capitol, are parte de două „șocuri sexuale” într-o singură zi – avansurile prietenului ei și descoperirea faptului că are o colegă de cameră lesbiană. Crezi că situația descrisă mai sus este o reprezentare corectă a societății noastre contemporane?
2. Ești de acord cu afirmația noastră că: „În ultimă instanță, Codul lui da Vinci nu reprezintă altceva – prin forța concluziei «mai puțin logice» pe care o sugerează – decât o invitație la așa-zisul sex lipsit de prejudecăți, sustras parametrilor stabiliți de Dumnezeu”? Dacă da, de ce? Dacă nu, de ce?
3. Descrie diferențele dintre iubirea agape și iubirea eros. Cum poți cultiva dimensiunea agape a iubirii tale față de cineva?
4. Consideri Biblia o carte care încurajează „experiența deplină a sexualității”?
5. Dacă sexul este „a doua dintre cele mai bune idei”, care este prima?

Capitolul 3: Femeile sunt de departe mai sacre și mai feminine decât ni se sugerează prin „sacrul feminin”

1. Privitor la ceea ce spune Biblia despre femei și despre rolul lor în istoria întemeierii Bisericii, cât de convingător este Codul lui da Vinci atunci când pretinde că Biserica este un mare opresor al femeilor? A reușit vreunul dintre argumentele noastre din acest capitol să respingă la modul satisfăcător această opinie, din punctul tău de vedere? Dacă da, de ce? Dacă nu, de ce?
2. În cartea sa deosebit de ingenioasă, Brown născocește diverse fapte pentru a înlesni atingerea scopului pe care îl urmărește. Pentru a da un exemplu, el exagerează în mod grosolan numărul bărbaților și al femeilor care au fost executați în timpul Marii Vânători din Evul Mediu. (Cercetările recente arată o cifră probabilă de 50.000–60.000 de oameni omorâți, în comparație cu cei cinci milioane ai lui Brown.) Crezi că romanul Codul lui da Vinci este preocupat de acuratețea informației sau de impactul emoțional? Convingerile pe care le avem își trag rădăcinile din rațiunea sau din inima noastră? Cum dobândești echilibrul dintre cele două?
3. Ar fi necinstit să nu recunoaștem că unii conducători ai Bisericii primare au prigonit femeile, folosind chiar Biblia pentru a-și justifica acțiunile. Poate cineva, în mod legitim, să separe faptele unui individ de organizația pe care el sau ea o reprezintă? Există exemple din prezent care vă vin în minte? Cum determini a cui este responsabilitatea?
4. În ultimă instanță, Codul lui da Vinci ne cheamă la o celebrare a unicității bărbatului și a femeii sau la o unire a celor doi într-o ființă androgină? Ce diferențe aduce Biblia în acest punct? Care este răspunsul tău la premisa că bărbații și femeile sunt diferiți?

Capitolul 4: Isus – Cine a fost El cu adevărat?

1. Brown susține că Isus nu fusese considerat divin până în epoca lui Constantin. Am enumerat doar câțiva din conducătorii Bisericii timpurii care au scris despre divinitatea lui Hristos înainte de Sinodul de la Niceea. Care este răspunsul tău la supoziția lui Brown că Isus nu a avut o natură divină? Trăsăturile umane ale lui Hristos sunt în măsură să dovedească faptul că El nu era divin? De ce, sau de ce nu?
2. De ce a fost important pentru Isus să le ceară prietenilor Lui să îi spună cine cred ei că este El? Cum ar fi schimbat răspunsul lor modul în care gândeau despre Isus?
3. Ce însemnătate a avut Pavel și epoca în care a compus scrisorile sale în înțelegerea caracterului divin al lui Isus?
4. Pentru tine prezintă importanță faptul că Isus este sau nu cu adevărat divin? De ce, sau de ce nu? Tu cine spui că este Isus?

Codul spart al lui da Vinci Capitolul 5: Cine rescrie istoria?

1. Evan îi ține lui Carrie o lecție despre comportamentul gâștelor în timpul zborului. Cum se poate compara un stol de gâște cu modul în care ar trebui să funcționeze Biserica? Ți s-a părut utilă această analogie?
2. Dacă istoria este într-adevăr o „poveste convenabil ticluită”, pe cine trebuie să credem? Cum putem spune care este „cea mai adevărată” versiune a istoriei? Există o istorie adevărată?
3. Istoria creștinismului pare să aibă mulți „învinși” – cei care au comis mari păcate sau cei care au fost omorâți pentru credința lor. Cu toate acestea, Codul lui da Vinci pretinde că liderii bisericii – învingătorii – au rescris istoria în favoarea „taberei” lor. Cum răspunzi la argumentul lui Brown că cei puternici scriu istoria?
4. Dacă ai fi fost creștin în vremea în care Constantin a scos în afara legii toleranța religioasă și i-a silit pe păgâni să se convertească, care ar fi fost atitudinea ta față de acești noi „creștini”? Cum crezi că ar fi reacționat față de tine și de învățăturile tale? Ți-ai fi supus propriile credințe compromisului pentru „a te întâlni cu ei la mijlocul distanței”?

Capitolul 6: Canonirile Canonului

1. Dacă nu am fi avut Biblia, pe care să o urmăm, dacă am fi renunțat total la Scriptură, așa cum sugera Marcion, pe ce ne-am fi fundamentat legea morală? Ce ne-ar fi împiedicat să facem ceea ce ne dictează impulsul de moment, neținând seama de consecințele răsfrânte asupra celorlalți?
2. De ce este important să știm cum a fost alcătuită Biblia de azi? Afectează în vreun fel acest aspect credința ta?
3. Poate un adept al lui Isus să respingă Vechiul Testament, ca pe o carte anacronică, și să ia în considerare numai Noul Testament? Explică.
4. Convingerea noastră că Biblia este Cuvântul lui Dumnezeu se bazează pe credință și pe ani întregi de studiu minuțios. Crezi că Biblia este demnă de crezare? De ce, sau de ce nu? Se poate aplica același mod de argumentare și asupra modului în care a fost ales canonul?
5. După ce ai citit acest capitol, crezi că Împăratul Constantin a manipulat modul de alcătuire al Canonului? Sau crezi că textele canonice erau clar stabilite înainte de Conciliul de la Niceea? Argumentează-ți punctul de vedere.

Capitolul 7: Între Evangheliile Gnostice și Evangheliile Noului Testament

1. Se spune că maxima următoare îi aparține lui Winston Churchill: „O minciună înconjoară jumătate Pământul până apucă adevărul să-și tragă pantalonii pe el”. Sunt savanți, predicatori și scriitori – în cazul de față profesoara Gibson – care folosesc în mod repetat formule dovedite ca fiind false, însă enunțându-le îndeajuns de des, asemenea idei capătă, totuși, credibilitate. Cum putem să avem o minte deschisă păstrându-ne, în același timp, un puternic simț al discernământului?
2. Acum, că textele de la Nag Hammadi au fost „transmise maselor” prin Codul lui da Vinci, mulți oameni ar putea să se îndoiască de veridicitatea Bibliei. Dacă pentru tine Biblia este în mod incontestabil Cuvântul lui Dumnezeu, cum o vei apăra împotriva acestor „manuscrise secrete”? Dacă nu îți întemeiezi credința pe Biblie, dai credit textelor de la Nag Hammadi? Justifică-ți opțiunea.
3. Ești de acord cu ideea lansată de Adunarea Femeilor Presbiteriene din 1997 cum că cele patru Evanghelii biblice sunt în mod tendențios favorabile bărbaților? Ar trebui să existe o biblie doar a femeilor?
4. Cine va fi dumnezeul tău, dacă urmezi doctrina gnostică până la consecințele sale ultime?
5. Am scris: „Aici începem să descifrăm Codul lui da Vinci și să vă sugerăm adevăratul motiv al popularității sale imense. Cartea este îndrăgită de atâta lume pentru că prezintă într-un mod atât de captivant noul curent de eliberare religioasă care s-a abătut ca o furtună asupra Vestului.” Unde ai văzut astfel de semne ale noului curent religios în societatea noastră?

Capitolul 8: Cunoașterea secretă

1. Din descrierea ritualului Hieros Gamos, aflăm că prin acesta, mintea bărbaților se deschide către cunoașterea divinității. Cum o tratează acest ritual pe femeie?
2. Care este diferența dintre „spiritualitate” și creștinism?
3. Comparați mantra păgână („Atingi cea mai înaltă treaptă a ființei tale atunci când te golești de gânduri”) cu sfatul din Scriptură care ne spune că e bine când „orice gând îl facem rob ascultării de Hristos” (2 Corinteni 10:5).
4. Cum definești păcatul? De unde provine conceptul de păcat – de la om sau de la Dumnezeu? Ce legătură are sentimentul de vină cu păcatul? Este păcatul o problemă cu care trebuie să ne luptăm sau e doar un simplu fapt de viață?

Capitolul 9

1. Ce rol joacă simbolurile în Biserică? Au vreo însemnătate simbolurile în viața ta spirituală?
2. Ce simboluri sunt folosite în Biblie? Care din acestea au conotații pozitive? Care au semnificații negative?
3. Este necesar să crezi într-un Satan înțeles la modul propriu pentru a putea fi creștin? Care ar fi scopul lui Satan? Crezi în Satan? De ce, sau de ce nu?
4. De ce crezi că unii creștini îmbrățișează mesajul venerării zeiței?

Capitolul 10

1. Ce semnificație are pentru creștini expresia „Zilele din urmă”? Dar pentru păgâni?
2. Cum ar arăta și cum s-ar comporta un „Isus necreștin”? Are lumea nevoie de un „Isus noncreștin”?
3. Zeița promite unitate și pace. Se adresează mesajul creștinismului tuturor oamenilor de pe pământ?
4. Ce a vrut să zică C. S. Lewis, prin observația sa: „Dumnezeu este un Anume”?
5. S-a schimbat imaginea ta despre Isus după ce ai citit Codul lui da Vinci? Dacă da, în ce fel? S-a schimbat imaginea ta despre Isus, acum, că ai citit Codul spart al lui da Vinci? Cum?

În loc de postfață

Miss Neveu are ochii mari. Iar pe măsură ce se apropie de Sfântul Graal, dusă de mână de profesorul Langdon și împinsă de la spate de Sir Teabing, ochii ei se fac din ce în ce mai mari, devenind două hăuri rotunde care înghit două mii de ani de creștinism. În cele două cercuri atotcuprinzând întreaga naivitate și mirare a universului, Isus, așezat în poziția omului vitruvian, șchioapătă de natura Sa divină, lăsând în urma sa mai puțin Duh Sfânt, dar o întreagă linie de descendenți porniți din pântecele Mariei Magdalena, emigrată pe undeva prin Franța. Mirarea crește în ochii frumoasei Sophie cu fiecare cuvânt rostit de către însoțitorii săi și cu fiecare simbol descifrat. Totul se termină cu un fel de: „Aha! Je suis sa descendante!” Urmărirea s-a încheiat, criminalul a fost prins, băiatul în sfârșit dă semne că s-ar fi îndrăgostit, iar fata… ei bine, fata are niște ochi cât cepele, însă între timp, în ei nu se mai oglindește nici mirare, și nici lumea așa cum o știam.
Închidem Codul lui da Vinci și îl așezăm pe noptieră.
Rămân, însă, niște întrebări care ne mijesc ochii și ne umbresc oarecum a circumspecție privirea creștinească. Ce e realitate și ce e ficțiune aici? De unde a apărut acest Isus atât de… mort, între timp? Cum să mă descurc printre atâtea momeli și informații abil asamblate? Să încep să-mi pun întrebări sau să aștept liniștit filmul (apropo, viitoarea Miss Neveu din filmul ce va ecraniza romanul lui Dan Brown este Audrey Tautou, aleasă probabil tocmai pentru ochii ei într-adevăr imenși și frumoși)?
James L. Garlow și Peter Jones au ales prima variantă (deși probabil vor vedea și filmul) și au alcătuit o listă cu întrebări la care răspund cu grija de a-și păstra echilibrul între subiectivitatea creștinului ce-și vede amenințată credința, subiectivitate care, exagerată, i-ar putea transforma în niște panicarzi ridicoli, și tendința de a bagateliza substratul exploziv al unei ficțiuni aparent inofensive.
Pe de altă parte, însă, îi paște și pericolul de a fi întâmpinați cu o grimasă de nedumerire din partea unora dintre cititori, ce nu-și vor fi putând explica de ce atâta agitație pentru o producție literară de consum, care, ca orice produs de consum, e lipsit de virtuți nutritive, nefiind în măsură să schimbe metabolismul unui suflet, al unei conștiințe și în niciun caz al unei societăți. Trăim în orizontul unor adevăruri atât de rigide (se vor fi întrebând ei) și, totodată, atât de fragile încât ni se refuză dreptul la imaginație, nu ni se mai îngăduie să plăsmuim și replăsmuim lumea, să ne mutăm mobila din când în când dintr-un colț al camerei în altul, să ne schimbăm tapetul din sufragerie, să ne bem cafeaua în pat sau să ațipim în fotoliu? Să fi devenit creștinismul atât de posac încât nu mai știe de glumă (sau de bestseller-uri?).
Pentru a se feri de această grimasă, autorii cărții de față au grijă să demonteze toate informațiile pe care Brown le folosește cu pretenție de adevăr istoric, oferind astfel greutate demersului lor și legitimitate reacției pe care o au față de Codul lui da Vinci. În paralel, avansează ideea că toate de(zin)formările (care, în lumina celor arătate de autori, devin evidente) la care Dan Brown recurge au un substrat ce e departe de a fi nevinovat și exclusiv de ordin estetic.
Cu meticulozitate, ei parcurg un traseu ce pornește de la problema evangheliilor gnostice, care, potrivit argumentelor solid documentate ale Codului spart al lui da Vinci, nu pot fi anterioare Evangheliilor canonice ale Noului Testament (și, deci, nici conținutul lor nu poate fi mai aproape de adevărul Bisericii fundamentate de Isus), și ajunge, bunăoară, până la misteriosul scris în oglindă al lui Leonardo da Vinci, care s-ar datora nici mai mult nici mai puțin decât unei afecțiuni numite dislexie. Ca să nu mai vorbim de „cea mai veche societate secretă rămasă în activitate”, Le Prieuré de Sion, demascată ca fiind o farsă într-o limbă franceză neașteptat de recentă.
Pentru a putea, însă, citi această carte, trebuie acceptată premisa de la care pornește ea, cel puțin ca ipoteză de lucru: aflați că, după cum ne anunță autorii ei, lumea nu se simte prea bine, și nu din cauză că alunecă pe panta ce duce spre anunțata entropie, ci fiindcă există o conspirație ce otrăvește huma creștină din care spiritul nostru crește în mod natural de două milenii. O conspirație, domnilor! Măi, să fie! Tocmai terminasem cu una și, iată, alta la rând.
Chiar dacă Jim și Peter dau nume și oferă identitate într-o oarecare măsură „conspiratorilor”, veți vedea, însă, că în esență e vorba nu neapărat de un grup anume de persoane care uneltesc, cât de un anumit tip de credință, de semețire în fața lui Dumnezeu, de înfrățire cu stihiile. E vorba de o parte a umanității. Care s-a săturat de „căile Domnului” și își asfaltează autostrăzi atât de netede încât să poată, eventual, chiar dormi la volan.
Suntem expuși unei lumi din ce în ce mai păgâne, care și-a trasat ca obiectiv să „elibereze” lumea de dogme, de adevăruri opresive cu „mai presusul” lor, să tragă de cortina cerului pe care l-ar vrea cât mai aproape de buricele degetelor ei și l-ar vrea ceva mai… uman, un Dumnezeu care să stea cu un etaj mai sus, El fiind un vecin destul de simpatic pe care îl putem deranja ori de câte ori avem nevoie de o linguriță de zahăr sau de o țigară. Există nu numai o tendință în acest sens, spun autorii noștri, ci chiar o intenție bine definită de a discredita adevăruri fundamentale ale creștinismului, în numele unor credințe „eliberatoare”, de natură păgână. O conspirație, un asalt al înalturilor, o retezare a catedralelor. Pentru ce? Pentru a ne săpa din nou bordeie în lutul din care se spune că am fost făcuți. Înainte, însă, de a continua cu diatribele, aș dori să citez o declarație din memoria colectivă a românilor plăsmuitori de legende: „cerul odată a fost aproape de pământ, încât o femeie ar fi șters scutecul copilului de cer, din care cauză cerul s-a ridicat, ca nimeni să nu-l mai ajungă.” Cam asta se poate întâmpla atunci când apuci de toartele cerului și începi să-l tragi în jos spre a-l aduce la statura ta. Însă de când cu acea necugetată femeie, cerul se îndepărtează de fiecare dată când întinzi mâna să-l atingi. Se spune că Iuri Gagarin a venit din călătoria lui stelară cu vestea că Dumnezeu nu există, din moment ce n-a putut da noroc cu El. Vă spun eu, însă, n-a făcut decât să-și tragă cerul un pic mai încolo. Un cer din ce în ce mai sus și niște struguri din ce în ce mai acri, judecând după privirea noastră șuie de vulpe frustrată.
Se dorește, prin urmare, înghesuirea lui Dumnezeu în același regn cu noi. O specie care să se poată înscrie foarte bine în cadrele noastre mentale, iar pentru a ajunge să comunicăm cu El să nu avem nevoie decât de un proces tehnologic adecvat, o formulă la care să putem recurge în orice moment, folosindu-ne exclusiv de datele care se găsesc în noi înșine. Deținem toate cele necesare. Trebuie doar să coborâm suficient de adânc în noi, în straturile ancestrale ale ființei care suntem. Un cifru este încrustat în carnea noastră, nu avem decât să-l descifrăm și să-l aplicăm. O incantație, un gest, un stimulent (ca să nu-i spunem drog), orice ar putea declanșa forța nevăzută care sălășluiește înăuntrul nostru și care trebuie numaidecât eliberată pentru ca noi, la rândul nostru, să ne eliberăm. Suntem aderenți în mod fundamental la pământ, cerul nu e decât amăgire, o realitate total inconsistentă. Pământul mamă, natura mamă, cu densitatea lor, ne vor reda pe noi nouă înșine și adevărului pe care îl întruchipăm. Dacă încă suntem capabili de a ne cutremura în fața sacrului și a trăi fascinația lui, riscăm, însă, ca în condițiile descrise să devenim niște simpli operatori de divinitate, iar într-un final, probabil vom ajunge să o putem achiziționa la pachet chiar de la non-stopuri, alături de pliculețele de ness. La întâlnirea cu o asemenea divinitate, nu ne mai îmbrăcăm ca de duminică, ci, dimpotrivă, ne despuiem, de haine, de voință, de decență, ne lăsăm mânați de o forță lăuntrică, impersonală, oarbă… O experiență care ne ține prizonieri în sfera propriei noastre umanități și ne fixează ca ideal cel mult un superlativ relativ, absolut pipăibil. Dumnezeu nu poate fi, atunci, decât exponentul unei realități de genul „cea mai”.
Or, Dumnezeu, cel din Biblie, este un superlativ absolut, relativ nepipăibil, o realitate de un alt ordin, care ne deschide către altă lume. O lume extraordinară, pe care Kant și alți deștepți s-au ferit să o descrie, pe motiv că nu o putem cunoaște recurgând la instrumentele de cunoaștere cu care am fost înzestrați de la natură. Nu înseamnă că nu există cale spre Dumnezeu. Există: Cuvântul Lui întrupat în Hristos și credința în care trebuie să ne înveșmântăm. Așa deci, avem un vehicul (o cale de acces, un pod), și o ținută obligatorie.
Aici, după o pauză sugestivă, cu privirea pierdută în transcendent și mângâindu-mi barba, pot să mărturisesc că mi-a plăcut foarte mult metafora „punții” găsită de autorii Codului spart al lui da Vinci privitoare la crucea lui Hristos. O punte pe care să putem trece dincolo. Am fost tentat să scriu: o punte care să ne treacă dincolo. M-am oprit la timp. E nevoie de efort: efortul de a conștientiza și de a accepta faptul că aceasta este singura cale de acces (câtă vreme trecerea nu stă în puterea noastră). Rămâne să alegi dacă pășești pe punte, cu inima înfiorată că de o parte și de alta ești flancat de hăul căderii, dar și cu ochii ațintiți dincolo. Ei, ăsta sport extrem! Ce înseamnă dincolo? (Firește, nu Hades. Fiindcă acolo era vorba de o barcă.) Dincolo înseamnă Dumnezeu, înseamnă adevărata regăsire, reîntregire, reîntoarcere a sufletului nostru, un tărâm care, orice am face, nu poate fi cuprins de simțuri ori de gândire. Iar pentru a avea acces la el e nevoie de un salt, de o traversare, de o transcendere. Singura merinde pe care o putem lua cu noi în călătoria asta spre Dumnezeu este credința. Un călugăr la a cărui putere de credință aspir închipuia momentul morții în felul următor: în clipa în care mori, te afli la marginea unei prăpăstii peste care trebuie să treci. Îți iei avânt și sari; pentru o clipă ești suspendat în neant. De cealaltă parte, te așteaptă Isus cu mâna întinsă gata să te primească, nu trebuie decât să ai suficientă forță în credința ta ca să întinzi la rândul tău mâna pentru te putea prinde de mâna Lui; să ai suficientă credință ca să te încredințezi o clipă neantului știind că vei ajunge să pășești mai apoi pe pământul ferm al veșniciei lui Hristos.
*
Apropo de vorba lui Gagarin. Neopăgânii (conspiratorii) nu-l contestă pe Dumnezeu. Ei doar îl retușează: îi îndreaptă un pic sprâncenele, ca să nu fie prea încruntat, îi mai taie din înălțime, un pic de fond de ten, eventual ajustată un pic barba (dacă nu chiar ras), iar la urmă de tot, de ce nu?, îi schimbă pe ici, pe colo sexul. A, și îi șterg pipa din mână. (Am auzit că Sartre avea prostul obicei de a nu-și lăsa o clipă țigara sau pipa din mână. Prin urmare, cică, fiecare poză în care apare filosoful francez conține și acest detaliu. În lumina politicii contemporane de a fi corect până în pânzele albe și a nu face sub nicio formă propagandă la țigări, pentru afișul care însoțește manifestările comemorative din Franța a fost aleasă o fotografie mai puțin cunoscută, din care s-a șters obiectul incriminat. Lucru care nu-i știrbește nici prestigiul, și nici valoarea operei, însă ceva, nu știu ce, lipsește…). Imaginea clasică a Dumnezeului creștin nu mai este politically correct. E puțin prea… virilă. Măcar cu glasul dacă am putea face ceva, să nu mai tune în halu’ ăsta. Și totuși, ideea că Isus ar fi avut copii și că ar fi fost căsătorit cu Maria Magdalena poate fi încadrată liniștit în categoria bancurilor politically incorrect. Se pare, însă, că afișarea unei imagini cu o țigară aprinsă este mult mai nocivă pentru contemporanii noștri.
„Trăim într-o lume…”: o formulă des utilizată de cei care doresc să tot spună în ce fel de lume trăim. Îmi vin în minte tot felul de adjective. Mă opresc la două: superficială și ipocrită.
*

•  Să fie, oare, adevărat că Isus n-a fost decât „un profet, un muritor… un om extraordinar, însă doar un om”?
•  Să fi fost, oare, Isus căsătorit și să fi avut un copil cu Maria Magdalena?
•  Există Sfântul Graal? Dacă da, ce este acesta și unde poate fi găsit?

A-l redefini pe Isus în termenii în care o fac eroii Codului lui da Vinci este, într-adevăr, un atac la adresa creștinismului în ceea ce este el mai profund. Două lucruri trebuie să faci ca să vezi această religie prăbușindu-se: să negi (sau, mai subtil: să pui la îndoială) natura divină a lui Isus și să negi autenticitatea Bibliei. În momentul în care ai pus în discuție caracterul de Cuvânt revelat al Scripturii, te achiți cu vârf și îndesat de cele două sarcini. Nu e nevoie de mai mult.
De ce ziceam că e mai subtil să pui la îndoială? Fiindcă o contestare directă naște de obicei partizanate bine definite și o confruntare directă, în care avem șansa de a ne privi în față adversarul. Îndoiala ne îndeamnă să cădem pe gânduri, în numele dorinței de adevăr, luptându-ne cu limitele propriei noastre cunoașteri și gândiri. Mai degrabă decât certitudinea, dubiul este cel care ne caracterizează mai întâi ca ființe raționale. Lucru știut încă de la Descartes. Or, cum să te insinuezi mai bine într-un suflet care se luptă cu propria sa necredință. (“Cred, Doamne, ajută necredinței mele!”) Gândiți-vă numai la dimensiunea întrebării: Dacă e adevărat? Dacă într-adevăr Isus e doar un om?!
De aceea, una dintre cele mai importante întrebări pe care le veți găsi în această carte, formulată explicit sau prezentă implicit în fiecare dintre celelalte este: Ce înseamnă să fii creștin? Fiindcă în romanul său, Dan Brown ia creștinismul de un picior îl întoarce cu capul în jos și-l scutură bine de toți arginții, îi scoate veșmintele croite pe seama lui de Dumnezeul biblic, îi așază un coif încornorat pe cap, îl îmbracă în șalvari și îl pune să citească în cafea și să danseze în jurul focului. Și mai face ceva cu el, dar nu spui, că mi-i rușine.
Așadar, ce înseamnă să fii creștin? Dincolo de instrumentele valoroase pe care ni le oferă Codul spart al lui da Vinci menite să ne consolideze credința în fața îndoielii cu care ne asaltează o lume a cărei gândire a scăpat de sub controlul oricăror exigențe, gestul pe care îl putem deprinde prin lectura acestei cărți este acela de a ne întreba pe noi înșine: Ce înseamnă a fi creștin? Putem răspunde în fel și chip, însă răspunsul venit din partea noastră va fi întotdeauna parțial. Partea cea mai concludentă a acestui răspuns are legătură cu însăși condiția noastră de oameni și se află mai presus de noi, întrucât orice om onest va fi gata de a recunoaște că realitatea lumii nu este epuizată de simțurile și rațiunea noastră, nici împreună, nici separat. Adevărul lumii îl completează Cuvântul Altcuiva. Presupun că știți despre Cine vorbesc!

Dumitru Dorian 